 Către mine însumi (Marcul Aurelius) Cartea Întâi 1. De la bunicul meu Verus1 am învăţat bunele moravuri şi stăpânirea firii. 2. Din renumele şi amintirea tatălui meu2, modestia şi un caracter bărbătesc. 3. De la mama mea3, milostenia şi facerea de bine, precum şi înfrânarea nu doar de la faptele rele, ci chiar şi de la gândurile rele; mai mult, am învăţat să duc o viaţă simplă, foarte departe de obiceiurile bogătaşilor. 4. De la străbunicul meu4 am învăţat să nu merg la şcoala publică, să am profesori buni acasă şi să ştiu că pentru astfel de lucruri omul nu trebuie să se zgârcească niciodată. 5. De la cel care m-a crescut am învăţat să nu fac parte nici din partida verzilor, nici din cea a albaştrilor la Circ, şi să nu-l susţin nici pe Parmularius, nici pe Scutarius la luptele gladiatorilor; tot de la el am învăţat să mă străduiesc fără crâcnire, să-mi doresc puţin, să muncesc cu propriile mâini, să nu mă amestec în treburile altora şi să nu le dau ascultare defăimătorilor. 6. De la Diognetus5 am învăţat să nu pierd timpul cu nimicuri şi să nu mă încred în spusele solomonarilor şi trişorilor cu privire la incantaţii, alungarea demonilor şi alte asemenea lucruri; şi să nu urzesc prilejuri de ceartă, nici să nu mă dedau cu patima unor astfel de intrigi, şi să accept libertatea cuvântului; tot datorită lui am mai învăţat să intru în tainele filozofiei şi să fiu un bun ascultător, întâi al lui Bacchius, apoi al lui Tandasis şi Marcianus; tot el m-a îndrumat să scriu dialoguri în tinereţe şi să-mi doresc un pat de scânduri şi o piele de oaie, şi toate celelalte ce ţin de disciplina grecească. 7. De la Rusticus6 am aflat că avem nevoie de o îmbunătăţire şi disciplinare a caracterului; şi tot de la el am învăţat să nu mă las atras în emulaţii sofiste ori să scriu despre unele chestiuni speculative, să nu rostesc la tot pasul mici discursuri pilduitoare şi să nu mă laud ca un practicant statornic al 1 Annius Verus – bunicul din partea tatălui, de trei ori consul ăi prefect al Romei, ceea ce reprezenta încununarea carierei senatoriale. 2 Annius Verus – tatăl lui Marcus Aurelius; sora sa era căsătorită cu viitorul împărat Antonius Pius, care l-a adoptat pe Marcus Aurelius. 3 Domitia Lucilla 4 L. Catilius Severus, bunicul mamei, de două ori consul şi prefect al Romei 5 Filozof stoic şi pictor 6 Prieten şi sfătuitor apropiat al lui Marcus Aurelius ; adept al stoicismului 1 disciplinei sau ca unul care face acte de bunavoinţă pentru a crea impresie; şi să mă abţin de la folosirea retoricii, poeziei şi literaturii; şi să nu umblu în casă cu hainele de stradă, nici să nu fac alte lucruri de felul acesta; şi să- mi scriu scrisorile cu simplitate, aşa cum era scrisoarea pe care i-a trimis-o de la Sinuessa Rusticus mamei mele; iar în privinţa celor care m-au jignit prin cuvinte sau mi-au facut rău, să fiu dispus să mă împac cu ei cu usurinţă, de îndată ce au arătat că sunt gata de împăcare; şi să citesc cu atenţie, fără a mă mulţumi cu o înţelegere de suprafaţă a cărţii; şi să nu încuviinţez în grabă spusele celor care vorbesc prea mult ; şi îi sunt îndatorat pentru că mi-a adus la cunoştinţă discursurile lui Epictet, pe care mi le-a transmis din propria sa colecţie. 8. De la Apollonius7 am învăţat libertatea voinţei şi păstrarea statornică şi neabătută a scopului; şi am mai învăţat să nu ţin seama de nimic altceva, nici măcar pentru o clipă, decât de raţiune; şi să fiu întotdeauna acelaşi , chiar şi atunci când sufăr de dureri cumplite, cu prilejul morţii unui fiu sau în timpul unei boli îndelungate; şi să văd limpede, într-o pilda vie, că acelaşi om poate fi hotărât cît şi îngăduitor, dându-şi poveţele fără încrâncenare; am avut în faţa ochilor un om care-şi considera experienţa şi talentul în privinta explicării principiilor filozofice drept cele mai mici dintre meritele sale; şi de la el am învăţat cum să primesc de la prieteni favoruri, fără a mă lăsa umilit, dar şi fără a le lăsa să treacă neobservate. 9. De la Sextus8 am învăţat să am o dispoziţie binevoitoare şi am luat pilda unei familii cârmuite în maniera patriarhală, precum şi ideea de a trăi potrivit cerinţelor naturii; am mai învăţat şi să fiu grav fără afectare, să am grijă de interesele prietenilor şi să tolerez persoanele ignorante, ca şi pe acelea care-şi formează opinii fără să stea prea mult pe gânduri: el avea puterea de a se acomoda repede cu oricine, astfel că discuţiile cu ele erau mai plăcute decât orice linguşire; în acelaşi timp, era venerat în cel mai înalt grad de cei cu care avea relaţii; şi avea talentul de a descoperi şi ordona, într-un mod inteligent şi metodic, principiile necesare unei vieţi raţionale; şi niciodată nu a arătat mânie sau vreo alta patimă, de care era cu totul lipsit, fiind, în schimb, plin de afecţiune; şi putea să-şi arate încuviinţarea într-un chip discret, şi poseda multa cunoaştere fără pic de ostentaţie. 10. De la Alexandru grămăticul am învăţat să nu caut mereu greşelile altora şi să nu le aduc reproşuri celor care rostesc expresii barbare, greşite sau ciudate, ci să folosesc cu iscusinţa chiar expresia cuvenită, introducând-o fie atunci când răspund, încuviinţez sau mă alătur discuţiei despre lucrul însuşi, nu despre cuvânt, fie printr-o altă sugestie potrivită, deşi aparent întâmplatoare. 7 Filozof stoic, educator al lui Marcus Aurelius 8 Filozof stoic, prieten al lui Marcus Aurelius 2 11. De la Fronto9 am învăţat să observ câtă invidie, duplicitate şi făţărnicie se află într-un tiran, şi că în general acelora dintre noi pe care-i numim patricieni le lipseşte cel mai mult afecţiunea paternă. 12. De la Alexandru Platonicul10 am învăţat să nu spun nimănui ori să nu scriu în nicio scrisoare că nu am timp liber; şi nici să nu-mi neglijez mereu îndatoririle cerute de relaţia cu aceia cu care convieţuiesc, pretextând unele ocupaţii urgente. 13. De la Catulus11 am învăţat să nu fiu nepăsător dacă un prieten îmi aduce vreo învinuire, chiar dacă o fac fără motiv, ci să încerc să-l readuc la atitudinea sa obişnuită faţă de mine; tot el m-a povăţuit să rostesc numai lucruri frumoase despre învăţători, aşa cum sunt cele despre Domitius şi Athenodotus, şi să-mi iubesc copiii din toată inima. 14. De la fratele meu Severus am învăţat să-mi iubesc rudele, să iubesc adevărul şi să iubesc dreptatea ; prin el am cunoscut învăţăturile lui Thrasea12, Helvidius13, Cato14, Dion15 şi Brutus16 şi de la el am primit ideea unei organizări politice în care există aceeaşi lege pentru toti, o societate administrativă cu grijă faţă de drepturile egale şi libertatea egală a cuvântului, şi ideea unei cârmuiri regeşti care să respecte mai presus de toate libertatea celor cârmuişi; tot de la el am luat tăria şi stăruinşa neabătută cu care am cercetat filozofia; şi o înclinaţie de a face bine, de a le da altora cu dragă inimă, de a preţui speranţa şi de a crede că sunt iubit de prietenii mei; şi la el nu am observat nicio clipă că şi-ar fi ascuns părerile despre cei pe care-i condamnă, iar prietenii săi nu trebuiau să ghicească ce-şi dorea sau ce nu dorea, întrucât totul era destul de limpede. 9 Fronto (100 – c. 166 d. Chr.) – orator, retor şi grămătic roman a cărui mare reputaţie, egală celui a lui Cato, Cicero şi Quintilian, s-a datorat în principal discursurilor sale. Împăratul Antonius Pius l-a numit tutore al lui Marcus Aurelius şi Lucius Verus, cu cel dintâi păstrând o prietenie strânsă 10 Filozof care l-a însoţit pe Marcus Aurelius în expediţia din Panonia (către anul 175) 11 Filozof stoic, prieten al lui Marcus Aurelius 12 Publius Clodius Thrasea Paetus (m. 66d. Chr.) – senator roman, celebru pentru opoziţia sa faţă de împaratul Nero. A părăsit Senatul atunci când membrii acestuia l-au felicitat pe Nero pentru moartea mamei sale, Aprippina (59). Din dezgust faţă de conduita imorală a împăratului, s-a retras din viaţa publică între 63 şi 66, an în care acesta l-a condamnat la moarte. Şi-a petrecut ultimele clipe discutând despre nemurirea sufletului cu prietenul său, Demetrios Cinicul 13 Helvidius Priscus (m. 79 d. Chr.) – stoic roman, ginerele lui Thrasea, a devenit pretor în anul 70. Susţinător al libertăţii de exprimare neîngrădite, a fost condamnat la moarte de către împăratul Vespasian 14 Marcus Porcius Cato (95-46 î. Chr.), supranumit Cato din Utica sau Cato cel Tânăr, strănepot al lui Cato Cenzorul, lider al partidei Optimates (aristocraţia conservatoare) care încerca să menţină republica romană. Adept al stoicismului, s-a sinucis atunci când puterea a fost preluată de Iulius Cezar, În lucrarea Bellum Civile a poetului Lucanus (sec. I d. Chr.), Cato e prezentat ca un model de virtute 15 Dion Hrisostomul, numit şi Dion din Prusa (c. 40 – c. 112 d. Chr.) – retor şi filozof grec; exilat de Domitian, a revenit în 82 la Roma. În scrierile şi discursurile sale a popularizat învăţăturile filozofilor stoici 16 Marcu Iunius Brutus (85 – 42 î. Chr.) – conducător al conspiratorilor care l-au asasinat pe Iulius Cezar în 44; înfrânt la Philippi de armatele reunite ale lui Marc Antoniu şi Octavian, s-a sinucis, dându-şi seama de pierderea cauzei republicane. Gânditor stoic, a scris câteva tratate filozofice şi opere literare, din care nu s-a păstrat niciuna 3 15. De la Maximus17 am învăţat să mă călăuzesc după propriile gânduri şi simţăminte şi să nu mă las atras în alte direcţii; şi am învăţat să fiu bine dispus în toate împrejurările, chiar şi atunci când zac bolnav; şi să găsesc echilibrul cuvenit între blândeţe şi demnitate, şi să fac ceea ce am de făcut fără să mă plâng. Am observat că toată lumea era încredinţată că între spusele şi gândurile sale nu era nicio deosebire, şi că în tot ceea ce făcea nu avea nicio intenţie meschină ; niciodată nu arăta uimire sau surprindere, nu se grăbea niciodată şi nu amâna niciodată ce avea de făcut, după cum nu era încurcat sau posomorât şi nici nu râdea pentru a-şi ascunde iritarea, după cum, pe de altă parte, niciodată nu era pătimaş sau bănuitor. Era obişnuit să facă acte caritabile, era gata oricând să ierte şi nu era niciodată făţarnic; şi părea mai degrabă un om care nu putea fi îndepărtat de la calea cea dreaptă decât unul care devenise mai bun. De asemenea am observat că nimeni nu putea îndrăzni să creadă că e un om mai bun decât acesta. În plus, mai stăpânea şi arta de a face glume fără a răni pe cineva, ci fiind pe placul tuturor. 16. La tatăl meu18 am observat blândeţea firii; o hotărâre de neclintit în privinţa lucrurilor pe care le stabilise după o deliberare îndelungată şi faptul că nu se bucura în niciun fel de lucrurile acelea pe care oamenii le numesc onoruri; am mai văzut la el dragostea faţă de muncă şi perseverenţa, disponibilitatea de a-i asculta pe aceia care aveau ceva de propus pentru proesperitatea tuturor, tăria cu care credea că fiecărui om trebuie să i se dea potrivit meritelor sale, precum şi o cunoaştere, dată de experienţă, a prilejurilor când trebuie să se acţioneze ferm şi cănd trebuie să se stea deoparte. Şi am observat că îşi înfrânsese orice pasiune pentru băieţi; de asemenea se considera pe sine egal cu toţi ceilalţi cetăţeni şi i-a dezlegat pe prietenii săi de obligaţia de a cina cu el sau a-l însoţi când mergea în străinatate, iar cei care nu-l putuseră însoţi, din cauza unor situaţii urgente, îl găseau întotdeauna acelaşi. Am mai remarcat şi obiceiul său de a studia atent toate chestiunile supuse deliberării, ca şi insistenţa sa, şi faptul că nu-şi oprea niciodată cercetările mulţumindu-se cu primele aparenţe; şi îşi păstra prietenii, nu se plictisea repede de ei, dar nici nu le arta o afecţiune ieşită din comun; şi era mulţumit în toate împrejurările, şi mereu bine dispus; am mai învăţat de la el să prevăd lucrurile pe un termen îndelungat şi să-i ajut pe cei mărunţi fără a face din aceasta un prilej de laudă; şi să-mi pun de îndată întrebări în privinţa aplauzelor populare şi oricărei linguşiri; să supraveghez întotdeauna lucrurile necesare pentru administrarea imperiului, să fiu un bun administrator pentru o asemenea purtare, aşa cum a făcut şi el. Nici nu era superstiţios în privinţa zeilor, nici nu-i atrăgea pe oameni cu daruri, încercănd să le facă plăcere sau linguşind gloata, ci în toate arată sobrietate şi fermitate; niciodată nu a avut gânduri sau fapte răuvoitoare şi nici n-a arătat dragoste pentru noutate. Iar lucrurile care duc în vreun fel la o viaţă comodă, si pe care Fortuna le oferă din abundenţă, le folosea fără trufie şi fără să-şi ceară 17 Claudius Maximus filozof stoic, prieten apropiat al lui Marcus Aurelius 18 Este vorba de tatăl adoptiv al lui Marcus Aurelius, împăratul Antonius Pius 4 iertare, astfel ca atunci când le avea se bucura de ele fără afectare iar atunci când nu le avea nu tânjea dupa ele. Nimeni nu putea spune despre el ca era un sofist, un sclav neserios şi vorbăreţ sau pedant; dar toţi recunoşteau ca e un om matur, desăvârşit deasupra oricărei linguşiri, în stare să-şi orânduiască propriile treburi şi pe ale altora. În afara de asta, îi preţuia pe adevaraţii filozofi şi nu-i respingea pe cei care se pretindeau filozofi, dar nici nu se lăsa amăgit de ei. Conversa cu usurinţă şi se făcea plăcut fără să-i jignească pe ceilalţi prin afectare. Îşi îngrijea sănătatea în mod rezonabil, nu ca o persoană care să-şi iubească viaţa mai presus de orice, nici ţinând cont de infăţişarea sa, dar nici într-um mod neglijent, ci aşa încât să aibă rareori nevoie de iscusinţa medicului, de doctorii sau de alte leacuri. Era gata să lase loc, fără invidie, celor care deţineau o însuşire anume, cum ar fi elocinţa, cunoaşterea legii, a moravurilor sau a oricărui alt subiect; şi îi ajuta, pentru ca fiecare să se poată bucura de renume potrivit meritelor sale; şi acţiona întotdeauna aşa cum o cereau instituţiile şi interesele ţării sale, fără să arate vreo afectare. Mai mult, nu era iubitor de schimbare şi nici nestatornic, ci îi plăcea să stea în aceleaşi locuri şi să facă aceleaşi lucruri; şi după durerile cumplite de cap revenea de îndată, proaspăt şi plin de vigoare, la ocupaţiile sale obişnuite. Nu avea secrete, decât foarte puţine, şi acestea legate doar de chestiunile publice, a construirii de clădiri publice, a donaţiilor către popor şi a altor lucruri de acest fel, căci era un om care se preocupa de ceea ce trebuie să fie făcut, nu de renumele pe care îl dobândeşte cineva prin faptele sale. Nu făcea baie la ore nepotrivite anotimpului; nu era pasionat să-şi construiască locuinţe, nici interesat de ceea ce mânca, de ţesătura şi culoarea hainelor sale ori de frumuseţea sclavilor săi. Hainele le primea de la Lorium, vila sa de pe coastă, şi, în general, de la Lanuvium. Ştim cum s-a purtat cu perceptorul de la Tusculum care i-a cerut iertare; şi aşa se purta întotdeauna. Nu se afla în el nimic aspru, agitat ori violent, ori, cum s-ar putea spune, ceva dus până la limită; dimpotrivă cerceta lucrurile unul câte unul, de parcă ar fi avut tot timpul din lume, fără să le amestece, în mod ordonat, cu vigoare şi constanţă. I se potriveşte lui şi ceea ce se ştie despre Socrate, că era în stare să se înfrâneze, cât şi să se bucure de lucrurile de la care mulţi sunt prea slabi să se abţină, şi de care nu se pot bucura fără excese. Dar a fi destul de puternic pentru a suporta înfranarea şi a fi cumpătat în bucurie este semnul unui om care are un suflet desărvârşit şi de neînfrânt, aşa cum a arătat-o tatăl meu în timpul bolii lui Maximus. 17. Zeilor le sunt îndatorat pentru că am bunici buni, parinţi buni, o soră bună, profesori buni, asociaţi buni, rude şi prieteni buni, aproape totul. Mai mult le, sunt îndatorat zeilor pentru că nu m-am grăbit să aduc jigniri nici unuia dintre ei, deşi aveam o înclinaţie care, dacă mi s-ar fi ivit prilejul, m-ar fi putut împinge la aşa ceva: dar, prin favorurile lor, nu a apărut niciodată un astfel de concurs de împrejurări care să mă pună la încercare. Le mai sunt recunoscător zeilor şi pentru că am fost crescut de concubina bunicului, că mi-am păstrat floarea tinereţii şi nu am făcut dovada bărbăţiei înaintea timpului cuvenit, ba chiar am amânat această clipă; că am fost supus unui 5 conducător şi tată care a putut să-mi înlăture toată mândria şi m-a făcut să ştiu că un om poate trăi într-un palat fără să-şi dorească paznici, veşminte brodate, torţe, statui şi orice spectacol de felul acesta, şi că stă în puterea unui asemenea om să ajungă foarte aproape de modul de a trăi al unei persoane private, fără ca, din acest motiv, să aibă gânduri mai meschine sau să fie mai neglijent în privinţa lucrurilor care trebuie făcute de un conducător pentru interesul public. Le mulţumesc zeilor că mi-au dat un astfel de frate, care a putut, prin caracterul său moral, să mă facă să veghez asupra mea cu atenţie şi care, în acelaşi timp, m-a încantat cu respectul şi cu dragostea sa; le mulţumesc pentru că odraslele mele nu sunt lipsite de minte şi nu au un trup diform; că nu am avansat mai mult în retorică, poezie şi alte studii, în care m-aş fi angajat poate cu totul, dacă aş fi văzut că făceam progrese; că m-am grăbit să-i aşez pe cei care m-au crescut în locuri de onoare, pe care păreau să le dorească, fără a-i amâna cu speranţa că aveam s-o fac cândva, fiindcă erau încă tineri; le mulţumesc zeilor că i- am cunoscut pe Apollonius, Rusticus, Maximux; pentru că mi s-a arătat limpede, de multe ori, cum trebuie să fie traiul în acord cu natura, iar dacă nu reuşesc să am o asemenea viaţă e din propria-mi vină şi pentru că nu am respectat mustrările zeilor şi, aş putea spune, poruncile lor directe; le mai sunt îndatorat zeilor pentru că trupul meu s-a dovedit rezistent, orice fel de viaţă voi fi dus; că nu am atins niciodată pe Benedicta, nici pe Theodotus, şi că, dupa ce am căzut în patimi amoroase, m-am vindecat; şi deşi adesea am avut neînţelegeri cu Rusticus, nu am facut nimic pentru care să trebuiască să mă căiesc; le sunt recunoscător zeilor pentru că, deşi soarta a vrut ca mama să moară tânără, ea şi-a petrecut ultimii ani din viaţă cu mine; că, ori de câte ori am vrut să ajut un om aflat la nevoie, sau cu un alt prilej, nu mi s-a spus niciodată că nu aveam mijloacele s-o fac; şi că mie nu mi s-a întâmplat niciodată să ajung în acea situaţie, să trebuiască să primesc ceva de la altul; că am o asemenea soţie, atât de ascultătoare, de iubitoare şi de simplă; că am avut o mulţime de magiştri buni pentru copiii mei; le mai mulţumesc zeilor pentru că mi s-au arătat în vis leacuri împotriva scuipatului de sânge şi ameţelilor şi că, atunci când aveam o înclinaţie către filozofie, nu am căzut în mâinile vreunui sofist şi nu mi-am irosit timpul citind istorii sau descâlcind silogisme, ori cercetând apariţiile din văzduh; căci toate aceste lucruri se pot face doar cu ajutorul zeilor şi ale soartei. Acestea s-au scris în ţara quazilor19, pe malul râului Granua. Cartea a doua 19 În latineşte quadi, populaţie germanică stabilită în Moravia de astăzi, ocupând un teritoriu învecinat cu acela al marcomanilor 6 1. Începe-ţi dimineaţa zicându-ţi: o să mă întâlnesc cu unii sâcâitori, nerecunoscători, trufaşi, necinstiţi, pizmuitori, nepritenoşi. Toate acestea li se întâmplă din cauza că nu ştiu ce e binele şi ce e răul. Dar eu, care am cunoscut natura frumoasă a binelui şi natura urâtă a răului, şi natura celui care face rău, şi care e înrudit cu mine, nu doar prin sânge ori sămânţa, ci si pentru că e parte din aceeaşi inteligenţă şi aceeaşi esenţă divină, nici nu pot fi rănit de vreunul dintre ei, pentru că nimeni nu-mi poate statornici ceea ce este urât, nici nu mă pot mânia pe ruda mea, ori s-o urăsc, pentru că suntem făcuţi să lucrăm împreună, asemenea picioarelor, mâinilor, genelor, asemenea şirurilor de sus şi de jos ale dinţilor. Aşadar, a fi potrivnici unii altora e împotriva firii, iar cei ce se mânie şi se îndepărtează de semenii lor le sunt potrivnici acestora. 2. Astfel sunt eu: alcătuit din carne, o biată suflare şi raţiunea conducătoare. Azvârle-ţi cărţile; nu te mai lăsa distras, căci nu ţi se îngăduie, ci, de parcă ai fi pe cale să mori, dispreţuieşte carnea: e doar sânge, oase şi o împletitură de nervi, vene şi artere. La fel, priveşte suflarea drept ceea ce e, aer, şi nu întotdeauna acelaşi, căci în fiecare clipă e scos afară şi iarăşi tras înapoi. Cea de-a treia este raţiunea conducătoare. Cugetă la ea: eşti un om bătrân; nu mai îngădui să fii sclav, ori tras de sfori ca o marionetă înspre mişcări contrare vieţii sociale, nu mai fi nemulţumit cu soarta ta de- acum şi nici nu mai dispreţui viitorul. 3. Tot ceea ce vine de la zei e plin de Providenţă. Ceea ce aparent vine de la soartă, de la întâmplare, nu e separat de natură şi e întreţesut cu lucrurile orânduite de Providenţă. De aici decurg toate; în plus, mai există o forţă a necesităţii folositoare întregului univers din care eşti o părticică. Dar ceea ce aduce natura întregului univers este bun pentru fiecare parte a naturii, şi slujeşte la meţinerea acestei naturi, căci universul se menţine atât prin transformarea elementelor, cât şi prin transformările suferite de lucrurile compuse din elemente. Principiile acestea să fie de ajuns pentru tine, consideră-le întotdeauna idei esenţiale. Dar alungă setea de cărti, astfel încât să nu mori nemulţumit, ci bine dispus şi recunoscător din inimă zeilor. 4. Aminteşte-ţi cât timp ai amânat aceste lucruri, şi cât de des ţi-au oferit zeii înlesnirile lor, şi totuşi nu te-ai folosit de ele. Acum, în sfârşit, trebuie să-ţi dai seama din ce univers faci parte şi din care principiu călăuzitor al universului se trage existenţa ta, ca un eflux, şi să afli că ţi s-a stabilit un anume răgaz mărginit, iar dacă nu vei folosi prilejul acesta pentru a alunga norii din mintea ta, el va dispărea, tu însuţi vei pieri şi ocazia nu se va mai întoarce niciodată. 5. În fiecare clipă gândeşte statornic, ca roman şi bărbat, să faci tot ceea ce trebuie să faci cu deplină şi simplă demnitate, să ai sentimentul afecţiunii, 7 libertăţii şi dreptăţii şi să te descarci de toate celelalte gânduri. Şi vei ajunge la această uşurare dacă vei desăvârşi fiecare faptă din viaţa ta de parcă ar fi ultima, lăsând la o parte neglijenţa şi aversiunea pătimaşă nascută de raţiune, precum şi făţărnicia, iubirea de sine, la fel nemulţumirea faţă de ceea ce ţi-a fost hărăzit. Vezi cât de puţine sunt lucrurile de care are nevoie omul pentru a duce o viaţă care să se scurgă în linişte, asemănătoare existenţei zeilor; căci la răndul lor, zeii nu vor cere nimic mai mult de la cel care respectă aceste lucruri. 6. Fă-ţi rău ţie, fă-ţi rău, suflete al meu; dar nu vei mai avea prilejul de a-ţi recăpăta preţuirea pentru tine însuţi. Viaţa fiecărui om e de ajuns pentru el, iar a ta e pe sfârşite; totuşi, sufletul tău nu se venerează pe sine, ci aduce fericirea în sufletele celorlalţi. 7. Te distrag cumva faptele şi întâmplările care te ating din exterior? Acordă- ţi timpul de a învaţa ceva nou şi bun, şi nu te mai lăsa târât în toate părţile. Dar asta nu înseamnă să mergi până la capăt în partea cealaltă, căci sunt neghiobi şi aceia care se ostenesc toată viaţa în activitatea lor şi totuşi nu- şi îndreaptă fiecare mişcare ori fiecare gând spre o ţintă bine stabilită. 8. Rareori s-a crezut că acela care nu observă ce se petrece în mintea altuia e nefericit; dar cei care nu observă mişcările şi tulburările propriilor minţi sunt cu siguranţă nefericiţi. 9. La acestea trebuie să te gândeşti mereu: care este natura întregului, şi care este natura mea, cum sunt legate acestea între ele, care parte aparţine cărui întreg; şi să te gândeşti că nu te împiedică nimeni să faci şi să spui întotdeauna lucrurile care se potrivesc naturii din care eşti parte. 10. Comparând faptele rele – pornind de la întelegerea unui om de rând - Teofrast20 spune, ca un adevărat filozof, că delictele comise din dorinţă sunt mai blamabile decât acelea comise din mânie. Căci acela care este aţâţat din mânie pare să se îndepărteze de raţiune cu o anumită durere şi reţinere inconştientă; dar cel care răneşte din dorinţă, fiind motivat de plăcere, pare să fie, într-un fel, mai necumpătat şi mai muieresc în faptele sale. Atunci, pe drept cuvânt şi ca un filozof vrednic de acest nume, el spunea că delictul săvârşit cu plăcere este mai blamabil decât cel comis din durere; căci, pe ansamblu, seamănă mai mult cu un nedreptăţit cel care, se lasă pradă mâniei, pe când celălalt e mânat de propriul impuls de a face rău, ajungând să comită nedreptatea împins doar de dorinţă. 11. De vreme ce s-ar putea să părăseşti lumea aceasta chiar acum, orânduieşte-ţi fiecare faptă şi gând în funcţie de asta. Dacă există zei, 20 Teofrast (c. 372 - . 287 î. Chr.) – filozof peripatetic grec, discipol al lui Aristotel, căruia i-a urmat la conducerea Lyceum-ului. În lucrările sale despre etică reitera noţiunea aristotelică a pluralităţii virtuţilor, cu viciile lor aferente, şi recunoştea o anumită importanţă bunurilor exterioare, pe care stoicii le considerau doar accesorii de lux ale vieţii umane 8 plecarea dintre oameni nu e un lucru de care să-ţi fie teamă, căci zeii nu te vor aduce în contact cu răul; daca dimpotrivă, ei nu există, sau nu-i preocupă lucrurile omeneşti, ce înseamnă pentru mine să trăiesc într-un univers lipsit de zei sau de Providenţă? Dar în realitate ei există, le pasă de treburile omeneşti şi i-au dat omului toate puterile ca să-l ajute să nu cadă în capcana relelor adevărate. Cât despre celelelalte, dacă ar fi fost ceva rău în ele, zeii s-ar fi îngrijit şi de asta, pentru ca omul să aibă puterea de a cădea în capcană. Astfel, cum poate ceva care nu face un om mai rău să-i facă viaţa mai rea? Dar nici dacă ar fi neştiutoare, nici dacă ar avea cunoaşterea, însă nu şi puterea de a se păzi de lucrurile acestea sau de a le îndrepta, nu e cu putinţă ca natura universului să le fi trecut cu vederea; dupa cum nu e cu putinţă să fi făcut vreo greşeală atât de mare, din neputinţă ori din nepricepere, astfel ca binele şi răul să li se întâmple, fără osebire, celor buni şi celor răi. Fără nicio îndoială, moartea şi viaţa, faima şi lipsa de preţuire, durerea şi plăcerea, toate acestea li se întâmplă în mod egal oamenilor buni şi celor răi, fiind lucruri care nu ne fac nici mai buni nici mai răi. De aceea, nu sunt nici bune, nici rele. 12. Cât de repede dispar toate lucrurile, mai întâi în univers corpurile însele, apoi în nemărginirea timpului amintirea lor; care este natura celor percepute de simţuri, mai ales a celor care atrag cu momeala plăcerii ori înfricoşează prin durere, ori sunt zvonite de faima trecătoare; cât de lipsite de valoare, vrednice de dispreţ, vremelnice ţi sortite morţii sunt ele – e rolul facultăţii intelectuale să le observe pe toate acestea. Mai trebuie să observe şi ce preamăresc aceste opinii şi voci, ce este moartea şi dacă un om o cercetează ca atare, şi prin puterea de abstracţie a raţiunii, separă în parţile alcătuitoare toate lucrurile care se arată închipuirii, le va considera ca fiind nimic altceva decât o lucrare a naturii; iar dacă este vreunul care să se teama de o lucrare a naturii, acela este un copil. Totuşi, aceasta nu e doar o lucrare a naturii, ci şi ceva ce ajută la îndeplinirea scopurilor ei. În sfârşit, mai trebuie să observe şi cum este legat omul de zeitate, prin care parte din el şi cum e rânduită această legare. 13. Nimic nu este mai vrednic de dispreţ decât un om care se învârte curios peste tot, scormoneşte în măruntaiele pământului, după cum spune poetul, şi caută să afle ce e în mintea vecinilor săi, fără să-şi dea seama că e îndeajuns să se întoarcă spre geniul dinlăuntrul său şi să-l slăvească din toată inima. Iar a venera un geniu înseamnă să-l păstrezi neîntinat de patima, de nechibzuinţa şi de nemulţumirile pricinuite de faptele zeilor şi oamenilor. Căci cele ce vin de la zei merită să fie venerate pentru desăvârşirea lor, iar cele ce vin de la oameni ar trebuie să ne fie dragi din motive de înrudire. Adesea chiar, într-un fel, acestea ne stârnesc mila prin neştiinţa lor de a deosebi binele de rău, defectul acesta nefiind mai prejos decât cel care ne lipseşte de puterea de a deosebi lucrurile albe de cele negre. 9 14. Chiar dacă ai avea de trăit trei mii de ani, ori zeci de mii de ani, aminteşte-ţi că omul nu pierde decât viaţa pe care o traieşte acum, şi nu trăieşte nicio alta viaţă decât cea pe care o trăieşte acum. Astfel, toţi sunt aduşi la aceeaşi măsură, căci prezentul e acelaşi pentru toţi, deşi cele ce pier nu sunt la fel; şi astfel, ceea ce se pierde pare doar o clipă. Un om nu-şi poate pierde trecutul sau viitorul, căci, dacă nu are ceva, cum i se poate lua acest ceva? Aşadar, la două adevăruri trebuie să te gândeşti mereu: mai întâi, toate lucrurile din vecie au forme identice şi se succed circular, şi nu e nicio deosebire dacă un om vede aceleaşi lucruri într-o sută de ani sau două sute sau într-un timp infinit; în al doilea rând, cel care traieşte cel mai mult şi cel care va muri cel mai curând pierd exact acelaşi lucru, căci prezentul este singurul lucru de care poate fi lipsit un om, dacă e adevărat că acesta e singurul lucru pe care îl are, iar un om nu poate pierde un lucru pe care nu-l are. 15. Aminteşte-ţi că totul este părere. Ceea ce spunea cinicul Monimus21 e de la sine înţeles; de la sine înţeles e şi folosul acestor cuvinte, în măsura în care semnificaţia care li se dă se păstrează în marginile adevărului. 16. Sufletul omului se răneşte pe sine în primul rând atunci când, pe cât stă în puterea lui, devine un abces ori o tumoare a universului. Căci a fi nemultumiţi de tot ceea ce se întâmplă înseamnă a ne separa de natură, într-o parte în care sunt conţinute naturile tuturor celorlate lucruri. În al doilea rând, sufletul se răneşte pe sine atunci când se depărtează de toţi oamenii sau se îndreaptă spre ei cu intenţia de a le face rău, aşa cum sunt sufletele celor mânioşi. În la treilea rând, sufletul se răneşte pe sine atunci când este stimulat prea tare de plăcere ori durere. În al patrulea rând, atunci când joacă un rol şi face sau spune ceva lipsit de sinceritate şi de cinste. În al cincilea rând, atunci când îngăduie ca vreo faptă sau mişcare de-a sa să fie fără ţel, ori face vreun lucru pe necugetate, căci e drept că până şi lucrurile cele mai mărunte să fie făcute având în minte un anumit ţel; iar ţelul animalelor raţionale este de a urma raţiunea şi legea celei mai vechi cetăţi şi organizări politice. 17. Durata vieţii omeneşti e doar un punct de veşnicie, substanţa ei e în curgere necontenită, percepţia e înceţoşată, alcătuirea întregului corp e supusă putrefacţiei, sufletul e confuz, soarta e greu de ghicit, iar faima un lucru lipsit de judecată. Într-un cuvânt toate cele care aparţin trupului sunt ca o apă curgătoare, ceea ce aparţine sufletului e vis şi abur, viaţa e un război şi scurta şedere a unui călător într-un ţinut străin, iar după faimă nu urmează altceva decât uitarea. Atunci, ce poate călăuzi un om ? Un lucru şi numai unul: filozofia. Aceasta presupune însă păstrarea geniului dintr-un om departe de violenţă, nevătămat, deasupra durerilor şi plăcerilor, astfel încât să nu facă nimic fără un ţel, nici cu falsitate ori cu făţărnicie, şi fără să simtă că alt om să facă sau să nu facă ceva; şi, în plus, să accepte tot ceea ce se întâmplă şi tot ceea ce e sortit ca venind de acolo 21 Filozof cinic, discipol al lui Diogene 10 de unde a venit şi el însuşi; şi, în sfârşit, să accepte moartea cu sufletul împăcat, întrucât nu înseamnă nimic altceva decât descompunerea elementelor din care e alcătuită fiecare fiinţă. Dar dacă elementele care se transformă mereu unele într-altele nu suferă niciun rău, de ce ar trebui ca omul să aibă vreo teamă faţă de transformarea şi descompunerea tuturor acestor elemente? Căci aceasta se face în conformitate cu natura, şi nimic din ceea ce se face potrivit naturii ne este rău. Acestea au fost scrise la Carnuntum22 Cartea a treia 1. Ar trebui să ţinem seama nu doar de faptul că viaţa noastră se iroseşte zilnic şi rămâne din ea o parte din ce în ce mai mică, ci şi, că dacă omul ar trăi mai mult, nu e prea sigur dacă-şi va păstra puterea de înţelegere şi pe aceea de contemplare care ţinteşte la cunoaşterea celor divine şi a celor omeneşti. Căci dacă îmbătrânind ne pierdem minţile, puterea de a respira şi de a ne hrăni, imaginaţia, apetitul şi toate celelalte de felul acesta nu vor da greş; dar puterea de a ne folosi de noi înşine, de a ne îndeplini îndatoririle, de a face limpede deosebirea între aparenţe, de a gândi dacă un om trebuie să părăsescă acum lumea aceasta şi altele asemenea ce necesită o raţiune absolută, toate acestea au disparut deja. Aşadar, trebuie să ne grabim, nu numai din cauză că în fiecare zi ne apropiem de moarte, ci şi deoarece puterea de a concepe lucrurile şi cea de a le înţelege încetează cele dintâi. 2. De asemenea, ar trebui să observăm că până şi lucrurile care urmează celor produse potrivit rânduielilor naturii au câte ceva plăcut şi atrăgător. De pildă, la coacerea pâinii, coaja unor bucăţi se crapă, arătând altfel decât ar fi vrut brutarul, cu mesteşugul său, dar faptul acesta are frumuseţea lui şi, în mare măsură, aţâţă dorinţa de a mânca. La fel smochinele, atunci când sunt destul de coapte, plesnesc, iar la măslinele coapte chiar apropierea de putreziciune adaugă o anumită frumuseţe fructelor. Şi spicele de grâu care se apleacă la pământ, increţiturile de pe fruntea leului, spuma care ţâşneşte din botul bourilor şi multe alte lucruri – cu toate că sunt departe de a fi frumoase, dacă ar fi să le cercetăm cu severitate – totuşi, ele decurg din lucrurile alcătuite de natură, ajută la împodobirea acestora şi încântă mintea; astfel că, dacă cineva ar simţi şi ar scruta mai adânc lucrurile ce sunt nascute în univers, cu greu s-ar gasi unul care, apărând pe cale de consecinţă, să nu-i pară alcătuit astfel încât să ofere plăcere. Şi aşa el va privi chiar şi fălcile căscate ale fiarelor salbatice cu la fel de multă încântare ca pe acelea pe care le arată pictorii şi sculptorii prin imitaţie; şi într-un bătrân sau o bătrână va putea vedea o anume maturitate şi frumuseţe; şi va putea privi cu ochi caşti drăgălăşenia atrăgătoare 22 Carnuntum – cea mai importantă tabără a legiunii romane de la graniţa Dunării superioare, situată la Petronell, la 20 mile est de Viena. În 106 a devenit capitala provinciei Panonia Superioară. Campania lui Marcus Aurelius împotriva marcomanilor, având drept bază aceste fortificaţii, s-a desfăşurat între 171 şi 173 11 a tinerilor; şi multe asemenea lucruri se vor arăta plăcute nu fiecăruia, ci doar aceluia care a intrat cu adevărat în armonie cu natura şi lucrările sale. 3. Dupa ce a tămăduit nenumarate boli, Hipocrate a căzut la pat şi a murit. Caldeenii au prevăzut moartea multora, şi apoi soarta i-a prins şi pe ei în gheare. Alexandru, Pompei şi Caius Cezar, după ce au distrus complet cetăţi întregi şi în luptă au nimicit zeci de mii de călăreţi şi pedestraşi, şi ei, în cele din urmă, şi-au pierdut viaţa. Heraclit, după ce a speculat atât pe seama focului din univers, şi-a văzut trupul umplut cu apă şi a murit mânjit peste tot cu noroi. Şi păduchii l-au distrus pe Democrit; iar alţi păduchi l-au distrus pe Socrate. Ce înseamnă toate acestea? Te-ai îmbarcat, ai făcut călătoria, ai ajuns la ţărm; coboară. Dacă, într-adevăr, cobori într-o alta viaţă, nu e nevoie de zei, nici măcar acolo. Dar dacă ajungi într-o stare lipsită de senzaţii, vei înceta să fii stăpânit de dureri şi plăceri şi nu vei mai fi sclavul unei alte făpturi care este pe atât de inferioară pe cât de superioară e cea care o slujeşte: căci una este inteligenţă şi zeitate, pe când cealaltă este pământ şi putreziciune. 4. Nu-ţi irosi restul vieţii cu gânduri despre ceilalţi, atunci când gândurile tale nu se referă la folosul comun. Căci pierzi posibilitatea de a face altceva atunci când nutreşti gânduri cum ar fi: ce face omul acesta, şi de ce, şi ce spune, şi la ce se gândeşte, şi ce pune la cale, şi altele asemenea care ne fac să ne îndepărtăm de supravegherea propriei noastre puteri cârmuitoare. Atunci, ar trebui să căutăm în şirul gândurilor noastre şi să înlaturăm tot ceea ce e nefolositor şi fără ţel, dar mai presus de toate simţămintele de curiozitate fără limite şi cele răuvoitoare; iar omul ar trebui să se folosească pe sine pentru a gândi doar la lucrurile despre care, dacă ar fi întrebat dintr-o dată: la ce te gândeşti acum? Ar răspunde, cu deplină sinceritate, la cutare sau cutare lucru, astfel încât din vorbele sale ar reieşi limpede că totul în el e simplu şi binevoitor, aşa cum îi şade bine unui animal social care nu se gândeşte deloc la plăceri sau bucuriile simţurilor, nici nu e duşmanos, pizmuitor sau bănuitor, nici nu are alt gând pentru care să roşească dacă ar spune că-l are în minte. Căci un om care e asfel şi care nu mai amână clipa în care să se numere printre cei mai buni este ca un preot şi un trimis al zeilor, folosind zeitatea sădită înlăuntrul său, care îl face să nu fie molipsit de plăcere, rănit de vreo durere, atins de vreo insultă, îl face să nu simtă nicio nedreptate, să fie luptător în cea mai nobilă dintre lupte, unul care nu poate fi copleşit de nicio patimă, pătruns de dreptate, acceptând din tot sufletul tot ceea ce i se întâmplă şi îi este sortit ca partea sa; şi care rareori, în caz de mare nevoie şi pentru interesul general, îşi închipuie ce zice, face sau crede un altul. Căci doar ceea ce-i aparţine lui reprezintă subiectul activităţii sale; şi se gândeşte mereu la ceea ce i se hărăzeşte lui din totalul lucrurilor, faptele sale sunt drepte şi e încredinţat că partea care îi revine lui e bună. Căci fiecare îşi poartă cu sine soarta ce i-a fost urzită şi aceasta îl poartă cu ea. Iar el îşi mai aminteşte că fiecare animal raţional e ruda sa, şi că a avea grijă de toţi oamenii e un fapt potrivit cu natura omului; şi un om nu ar trebui să se ia după opinia tuturor, ci doar după a celor care trăiesc dupa rânduielile naturii. Cât despre cei care nu trăiesc astfel, el se gândeşte mereu la ce fel de oameni sunt la casa lor şi în afara acesteia, atât 12 ziua cât şi noaptea, şi ce sunt, şi împreună cu cine duc o viaţă întinată. Astfel, el nu preţuieşte deloc laudele venite de la asemenea oameni, de vreme ce nu sunt mulţumiţi nici de ei înşişi. 5. Nu munci în silă, ori neglijând interesul comun, ori fără atenţia cuvenită, ori lăsându-te distras; şi nici nu-ţi împodobi gândurile cu ornamente studiate, nu fi un om vorbăreţ, ori preocupat cu prea multe lucruri. Şi mai mult, lasă zeitatea din tine să fie păzitoarea unei fapturi vii, viguroase şi mature, implicate în chestiunile politice, a unui roman, a unui conducător care şi-a preluat postul ca şi când ar fi aşteptat semnalul ce-l din viaţa de zi cu zi, care e gata să purceadă, fără să aibă nevoie de un jurământ sau de mărturia cuiva. De asemenea, fii voios şi nu căuta ajutor din afară, nici liniştea pe care o dau ceilalţi. Un om trebuie să stea drept, nu să fie ţinut drept de alţii. 6. Dacă găseşti în viaţa omenească ceva mai bun decât dreptatea, adevărul, cumpătarea, tăria, într-un cuvânt ceva mai bun decât mulţumirea minţii tale cu lucrurile ce-ţi permit să acţionezi potrivit raţiunii drepte, şi în condiţia în care-ţi e sortită fără să poţi alege; dacă, spuneam, găseşti ceva mai bun decât acestea, îndreaptă-te spre el din tot sufletul şi bucură-te ca de o descoperire minunată. Dar dacă nimic nu pare să fie mai bun decât zeitatea sădită înlăuntrul tău, care a luat în stăpânire toate poftele tale, veghează cu grijă toate impresiile şi, după cum spunea Socrate, s-a smuls din vârtejul patimilor simţurilor, supusă zeilor şi îngrijindu-se de omenire; dacă vezi că totul este mai mărunt şi mai puţin valoros decât aceasta, nu o părăsi, căci dacă te îndepărtezi o dată nu vei mai putea îngriji cu cea mai mare atenţie lucrul bun care se află pe drept în posesia ta; căci nu e drept ca altceva, de orice fel, cum ar fi lauda celor mulţi, ori puterea, ori plăcerea să se înfrunte cu ceea ce este bun din punct de vedere raţional şi politic sau practic. Toate acestea, deşi pot părea că se potrivesc cu lucrurile mai bune într-o oarecare măsură, dobândesc superioritate toate în acelaşi timp, dintr-o dată, şi ne duc în derivă. Dar tu, îţi spun, alege simplu, în deplină libertate, lucrul cel mai bun, şi ţine-te de el. – Dar ceea ce e folositor e cel mai bun – Ei bine, atunci dacă-ţi e folositor doar ţie ca fiinţă raţională, păstrează-l; dar dacă ţi-e folositor doar ţie ca animal, spune-o şi susţine-ţi judecata fără trufie; numai ai grijă să-ţi faci cercetarea cu temeinicie. 7. Niciodată să nu preţuieşti ceva care ţi se pare că-ţi aduce un asemenea folos încât să te oblige să-ţi încalci promisiunile, să-ţi pierzi respectul de sine, să urăşti pe cineva, să bănuieşti, să blestemi, să te porţi ca un făţarnic, să doreşti ceva ce trebuie ascuns după pereţi sau draperii; căci acela care preferă, faţă de orice, inteligenţa, geniul şi venerarea desăvârşirii acestuia nu joacă un rol tragic, nu geme, nu are nevoie nici de singurătate, nici de companie; şi, de fapt de căpetenie, va trăi fără să urmărească moartea, dar şi fără să fugă de ea. Dacă, pentru o perioadă mai scurtă sau mai lungă, sufletul său îi va fi închis în trup, nu-l interesează; căci chiar dacă trebuie să părăsescă de îndată lumea aceasta, va pleca la fel de uşor ca şi cum ar face orice altceva ce poate fi făcut cu decenţă şi în bună rânduială; în tot cursul vieţii nu trebuie să te preocupe 13 decât ca gândurile sale să nu-l îndepărteze de ceea ce se potriveşte unei fiinţe raţionale, membre a comunităţii politice. 8. În mintea celui care s-a purificat şi şlefuit mereu nu vei găsi putreziciune, nici necurăţenie, nici vreo rană sângerândă. Iar viaţa lui nu-i nedesăvârşită atunci cand îl atinge soarta, cum se spune despre un actor care iese de pe scenă înainte de sfârşitul piesei. În plus, în el nu se află nimic servil ori prefăcut, nu e prea ataşat de alte lucruri, dar nici nu e separat cu totul de ele, nu face nimic pentru care să fie învinovăţit şi nu are nimic de ascuns. 9. Preţuieşte puterea ta de judecată, care dă naştere opiniei. De această înzestrare depinde pe de-a-ntregul dacă facultatea ta călăuzitoare se iveşte vreo opinie potrivnică naturii şi alcătuirii animalului raţional. Iar aceasta însuşire te va ajuta să scapi de judecăţile grăbite, să arăţi prietenie celorlalţi oameni şi supunere zeilor. 10. Aşadar, după ce le înlături din minte pe toate celelalte, păstrează doar aceste puţine lucruri; şi, în plus, ţine minte că fiecare om trăieşte numai acest timp prezent, care e un punct indivizibil, şi că tot restul vieţii lui e fie trecut, fie ceva nesigur, ascuns în pâcla viitorului. Atunci, timpul trăit de fiecare e scurt, cum mic e locul de pe pământ unde vieţuieşte; e scurtă şi faima postumă, cât ar fi ea de însemnată, şi chiar şi aceasta va fi întreţinută de un şir de biete fiinţe umane care vor muri foarte curând şi care nu se cunosc nici măcar pe sine, darămite pe cel care a murit cu mult timp în urmă. 11. La sfaturile pomenite deja ar mai trebui adăugat încă unul: Alcătuieşte-ţi o definiţie ori o descriere a lucrului care-şţ este înfăţişat, astfel încât să vezi limpede cum e el în substanţa lui, în goliciunea lui, în deplinătatea lui, şi rosteşte-i numele cuvenit şi numele lucrurilor din care e alcătuit şi la care se va reduce. Căci nimci nu e atât de folositor pentru înălţarea minţii decât posibilitatea de a cerceta temeinic şi în lumina adevărului fiecare obiect care ţi se iveşte în cursul vieţii; întotdeauna priveşte lucrurile astfel încât să vezi în acelaşi timp ce fel de univers este acesta, ce fel de funcţiune are fiecare lucru în el şi ce valoare are fiecare în raport cu întregul şi în raport cu omul, cine e lucuitor al celei mai mareţe cetăţi, faţă de care toate celelalte cetăţi sunt ca nişte gospodării neînsemnate, să observi ce e fiecare lucru, din ce e compus şi cât va dura natura acestui lucru, care acum îmi produce o impresie, şi de ce virtute am nevoie în raport cu ea, cum ar fi blândeţea, bărbăţia, sinceritatea, fidelitatea, mulţumirea şi celelalte. De aceea, cu fiecare prilej ar trebui să se spună: aceasta vine de la Zeu; şi ceastălaltă e în conformitate cu măsurarea şi toarcerea firului destinului, ori cu un anume concurs de împrejurări şi cu o anume întâmplare; şi aceea provine de la unul din aceeaşi categorie, de la o rudă ori de la un concetăţean, unul care nu ştie, totuşi, ce se potriveşte cu rânduiala naturii sale. Dar eu ştiu; din acest motiv mă port faţă de el potrivit legii naturale a tovărăşiei, cu bunăvoinţă şi dreptate. În acelaşi timp, totuşi, încerc să determin valoarea tuturor lucrurilor ce nu se deosebesc, nefiind nici bune, nici rele. 14 12. Dacă lucrezi la ceea ce ai făcut, urmând dreapta raţiune cu seriozitate, vigoare, calm, fără a îngădui să fii distras, păstrând partea divină pură, ca şi când ar trebui s-o dai înapoi de îndată, dacă procedezi mereu astfel, fără a aştepta ceva, fără a te teme de ceva, ci fiind mulţumit de activitatea ta prezentă, desfaşurată potrivit cu rânduiala naturii, şi punând o sinceritate eroică în fiecare cuvânt şi sunet pe care-l rosteşti, vei trăi fericit. Şi nu e niciun om care sa poată împiedica acest lucru. 13. Aşa cum medicii au întotdeauna instrumentele şi cuţitele pregătite pentru cazurile care le solicită pregătirea pe nepusă masă, şi tu ai principii pregătite pentru a înţelege lucrurile divine şi cele omeneşti, şi pentru a face orice faptă, cât de neînsemnată, amintindu-ţi de legătura care uneşte divinul şi umanul. Căci nu vei face nimic bine dintre cele omeneşti dacă nu vei ţine seama, în acelaşi timp, de cele divine, după cum nici invers nu e cu putinţă. 14. Nu se ştie câte lucruri sunt semnificate de cuvintele, a fura, a semăna, a cumpăra, a păstra tăcerea, a vedea ce trebuie făcut; căci cunoaşterea aceasta nu e dobândită cu ajutorul ochilor, ci printr-un altfel de viziune. 15. Trupul, sufletul, inteligenţa: trupului îi aparţin senzaţiile, sufletului poftele, inteligenţei principiile. Aptitudinea de a primi impresia formelor prin intermediul aparenţelor aparţine până şi animalelor; mânate de dorinţă sunt atât fiarele sălbatice, cât şi bărbaţii care singuri s-au transformat în femei, precum şi un Phalaris23, şi un Nero; iar inteligenţa care îndrumă spre lucrurile aparent cuvenite o au şi cei care cred în zei, îşi trădează ţara şi fac lucruri necurate în spatele uşilor închise. Atunci, dacă toate celelalte se petrec la fel, rămâne doar ceea ce e specific omului bun: să fie mulţumit cu ceea ce se întâmplă şi cu ce i s-a hărăzit şi să nu pângărească divinitatea sădită în pieptul său, nici să nu o tulbure cu o mulţime de imagini, ci să o păstreze liniştită, urmând-o supus ca pe un zeu, fără a spune ceva contrar adevărului şi fără a face un lucru contrar dreptăţii. Iar dacă oamenii nu vor să creadă că duce o viaţă simplă, modestă şi mulţumită, nici nu se mânia pe ei, nici nu se îndepărtează de la calea ce duce la sfârşitul vieţii, unde ar trebui să ajungă neprihănit, liniştit, gata de plecare şi, fără a fi forţat în vreun fel, pe deplin împăcat cu soarta sa. Cartea a patra 23 Phalaris (m. 554 î. Chr.) – tiran al cetăţii Acragas (actualmente Agrigento) din nordul Siciliei, vestit pentru cruzimea sa. Legenda spune că îşi cocea victimele de vii în interiorul unui taur de bronz, urletele lor reprezentând mugetul animalului. Totuşi, sofiştii din Imperiul Roman l-au reprezentat ca pe un om îngăduitor şi cultivat 15 1. Atunci când e în armonie cu rânduielile naturii, forţa care te cârmuieşte dinlăuntru e într-o legatură atât de strânsă cu cele ce se întâmplă, încât se adaptează întotdeauna cu uşurintă la ceea ce este şi îi este înfăţişat. Căci nu are nevoie de o materie bine definită, ci se îndreaptă spre ţelul său, dar în anumite condiţii, totuşi; îşi obţine materia din ceea ce i se opune, aşa cum focul pune stăpânire pe ceea ce cade în el; dacă e doar o licărire se stinge, dar atunci când focul e puternic, îşi însuşeşte degrabă materia ce e cladită deasupra sa şi se aprinde şi mai tare cu ajutorul acesteia. 2. Nicio faptă să nu fie făcută fără un ţel, nici altfel decât principiilor desărvârşite ale artei. 3. Oamenii caută locuri în care să se retragă, case la ţară, ţărmuri de mare şi munţi; şi tu eşti obişnuit să-ţi doreşti asemenea lucruri foarte mult. Dar aceasta e trăsătura oamenilor de rând, deoarece ţie îţi stă în putere să te retragi în tine însuţi ori de câte ori voieşti. Căci nu e loc mai liniştit, mai lipsit de necazuri în care să se poată retrage cineva decât ân propriul său suflet, mai ales dacă are gânduri lăuntrice care, o dată văzute, îl fac să se simtă pe deplin liniştit; şi susţin ca liniştea nu e nimic altceva decât bună rânduială a minţii. Atunci, rânduieşte-ţi în mod constant această retragere şi reînnoieşte-te; şi fă astfel ca principiile tale să fie concise şi fundamentale, încât, de îndată ce vei recurge la ele, vor putea fi de ajuns pentru a-ţi purifica sufletul pe deplin şi a înlătura toate nemulţumirile faţă de lucrurile la care trebuie să te intorci. Căci de ce eşti nemulţumit? De răutatea oamenilor? Aminteşte-ţi concluzia aceasta, că animalele raţionale există unele pentru celelalte şi că a-ţi răbda semenul e o parte a dreptăţii, iar oamenii fac rău fără voie; şi gândeşte-te cât de mulţi deja, după ce s-au duşmănit, bănuit, urât şi luptat, şi-au găsit sfârşitul, ajungând cenuşă; şi linişte-te în cele din urmă. – Dar poate eşti nemulţumit cu ceea ce ţi s-a hărăzit ca parte din univers. – Aminteşte-ţi de această alternativă: există providenţă, fie atomi, coincidenţa întâmplătoare a lucrurilor; sau aminteşte-ţi argumentele prin care s-a dovedit că lumea e un fel de cetate, şi găseşte-ţi în sfărşit liniştea. – Dar poate că lucrurile materiale vor continua să aibă putere asupra ta. – Atunci gândeşte-te mai departe că raţiunea nu se amestecă cu suflul vital, fie că mişcarea acestuia e uşoară sau brutală, o dată ce s-a desprins şi şi-a descoperit propria putere, şi cugetă, de asemenea, la tot ceea ce ai auzit şi ai încuviinţat despre durere şi plăcere şi linişteste-te în sfârşit. – Dar poate că dorinţa de faimă te va chinui. – Vezi cât de grabnic se uită totul, şi priveşte la haosul timpului nemărginit, de fiecare parte a prezentului, şi la goliciunea aplauzelor şi la caracterul schimbător şi lipsa de judecată a celor care pretind că aduc laude, şi la îngustimea spaţiului în care e circumscris totul, şi găseşte-ţi în sfârşit liniştea. Căci pământul întreg e doar un punct; gândeşte-te cât de neînsemnat e ungherul locuit, cât de puţini stau în el şi ce fel de oameni sunt cei care te laudă. Rămâne doar atât: aminteşte-ţi să te retragi în acest mic teritoriu al tău şi mai presus de toate nu te lăsa distras sau îndepărtat, ci fii liber şi priveste totul ca un bărbat, ca o fiinţă omenească, ca un cetăţean, ca un muritor. Dar între cele aflate la îndemână spre care te vei întoarce trebuie să se numere neapărat două adevăruri fundamentale. În primul rând, lucrurile nu 16 ating sufletul, căci sunt în afara lui şi rămân neclintite, deoarece n-au simţăminte; tulburările noastre provin doar de la opinie, care se află înlăuntru. În al doilea rând, toate aceste lucruri pe care le vezi se schimbă de îndată şi nu vor mai fi; gândeşte-te mereu la cât de multe transformări din acestea ai fost martor. Universul e o continuă transformare, viaţa e o părere. 4. Dacă partea intelectuală ne e comună, la fel e şi raţiunea, în raport cu care suntem fiinţe raţionale; dacă e aşa, atunci este comună şi raţiunea care ne porunceşte ce să facem şi ce să nu facem; în cazul acesta, există şi o lege comună; dacă e aşa, suntem concetăţeni; în consecinţă, suntem membrii unei comunităţi politice; dacă e aşa, lumea e asemenea unui stat. Căci despre ce altă comunitate politică se poate spune că are membri reprezentanţi întregii rase omeneşti? Şi de aici, de la această comunitate politică comună provin înseşi faclutăţile noastre intelectuale şi de raţionare şi capacitatea noastră de a avea o lege; sau altfel de unde provin ele? Căci, aşa cum partea mea pământească mi-e dată dintr-un anume pământ, cea lichidă provine dintr-un anume izvor, iar ceea ce e fierbinte şi arzător dintr-o anume sursă (căci nimic nu iese din nimic, aşa cum nimic nu se întoarce la nonexistenţă), tot aşa partea intelectuală vine dintr-o anumită sursă. 5. Moartea e la fel ca naşterea, un mister al naturii, o compunere din aceleaşi elemente şi o descompunere în aceleaşi; şi un lucru de care niciun om nu trebuie să se ruşineze, căci nu e un fapt contrar naturii unui animal raţional şi nici contrar raţiunii alcătuirii noastre. 6. E firesc ca anumite lucruri să fie făcute de anumite persoane, e un fapt care ţine de necesitate; iar dacă cineva nu va înţelege astfel, nu va îngădui nici smochinului să aibă sevă. Dar, prin toate mijloacele, ţine minte faptul acesta, că în scurt timp atât tu, cît şi el veţi fi morţi; şi în curând nici măcar numele voastre nu vor rămâne în urmă. 7. Înlătură părerea, şi atunci dispare şi lamentaţia, “Am fost rănit”. Înlătură vaietul “Am fost rănit”, şi rana dispare. 8. Ceea ce nu face un om mai rău decât era nu-i face nici viaţa mai rea, nici nu-l vatămă din afară ori dinlăuntru. 9. Natura a ceea ce e folositor pentru întregul univers a fost obligată să procedeze astfel. 10. Gândeşte-te că tot ceea ce se întâmplă se întâmplă pe drept, iar dacă observi cu atenţie vei vedea că aşa e. Nu mă refer doar la continuitatea şirurilor lucrurilor, ci şi la faptul că acestea apar potrivit unei rânduieli drepte, ca şi când cineva ar atribui fiecărui lucru valoarea cuvenită. Observă, aşadar, încă de la început; şi orice faci, fă gândindu-te că trebuie să fii bun, în sensul în care se înţelege că e un om bun. Păstrează asta în minte la fiecare faptă a ta. 17 11. Opinia ta despre lucruri să nu fie ca a celui care-ţi face rău, sau ca aceea pe care o doreşte el să o ai; tu priveşte lucrurile aşa cum sunt ele în realitate. 12. Omul ar trebui să urmeze întotdeauna aceste două reguli: prima, să facă orice ar cere poziţia de cârmuitor şi legiuitor pentru folosul oamenilor; cea de- a doua, să-şi schimbe părerea, daca e cineva pe-aproape care îl pune pe calea cea bună şi-l îndepărtează de părerea respectivă. Dar această schimbare de părere trebuie să se datoreze numai unei anumite încredinţări despre ceea ce e drept şi în avantajul comun, nu faptului că pare plăcută sau aduce faima. 13. Ai raţiune? – Am. Şi atunci de ce n-o foloseşti? Căci, dacă aceasta îşi îndeplineşte menirea, ce altceva îţi mai doreşti? 14. Exişti ca o parte în cadrul universului. Vei dispărea în ceea ce te-a produs; dar vei fi primit în raţiunea sa creatoare prin transmutaţie. 15. Mai multe boabe de tămâie pe acelaşi altar; unul cade înainte, altul cade mai târziu; de fapt, nu e nicio deosebire între ele. 16. În zece zile vei părea un zeu celor pentru care eşti acum o fiară şi o maimuţă, dacă te vei întoarce la principiile tale şi la venerarea raţiunii. 17. Nu te purta de parcă ai avea de trăit zece mii de ani. Moartea atârnă deasupra capului tău. Cât timp trăieşti, atât cât îţi stă în puteri, fii bun. 18. Cât de multe necazuri evită cel care nu caută să vadă ce spune, face ori gândeşte vecinul său, ci numai ce face el însuşi, astfel încât să fie drept şi neprihănit; sau, după cum spune Agathon24, nu privi în jur la moravurile pervertite ale celorlalţi, ci mergi drept pe calea ta, fără a te abate. 19. Cel care are o dorinţă arzătoare pentru faima postumă nu se gândeşte ca toţi cei care îşi amintesc de el vor muri, şi ei, foarte curând; la fel şi cei care le vor urma, până când întreaga amintire se va fi stins, întrucât se transmite prin intermediul unor oameni care admiră prosteşte şi apoi pier. Dar să presupunem că aceia care-şi vor aminti sunt nemuritori, iar amintirea va fi nemuritoare, ce înseamnă asta pentru tine ? Vreau să spun, nu ce înseamnă pentru morţi, ci pentru cei în viaţă ? Ce inseamnă lauda, în afara de cazul când e nascută dintr-un anume interes? Căci acum respingi la momentul nepotrivit darul naturii, ataşându-te de altceva... 20. Tot ceea ce e frumos în vreun fel e frumos în sine, se încheie în sine, nu are lauda ca parte a sa. Atunci, lăudând un lucru nu-l facem nici mai bun, nici mai rău. La fel spun şi despre lucrurile care sunt numite frumoase de către vulg, de pildă despre lucrurile materiale şi operele de artă. Ceea ce este cu 24 Agathon (c. 445- c. 400 î. Chr.) – poet tragic atenian; câştigarea de către el a festivalului Marii Serbări Dionisiace din 416 î. Chr. Devine prilejul dialogului platonician Symposium, care se desfăşoară, de altfel, în casa lui Agathon 18 adevărat frumos nu are nevoie de nimic mai mult, aşa cum nu au nevoie de nimic mai mult legea, adevărul, bunăvoinţa ori modestia. Care dintre aceste lucruri e frumos pentru că e lăudat ori e urâţit atunci când e criticat? Oare un smarald devine mai urât decât înainte dacă nu e lăudat? Sau aurul, fildeşul, purpura, o liră, un cuţitaş, o floare, un scaiete? 21. Dacă sufletele continuă să existe, cum le poate cuprinde aerul o veşnicie pe toate? – Dar cum păstrează pământul trupurile celor care au fost îngropaţi din vremuri atât de îndepărtate? Căci, aşa cum în cazul acestora transformarea trupurilor, după un anumit timp, şi degradarea lor fac loc pentru alte trupuri, şi sufletele care sunt eliberate în aer după ce supravieţuiesc câtva timp sunt transformate şi difuzate şi dobândesc o natură arzătoare, fiind primite în raţiunea creatoare a universului, şi în felul acesta fac loc pentru noile suflete care îşi găsesc sălaş acolo. Acesta ar fi răspunsul care s-ar putea da în ipoteza că sufletele continuă să existe. Dar nu trebuie să ne gândim numai la numărul trupurilor care sunt înmormântate astfel, ci şi la numărul animalelor care sunt mâncate zilnic de noi şi de alte animale. Căci atât de multe sunt consumate, şi îngropate în trupurile celor care se hrănesc cu ele! Cu toate acestea, pământul le primeşte pentru ca trupurile acestea se transformă în sânge, în elementul aerian ori în foc. Ce trebuie cercetat pentru a găsi adevărul în această chestiune? Separarea în ceea ce este material şi ceea ce este cauza formei, formalul. 22. Nu te lăsa prins în vârtej, ci în fiecare clipă ai respect pentru justiţie şi cu prilejul fiecărei impresii păstrează-ţi puterea de înţelegere şi judecata. 23. Tot ceea ce e în armonie cu tine e în armonie şi cu mine, o, Universule. Nimic din ceea ce e la momentul potrivit pentru tine nu e pentru mine mai devreme sau mai târziu. Pentru mine, tot ce aduc anotimpurile tale e rod, o Natură: de la tine sunt toate, în tine sunt toate, la tine se întorc toate. Poetul spune: O, dragă cetate a lui Cecrops25! Oare tu n-ai putea să spui: Dragă cetate a lui Zeus ? 24. Ocupă-te cu puţine lucruri, spune filozoful, dacă vrei să fii liniştit. – Dar gândeşte-te dacă nu ar fi mai bine să spui: Fă mai înainte de toate ceea ce e necesar şi orice pretind natura raţională a animalului social. Căci aceasta nu aduce doar liniştea lucrului bine făcut, ci şi aceea dobândită când facem puţine lucruri. Cum cea mai mare parte din ceea ce facem şi spunem nu e necesară, dacă un om o va înlătura, va avea mai mult timp liber şi mai puţină nelinişte. De aceea, cu fiecare prilej ar trebui să se întrebe: este acesta unul din lucrurile lipsite de necesitate? Omul ar trebui să înlature nu doar faptele ce nu-s necesare, ci şi gândurile de acest fel, pentru ca din ele să nu decurgă fapte de prisos. 25 Cecrops – prin tradiţie, primul rege al Aticii din Grecia Antică. I se atribuie instituirea legilor privind căsătoria şi proprietatea o nouă formă de venerare, introducerea sacrificiului nesângeros, înmormântarea morţilor şi inventarea scrisului. Era reprezentat ca un om în partea superioară şi ca un şarpe în cea inferioară a trupului 19 25. Încearcă să vezi cum ţi se potriveşte viaţa omului bun, viaţa celui care e mulţumit cu ce i s-a hărăzit din întregul univers, cu propriile sale fapte drepte şi cu dispoziţia sa binevoitoare? 26. Ai văzut lucrurile acelea? Uită-te şi la acestea. Nu te tulbura. Fă din tine un om cu totul şi cu totul simplu. Face careva ceva rău? Sieşi îşi face rău. Ţi s- a întamplat ceva? Bine; încă dintru început, tot ce se întâmplă în univers ţi-a fost împărţit şi urzit. Într-un cuvânt viaţa te e scurtă. Trebuie sa începi să te foloseşti de clipa prezentă cu ajutorul raţiunii şi dreptăţii. Fii cumpătat şi cât mai simplu cu putinţă. 27. Fie că e un univers bine rânduit, fie un haos îngrămădit de-a valma, e totuşi un univers. Dar e oare cu putinţă ca o anume ordine să subziste în tine, şi dezordinea sa stăpânească în tot? Mai ales că toate lucrurile sunt atât de separate, difuze şi totuşi într-o împletire atât de deplină. 28. Un caracter rău, un caracter muieresc, un caracter încăpăţânat, animalic, copilăresc, prost, făţarnic, vulgar, hoţesc, tiranic. 29. Dacă e străin de univers cel care nu ştie ce se află în el, la fel de străin e şi cel care nu ştie ce se petrece în el, care sunt transformările ce au loc. E un fugar cel care se îndepărtează de raţiunea socială; e orb cel care închide ochii înţelegerii; e sărac cel care are nevoie de un altul şi nu are, dinlăuntrul său, toate lucrurile folositoare vieţii. E un abces pe trupul universului cel care se retrage şi se separă de raţiunea naturii noastre comune fiind nemulţumit cu lucrurile care se petrec, căci aceeaşi natură le produce pe acestea, după cum ţi-a dat naştere şi ţie; e un om despărţit de cetate cel ce îşi rupe sufletul de cel al animalelor raţionale, care este unul singur. 30. Unul e un filozof fără tunică, iar celalalt e un filozof fără carte; iar un altul care filozofează pe jumătate gol. – Pâine nu am, spune el, şi rămân credincios raţiunii. – Nu-mi capăt mijloacele de a trăi din învăţătură, spune altul, şi rămân credincios raţiunii. 31. Iubeşte meseria, cât de slabă ar fi, pe care ai învăţat-o, şi fii mulţumit cu ea; şi treci prin restul vieţii ca unul care s-a încredinţat zeilor cu întregul său suflet, fără a deveni nici tiranul, nici sclavul vreunui om. 32. Gândeşte-te, de pildă, la vremea lui Vespasian. Vei vedea toate acestea, oameni căsătorindu-se, crescând copii, îmbolnăvindu-se, murind, luptându-se, petrecând, făcând negoţ, linguşind, purtându-se cu trufie, urzind comploturi, bănuind, dorind moartea cuiva, bombănind nemultumiţi de prezent, iubind, adunând comori, dorind funcţia de consul ori puterea regească. Ei bine, viaţa acestor oameni nu mai există azi. Să ne îndreptam cu gândul spre vremea lui Traian. Iaraşi, avem acelaşi lucru. Şi viaţa lor s-a dus. Priveşte în acelaşi chip alte epoci din istoria noastră şi a altor naţiuni şi vezi cât de mulţi, după 20 strădanii enorme, s-au prăbuşit în scurt timp şi s-au descompus în elemente. Dar în primul rând ar trebui să te gândeşti la cei pe care i-ai cunoscut chiar tu lăsându-se distraşi de lucrurile mărunte, neglijând să facă lucrurile potrivite alcătuirii lor, să le păstreze şi să fie multumiţi astfel. E nevoie să-ţi aminteşti că atenţia acordată fiecărui lucru are propria sa valoare şi proporţie. Căci nu vei mai fi dezamăgit dacă te vei apleca asupra chestiunilor mărunte nu mai mult decât se cuvine. 33. Cuvintele care erau înainte obişnuite sunt acum perimate; la fel şi numele celor care erau faimoşi pe vremuri sunt acum într-un fel învechite, Camillus, Caeso, Bolessus, Leonatus, la scurt timp după aceea Scipio şi Cato, apoi Augustus, apoi Hadrian şi Antonius. Căci toate lucrurile dispar în scurt timp şi devin doar o poveste, iar uitarea deplină le îngroapă curând. Şi spun aceasta despre cei care au strălucit în chip uimitor. Căci restul, de îndată ce şi-au dat ultima suflare, s-au dus şi nimeni nu mai vorbeşte despre ei. Şi, ca să încheiem, ce este amintirea, chiar şi veşnică? O nimica toată. Atunci pentru ce ar trebui să ne dăm silinţa? Pentru gândurile drepte, faptele de interes social, cuvintele care nu mint niciodată şi o dispoziţie care acceptă cu bucurie tot ce se întâmplă ca fiind necesar, obişnuit, decurgând dintr-un principiu şi o sursă comune. 34. Încredinţează-te de bunăvoie în seama lui Clotho, una dintre parce, lăsând- o să-şi toarcă firul vieţii aşa cum voieşte. 35. Totul durează doar o zi, atât pentru cel care-şi aminteşte cât şi pentru cel care e pomenit. 36. Observă mereu că toate lucrurile se petrec prin transformare şi obişnuieşte-te să gândeşti că natura Universului nu iubeşte nimic mai mult decât să schimbe lucrurile care sunt şi să le facă noi ca ele. Căci tot ce există este, într-un fel, sămânţa a ceea ce va fi. Tu te gândeşti doar la seminţele sădite în pământ ori într-un pântec; dar aceasta e o interpretare cu totul vulgară. 37. Vei muri în curând şi încă nu eşti simplu, nici lipsit de tulburare, ai încă bănuiala că vei fi vătămat de lucrurile din afară şi nu ai o dispoziţie blândă faţă de tot ce este; nici nu-ţi foloseşti înţelepciunea pentru a săvârşi doar fapte drepte. 38. Cercetează principiile călăuzitoare ale oamenilor, mai ales ale celor înţelepţi, vezi ce fel de lucruri evită şi ce fel de lucruri urmăresc. 39. Ceea ce e rău pentru tine nu izvorăşte din principiul călăuzitor al altuia; şi nici nu provine dintr-o răsucire sau transformare a acoperământului tău corporal. De unde apare atunci? Din acea parte din tine unde se găseşte puterea de a forma opinia ca un lucru sau altul e rău. Atunci, nu lăsa această putere să formeze asemenea păreri şi totul va fi bine. Iar dacă ceea ce e cel 21 mai aproape de ea, bietul trup, e ars, umplut cu materie şi putreziciune, lasă totuşi netulburată partea care formează opinii despre aceste lucruri, adică las-o să judece ce nimic din ceea ce i se poate întâmpla în mod egal omului bun şi celui rău nu e nici bun, nici rău. Caci ceea ce li se întâmplă fără osebire celui care trăieşte în contra naturii şi celui care trăieşte potrivit cu natura nu e nici în contra naturii, nici potrivit cu natura. 40. Priveşte mereu universul ca pe o fiinţă vie, cu o singură substanţă şi un singur suflet; şi observă cum toate lucrurile sunt legate de o singură percepţie, percepţia acestei unice fiinţe vii; şi cum toate lucrurile se miscă laolată; şi cum toate lucrurile sunt cauzele lucrând împreună ale tuturor lucrurilor care există; mai observă şi toarcerea neîntreruptă a firului şi înlănţuirea celor din aceasta lume. 41. Eşti un biet suflet ce-şi poartă cu el moartea, dupa cum obişnuia să spună Epictet. 42. Nu e rău pentru lucruri să sufere transformări, după acum nu e bine pentru ele să-şi continue existenţa în urma transformării. 43. Timpul e ca un râu alcătuit din evenimentele care se petrec, mânat de un curent aprig; căci de îndată ce un lucru a fost văzut, e dus mai departe şi un altul vine în locul lui, iar acesta va fi şi el dus mai departe. 44. Tot ceea ce se întâmplă e la fel de obişnuit şi de bine cunoscut ca trandafirul primăvara şi fructele vara; aşa sunt boala, moartea, calomnia, trădarea şi toate celelalte care-i încânta ori supără pe proşti. 45. În şirul lucrurilor, cele care urmează sunt întotdeauna bine potrivite cu acelea care s-au petrecut înainte; căci şirul acesta nu e doar o enumerare de lucruri disparate, care are doar un ritm necesar, ci e o conexiune raţională; şi, aşa cum toate lucrurile existente sunt aranjate armonios laolaltă, şi lucrurile care capătă existenţa se află nu doar într-o succesiune, ci într-o anumită relaţie minunată. 46. Aminteşte-ţi întotdeauna spusele lui Heraclit, că pentru pământ moartea înseamnă să devină apă, iar pentru apă moartea înseamnă să devină aer, iar pentru aer moartea înseamnă să devină foc, şi invers. Şi mai gandeşte-te şi la cel care uită unde duce calea, şi la faptul că oamenii se ceartă cu aceea cu care sunt mai adesea în comuniune, raţiunea care cârmuieşte universul, iar lucrurile pe care le întâlnesc zilnic li se par stranii; şi gândeşte-te că nu ar trebui să acţionam şi să vorbim ca prin somn, căci chiar şi în somn părem că acţionăm şi vorbim; şi că nu ar trebui doar să acţionăm şi să vorbim aşa cum am fost învăţaţi, asemenea copiilor care învaţă de la părinţii lor. 47. Dacă vreun zeu ţi-ar spune că vei muri mâine, ori cu siguranţă poimâine, n-ar trebui să-ţi pese dacă se va întâmpla peste două zile sau după aceea, decât 22 dacă ai avea un spirit lipsit de valoare; căci cât de mică e deosebirea? – Astfel, să nu crezi că e mai mare lucru să mori după mulţi ani decât mâine. 48. Gândeşte-te mereu cât de mulţi medici au murit după ce s-au aplecat cu atenţie aspura bolnavilor; şi cât de mulţi astrologi au murit după ce au prezis cu mari pretenţii moartea altora; şi cât de mulţi filozofi au murit după ce au ţinut discursuri nesfârşite despre moarte şi nemurire; cât de mulţi eroi au murit după ce au ucis mii; şi cât de mulţi tirani care şi-au folosit puterea aspura vieţilor oamenilor cu o trufie teribilă, de parcă ar fi fost nemuritori, şi-au dat sufletul în cele din urmă; şi cât de multe cetăţi sunt cu totul moarte, ca să spunem aşa, Helice, Pompei, Herculanum şi altele nenumărate. Adaugă-i la socoteală pe toţi cei pe care i-ai cunoscut, unul după altul. Unul îşi dă sfârşitul dupa ce l-a îngropat pe altul, iar un altul îl îngropă pe el: şi toate acestea într-un timp scurt. În concluzie, obserăa întotdeauna cât de efemere şi lipsite de valoare sunt cele omeneşti, iar ceea ce era ieri doar un germen va fi mâine mumie ori cenuşă. Atunci, treci prin această scurtă perioadă în deplină armonie cu natura şi încheie-ţi călătoria mulţumit, aşa cum măslina cade când e coaptă, binecuvântând natura care a creat-o şi mulţumind pomului în care a crescut. 49. Fii asemenea promontoriului de care se sparg neîncetat valurile, dar care stă neclintit şi care îmblânzeşte furia apelor din jur. Vei spune: Sunt nefericit din cauză că mi s-a întâmplat lucrul acesta. – Ba nu, ar trebui să spui, sunt fericit, deşi mi s-a întâmplat lucrul acesta, pentru că merg mai departe eliberat de durere, fără a fi zdrobit de prezent şi fără a mă teme de viitor. Căci un asemenea lucru i s-ar fi putut întâmpla oricui; dar nu oricine ar fi mers mai departe, fără mâhnire, într-o astfel de împrejurare. Atunci, de ce e mai degrabă un nenoroc decât un noroc? Şi de ce numeşti întotdeauna ghinion ceea ce nu e o abatere de la natura omenească, dacă nu e împotriva voinţei naturii omeneşti? Ei bine, tu cunoşti voinţa naturii. Atunci te va împiedica oare ceea ce s-a întâmplat să fii drept, mărinimos, cumpătat, prudent, imun faţă de opiniile negândite şi falsitate? Te va împiedica oare să ai modestie, libertate şi toate celelalte prin prezenţa cărora natura omenească dobândeşte tot ceea ce e al său? Mai aminteşte-ţi, cu fiecare prilej care îţi aduce supărare, să aplici principiul acesta: faptul în sine nu e niciodată o nenorocire, dar a-l suporta cu nobleţe e o adevarată fericire. 50. E un ajutor vulgar, dar totuşi util pentru dispreţuirea morţii să-i treci în revistă pe cei care s-au agăţat cu încăpăţânare de viaţă. Ce-au caştigat mai mult decât cei care au murit devreme? Fără îndoială, în cele din urmă au ajuns să şadă în mormânt, Cadicianus, Fabius, Iulianus, Lepidus şi toţi cei ca ei, care i-au dus la îngropăciune pe mulţi şi apoi au fost duşi la groapă ei înşişi. În total, distanţa dintre naştere şi moarte e scurtă; şi gândeşte-te cu câte strădanii, în compania cărui fel de oameni şi cărui trup firav străbatem acest interval. Aşadar, nu privi viaţa ca pe un lucru preţios. Priveşte la imensitatea timpului din spatele tău şi la timpul dinaintea ta, un alt spaţiu nemărginit. În această 23 infinitate, care e deosebirea dintre cel care trăieşte trei zile şi cel care trăieşte trei generaţii? 51. Întotdeauna alege calea cea mai scurtă; iar calea scurtă e firească: în consecinţă, spune şi tu şi fă totul ţinând seama de raţiunea cea mai sănătoasă. Căci un astfel de ţel te fereşte de necazuri, lupte şi de toate prefăcătoriile şi afişările ostentative. Cartea a cincea 1. Dimineaţa când te scoli fără chef, gândeşte-te mereu la asta: mă scol ca să îndeplinesc lucrarea unei fiinţe omeneşti. Atunci de ce sunt nemulţumit dacă voi face lucrurile pentru care exist şi pentru care am fost adus pe lume? Sau poate am fost făcut pentru a sta la căldura în aşternut? – Dar asta e mai plăcut. – Atunci exişti pentru a-ţi face plăcerile, şi deloc pentru acţiune ori strădanie? Oare nu vezi plantele păsărelele, furnicile, păianjenii, albinele ce lucrează împreună pentru a pune în bună rânduială particelele lor din univers? Şi tu nu vrei să îndeplineşti lucrarea unei fiinţe omeneşti şi nu te grăbeşti să faci ceea ce se cuvine potrivit naturii tale? – Dar e nevoie şi de odihnă. – E nevoie; totuşi, natura a pus limite şi pentru asta; a pus limite mâncatului şi băutului, şi totuşi tu treci peste aceste limite, peste ceea ce e îndeajuns; dar în fapte nu procedezi la fel, ci te opreşti înainte de a face tot ce poţi. Înseamnă că nu te iubeşti, căci dacă ai face-o ţi-ai iubi şi natura şi voinţa acesteia. Cei care-şi iubesc activităţile se epuizează lucrând la ele fără să se spele şi să mănânce; dar tu îţi preţuieşti natura mai puţin decât îşi preţuiesc gimnastul ori dănţuitorul artelor lor, ori avarul banii săi, ori îngâmfatul gloria sa măruntă. Iar asemenea oameni, când manifestă o afecţiune puternică faţă de un lucru, aleg să nu mănânce şi să nu doarmă înainte de a desăvârşi lucrurile de care le pasă. Dar sunt oare faptele care privesc societatea mai vulgare în ochii tăi şi mai puţin demne de munca ta? 2. Cât de uşor e să alungi şi să ştergi din minte fiecare impresie tulburătoare ori nepotrivită, şi să te înseninezi de îndată. 3. Judecă drept potrivite pentru tine fiecare cuvânt şi faptă conforme cu natura; şi nu te lăsa distras de mustrările venite de la alţii; dacă un lucru e bine făcut sau spus, nu-l considera nevrednic de tine. Persoanele acelea au principiul lor călăuzitor şi urmează pornirile lor anume, lucruri care pe tine nu te privesc; tu mergi drept înainte, urmându-ţi propria natura şi natura comună; şi calea ambelor e una sigură. 4. Voi cerceta lucrurile care se petrec potrivit cu natura până când mă voi prăbuşi şi-mi voi înceta existenţa, dându-mi răsuflarea acelui element din care o absorb în fiecare zi şi căzând pe pământul acela din care tatăl meu a luat sămânţa, mama mea a luat sângele şi doica mea laptele, pământul de la care 24 am primit atâţia ani mâncare şi bautură, care mă rabdă când păşesc pe el şi mă folosesc de el pentru atâtea scopuri. 5. Oamenii nu-ţi pot admira ascuţimea minţii, spui tu. – Aşa să fie; dar mai sunt multe alte lucruri despre care nu poţi zice: natura nu m-a făcut pentru ele. Atunci, arată-ţi calitaţile care sunt în întregime în puterea ta, sinceritatea, seriozitatea, rezistenţa la muncă, aversiunea faţă de plăcere, mulţumirea cu partea ta şi cu puţine lucruri, bunăvoinţa, onestitatea, dispreţuirea lucrurilor de prisos şi a mărinimiei de paradă. Oare nu vezi câte calităţi poţi arăta de îndată, pentru care nu există scuza lipsei însuşirilor naturale şi a nepotrivirii, şi totuşi rămâi, cu buna ştiinţă, la un nivel inferior? Sau, dacă natura ţi-a dat şi defecte, eşti oare obligat să mormăi, să fii zgârcit, să linguşeşti, să dai vina pe propriul tău trup, să încerci să le faci pe plac altora, să arăţi mare pompă şi să te frămânţi atât? Nu pe zei: dar ar fi trebuit să scapi de lucrurile acestea cu mult timp în urmă. Iar dacă, într-adevăr, poţi fi acuzat că eşti încet şi înţelegi greu, trebuie să te străduieşti şi aşa, fara a-ţi neglija încetineala dar şi fără a te lăsa bucuros în voia ei. 6. Atunci când face un serviciu cuiva, unul e gata să-l socotească o favoare oferită. Un altul nu gândeşte la fel, dar totuşi. În mintea lui, îl priveşte pe acela ca pe un datornic, şi ţine minte bine ce i-a dat. Un al treilea nici măcar nu ştie ce a făcut, ci este ca o viţă de vie care a produs struguri şi nu caută nimic mai mult după ce a rodit. Ca un cal după ce a alergat, ca un câine după ce a prins urma, ca o albină care a dat miere, tot aşa omul care a facut o faptă bună nu-i cheamă pe ceilalti să vină să vadă, ci purcede la o nouă faptă, aşa cum viţa de vie produce din nou struguri în anotimpul potrivit. – Trebuie atunci ca oamenii să fie ca acela care se poartă astfel fără a băga de seamă? – Da, - Dar însuşi lucrul acesta e foarte necesar, ca un om să observe ce face; căci, se poate spune, e caracteristic pentru animalul social să perceapă că lucrează pentru interesul comun şi vrea ca semenul său din comunitate să o perceapă şi el. – E adevărat ce spui, dar nu întelegi corect ce ţi-am zis; şi din acest motiv vei deveni unul dintre aceia despre care am vorbit mai devreme, căci până şi ei sunt înşelaţi de o anumită spoială de raţiune. Dar dacă vei alege să înţelegi sensul celor spuse, nu te teme că din această pricină vei omite vreo faptă în folosul tuturor. 7. O rugăciune de-a atenienilor: O, iubite Zeus, lasă ploaia să cadă pe ogoarele arate şi pe câmpiile noastre. – De fapt, nu ar trebui să ne rugăm deloc, sau ar trebui să o facem în chipul acesta simplu şi nobil. 8. Aşa cum trebuie să înţelegem atunci când ni se spune că Asclepios i-a prescris cuiva exerciţii de călărie, băi cu apă rece sau mersul desculţ, trebuie să înţelegem şi când ni se spune că natura universului a prescris cuiva o boală, o mutilare, o pierdere sau ceva de genul acesta. Căci în primul caz “a prescris” înseamnă cam aşa: a prescris aceasta cuiva ca pe un lucru potrivit pentru a aduce sănătatea; iar în al doilea caz înseamnă: ceea ce i se întâmplă (sau i se potriveşte) fiecăruia este stabilit într-o manieră adecvată destinului său. Căci 25 aceasta vrem să spunem când afirmăm că lucrurile ni se potrivesc, aşa cum spun muncitorii despre blocurile din piatră din ziduri sau piramide, că sunt potrivite, când le îmbină unele cu celelalte într-un anume tip de structură. Căci laolaltă există o potrivire, o armonie. Şi, aşa cum universul e alcătuit din toate corpurile pentru a fi un corp aşa cum e, necesitatea e alcatuită din toate cauzele existente pentru a fi o asemenea cauză cum e. Şi chiar şi aceia care sunt cu desăvârşire ingnoranţi înteleg ce vreau să spun, căci ei zic că necesitatea i-a adus cutare lucru cuiva. – Aşadar, lucrurile acestea i-au fost aduse şi prescrise. Haide, atunci, să primim aceste lucruri, ca şi pe acelea prescrise de Asclepios. Chiar între cele prescrise de el, multe sunt neplăcute, dar le acceptăm în speranţa de a ne vindeca. Fă astfel încât să judeci îndeplinirea şi înfăptuirea lucrurilor pe care natura comună le consideră a fi bune la fel cum îţi judeci sănătatea. Şi astfel acceptă tot ceea ce ţi se întâmplă, chiar dacă pare neplăcut, pentru că duce la sănătatea universului şi la prosperitatea şi fericirea lui Zeus. Căci el nu ar fi dat fiecarui om ceea ce i-a dat dacă n-ar fi fost folositor pentru întreg. Nici nu va cauza natura oricărui lucru ceva nepotrivit cu ceea ce are ea în vedere. Aşadar, e bine din două motive să fii mulţumit cu ceea ce ţi se întâmplă: în primul rând, pentru ca a fost făcut şi prescris pentru tine, şi într-un fel ţi-a fost sortit încă de la început, de la cauzele cele mai străvechi urzite în destinul tău; în al doilea rând, pentru că până şi ceea ce i se întâmplă separat fiecăruia este, pentru puterea care cârmuieşte universul, o cauză de fericire şi desăvârşire, şi nu doar atât, ci conditia însăşi, a supravieţuirii sale. Căci integritatea întregului e mutilată dacă elimini ceva din conjuncţie şi continuitate, fie din părţi, fie din cauze. Iar tu elimini, atât cât îţi stă în puteri, atunci când eşti nemulţumit şi, într-un fel, încerci să înlături totul din cale. 9. Nu fi dezgustat, nici descurajat ori nemulţumit dacă nu reuşeşti să faci totul potrivit dreptelor principii; dar dacă dai greş, întoarce-te la capăt şi fii mulţumit dacă cea mai mare parte din ceea ce faci concordă cu natura omenească, şi iubeşte starea aceasta la care te întorci; şi nu te întoarce la filozofie ca şi când aceasta ar fi un stăpân, ci poartă-te ca aceia care, având ochii iritaţi, îi tamponează cu un burete îmbibat în zeama de ou, aplică un plasture ori clătesc cu multă apă. Căci astfel nu vei da greş în ascultarea raţiunii, şi-ţi vei găsi liniştea în aceasta. Şi aminteşte-ţi că filozofia cere numai lucrurile pe care le cere natura ta; tu însă râvneşti la altele care, nu sunt în conformitate cu natura. – S-ar putea obiecta: ce e mai plăcut decât ceea ce fac? – Dar nu este oare chiar acesta motivul pentru care plăcerea ne dezamăgeşte? Şi gândeşte-te dacă nu cumva mărinimia, libertatea, simplitatea, echilibrul, miolstenia sunt mai plăcute. Căci ce este mai plăcut decât înţelepciunea însăşi, cînd te gândeşti la cursul sigur şi fericit al tuturor lucrurilor care depind de facultatea de înţelegere şi cunoaştere? 10. Lucrurile sunt astfel încât au părut neinteligibile unor filozofi, nu puţini şi nici dintre cei obişnuiţi; până şi stoicilor înşişi li se pare greu de înţeles. Şi toate consideraţiile noastre pot suferi schimbări; căci unde este omul care nu se schimbă niciodată? Atunci îndreaptă-ţi gândurile spre obiectele însele şi 26 meditează cât sunt lipsite de valoare şi ce viaţă scurtă au, şi că pot fi în posesia unui ticălos, a unei târfe sau a unui tâlhar. Apoi întoarce-te spre moravurile celor care trăiesc laolaltă cu tine; e greu să-l rabzi chiar şi pe cel mai plăcut dintre ei, ca să nu mai spunem nimic de cel care de-abia se poate răbda pe sine. Într-o asemenea întunecime şi murdărie, si într-un asemenea flux constant de substanţă şi timp, de mişcare şi de lucruri aflate în mişcare, nu-mi pot închipui ce poate merita lauda sau măcar urmărirea statornică. Dimpotrivă, e datoria fiecăruia de a-şi găsi alinarea, de a aştepta descompunerea naturală şi de a nu suferi dacă aceasta întârzie, ci de a se baza doar pe aceste principii: în primul rând, nimic din ce nu e în conformitate cu natura universului nu mi se va întâmpla; în al doilea rând, stă în puterile mele de a nu acţiona niciodată împotriva zeului şi geniului meu; căci niciun om nu mă poate obliga să o fac. 11. La ce îmi folosesc acum sufletul? Cu fiecare prilej trebuie să-mi pun această întrebare, şi să caut să aflu ce se gaseşte în acea parte din mine numită îndeobşte principiul călăuzitor. Şi al cui suflet îl am acum ?Acela al unui copil, al unui tânăr, al unei femei firave, al unui tiran, al unui animal domestic ori al unei fiare sălbatice? 12. Ce fel de lucruri sunt cele care le par bune unora, putem învăţa chiar din aceasta. Căci dacă vreun om ar concepe anumite lucruri ca fiind cu adevărat bune, cum ar fi prudenţa, cumpătarea, dreptatea, tăria de caracter, după aceea nu ar mai îndura să asculte ceea ce nu e în armonie cu ceea ce e cu adevărat bun. Dar dacă un om a conceput mai întâi ca fiind bune lucrurile care le par multora ca fiind bune, va asculta şi va primi cu uşurinţă, crezând că se aplică în realitate, cele spuse de scriitorul de comedii. Astfel, chiar şi cei mulţi întrevăd deosebirea dintre ele. Dacă nu ar fi aşa, spusele acestea nu ar supăra şi nu ar fi respinse în primul caz, în timp ce le considerăm potrivite şi spirituale atunci când se referă la bogaţie şi la mijloacele care sporesc luxul şi faima. Întreabă atunci dacă ar trebui să preţuim şi să considerăm bune acele lucruri care s-ar putea aplica adecvat cuvintele scriitorului de comedii după ce au fost concepute mai întâi în minte – cuvinte care sună astfel: cel care are din belşug nu are un loc unde să se uşureze. 13. Sunt alcătuit din partea formală şi din cea materială; şi niciuna dintre ele nu va pieri în neant, întrucât niciuna dintre ele nu şi-a dobândit existenţa din neant. Astfel, fiecare particică din mine se va reduce prin transformare într-o anumită parte a universului, iar aceasta, din nou, se va schimba într-o altă parte a universului, şi tot aşa veşnic. Şi ca o consecinţă a unei asemenea transformări exist şi eu, ca şi cei care mi-au dat naştere, şi tot la fel, pentru totdeauna, în direcţia cealaltă. Caci nimic nu ne împiedică să spunem astfel, chiar dacă universul este ocârmuit potrivit unor perioade de revoluţie bine definite. 14. Raţiunea şi arta raţionării (filozofia) sunt puteri suficiente pentru ele însele şi pentru propriile lor lucrări. Pornesc de la un prim principiu care le aparţine şi-şi croiesc drum până la capătul ce le este propus; şi acesta este motivul 27 pentru care astfel de fapte sunt numite catorthoseis, sau fapte bune, cuvântul însemnând că se desfăşoară pe calea corectă. 15. Despre niciunul din lucrurile care nu aparţin omului ca om nu trebuie să se spună ca sunt ale lui. Nu-i sunt pretinse omului şi nici natura lui nu le promite, cum nu sunt nici mijloacele prin care ai atinge scopurile natura omului. Nici ţelurile omului nu constau în lucrurile acestea, nici ceea ce ajută la atingerea acestui ţel, iar ceea ce contribuie la atingerea acestui ţel este ceea ce e bine. În plus, dacă vreunul din aceste lucruri ar aparţine omului, nu ar fi drept ca el să le dispreţuiască şi să li se împotrivească, dupa cum nu ar fi vrednic de laudă dacă ar arăta că nu doreşte aceste lucruri, nici nu ar fi bun cel care s-ar abţine de la vreunul din ele, dar dacă întradevăr lucrurile acestea ar fi bune. Dar, cu cât sunt mai multe lucrurile acestea sau cele de acelaşi fel de care se privează cineva, cu atât mai răbdător îndura el pierderea şi este cu atât mai bun. 16. Aşa cum sunt gândurile tale obişnuite va fi caracterul minţii tale; căci sufletul e impregnat de gânduri. Atunci, impregnează-l cu un şir continuu de gânduri ca acestea: de pildă, că acolo unde un om poate trăi, poate trăi şi bine. Dar trebuie să trăiască într-un palat; - ei bine, poate trăi bine şi într-un palat. Şi iarăşi, gândeşte-te că, în orice scop ar fi fost alcătuit fiecare lucru, pentru aceasta a fost alcătuit, şi înspre aceasta este dus; iar scopul său se află în ţinta spre care se îndreaptă, şi acolo unde e scopul se află şi folosul şi binele fiecărui lucru. Acum, pentru animalul social binele e sociatatea; căci s-a arătat mai sus că suntem facuţi pentru traiul în societate. Nu e limpede că lucrurile inferioare există pentru cele superioare? Dar lucrurile ce au viaţă sunt superioare celor care nu au, iar dintre cele care au viaţă sunt superioare celor care au raţiune. 17. A căuta imposibilul e o nebunie: şi e cu neputinţă ca aceia neghiobi să nu facă ceva de felul acesta. 18. Natura nu face nimic din cele ce i se întamplă omului care să nu poată fi îndurat. Acelaşi lucru i se întâmplă şi altuia şi, fie că nu vede că s-au întâmplat, fie pentru că arată un spirit mare, este dârz şi rămâne neatins. E păcat, aşadar, ca neştiinţa şi trufia să fie mai puternice decât înţelepciunea. 19. Lucrurile însele nu ating sufletul, nici măcar în cel mai neînsemnat grad; nici nu au acces la suflet, nici nu-l pot răsuci, nici nu-l pot mişca; sufletul se răsuceşte şi se miscă singur şi, în funcţie de judecăţile pe care găseşte de cuviinţă să le facă, modelează pentru sine lucrurile care i se ivesc. 20. Într-o privinţă, omul îmi este cel mai apropiat lucru, atât timp cât trebuie să le fac bine oamenilor şi să-i rabd. Dar, atât timp cât oamenii se transformă în piedici în faţa faptelor mele, omul devine pentru mine unul din lucrurile indiferente, nu mai puţin decât soarele, vântul ori fiara sălbatică. E adevărat că acestea mi-ar putea împiedica acţiunile, dar nu sunt piedici faţă de simţămintele şi dispoziţia mea, care au puterea de a acţiona condiţionat şi 28 schimbător: căci mintea converteşte şi transformă fiecare piedică la adresa activităţii sale într-un sprijin, astfel încât ceea ce e o piedică se transformă într-un imbold pentru o faptă; iar ceea ce reprezintă un obstacol pe drum ne ajută sa mergem pe drumul acesta. 21. Venerează partea cea mai bună din univers; iar aceasta e cea care se foloseşte de toate lucrurile şi le cârmuieşte pe toate. La fel, venerează partea cea mai bună din tine; căci, şi în tine, aceasta e cea care se foloseşte de orice altceva şi îţi cârmuieşte viaţa. 22. Ceea ce nu face rău cetăţii nu face rău nici cetăţeanului. În cazul fiecărui rău părelnic, aplică regula următoare: dacă cetăţii nu-i face rău lucrul acesta, nu-mi face nici mie. Dar dacă cetatea e vătămată, nu trebuie să te mânii pe cel care o vatămă. Arată-i unde greşeşte. 23. Gândeşte-te adesea la repeziciunea cu care trec şi dispar lucrurile, atât cele care sunt cât şi cele care sunt produse. Căci substanţa e asemenea unui râu în curgere neîntreruptă, activităţile lucrurilor sunt într-o continuă transformare, iar cauzele lucrează într-o varietate infinită de moduri; şi nu e aproape nimic care să stea nemişcat. Şi gândeşte-te la ceea ce e aproape de tine, la acest abis fără margini al trecutului şi viitorului în care dispar toate lucrurile. Atunci nu e oare un neghiob acela care se lasă prins ori rănit de asemenea lucruri şi-şi provoacă nefericirea? Căci ele nu-l rănesc decât o dată, şi pentru un timp foarte scurt. 24. Gândeşte-te la substanţa universală, din care ai doar o particică infimă; şi la timpul universal, din care ţi s-a hărăzit un interval scurt şi indivizibil; şi la ceea ce e stabilit prin destin, şi la cât de mic eşti tu ca parte din el. 25. Greşeşte careva faţă de tine? Lasă-l în pace. El are propria-i dispoziţie, propria-i activitate. Am acum ceea ce doreşte natura universală să am; şi fac ceea ce doreşte natura universală să fac. 26. Fă astfel ca partea sufletului tău care te călăuzeşte şi cârmuieşte să nu fie tulburată de mişcările cărnii, fie acestea de plăcere ori durere; şi nu o lăsa să se unească cu ele, ci las-o să-şi pună hotar şi să-şi mărginească patimile acelea la părţile lor. Dar atunci când patimile ajung la minte graţie acelei simpatii care există în mod firesc într-un trup care e o singură bucată, nu trebuie să te lupţi să rezişti senzaţiei, deoarece aceasta e naturală; dar nu lăsa partea călăuzitoare din tine să adauge senzaţiei opinia că e fie bună, fie rea. 27. Traieşte împreună cu zeii! Trăieşte cu zeii acela care le arată mereu că sufletul lor e mulţumit cu ceea ce primeşte şi că face tot ceea ce doreşte geniul pe care Zeus l-a dăruit fiecărui om spre a-i fi păzitor şi călăuză, o particică din el. Iar geniul acesta e înţelegerea şi raţiunea fiecărui om. 29 28. Eşti mânios pe cel căruia îi put subţiorile? Eşti mânios pe cel a cărui gura miroase urât? În ce fel e aceasta o primejdie pentru tine? Aşa e gura lui, aşa-i sunt subţiorile lui; e necesar ca o asemenea emanaţie să vină de la astfel de lucruri – dar omul are raţiune, se va spune şi e în stare, dacă se străduieşte, să descopere prin ce-i supără pe alţii. – Bravo pentru descoperire. Ei bine, şi tu ai raţiune: prin facultatea ta raţională stârneşte-i facultatea sa raţională, arată-i unde greşeşte, dojeneşte-l. Căci dacă te ascultă, îl vei lecui, şi nu-i nevoie să te mânii. 29. Aşa cum vei voi să trăieşti atunci când vei fi pe cale să părăseşti această lume, aşa e în puterea ta să trăieşti aici şi acum. Dacă oamenii nu-ţi îngăduie, retrage-te din viaţă, însă fă-o ca şi cum nu ai suferi nicio vătămare. Casa e plină de fum şi o părăsesc. De ce crezi că e vreun necaz în asta? Dar atâta timp cât nimic de felul acesta nu mă fac să plec, voi rămâne, sunt liber şi nimeni nu mă poate împiedica să fac ceea ce voiesc; şi aleg să fac ceea ce concordă cu natura animalului raţional şi social. 30. Inteligenţa universului e de natură socială. În consecinţă, a făcut lucrurile inferioare de dragul celor superioare şi le-a potrivit pe cel superioare cu celelalte. Vezi cum a subordonat, coordonat şi atribuit unele cu celelalte, lucrurile cele mai bune. 31. Cum te-ai purtat până acum cu zeii, părinţii, fraţii, copiii, profesorii, cu aceia care au avut grijă de tine în copilărie, cu prietenii, rudele, sclavii tăi? Gândeşte-te dacă până acum te-ai purtat cu toţi într-un asemenea chip încât să se poată spune despre tine: Niciodată nu a nedreptăţit pe cineva cu fapta ori cu vorba. Şi aminteşte-ţi atât de lucrurile pe care lângă ai trecut, cât şi de lucrurile pe care ai putut să le rabzi; şi de faptul că istoria vieţii tale e completă acum, iar lucrarea ta s-a încheiat; şi cât de multe plăceri şi dureri ai dispreţuit; şi cât de multe onoruri ai respins; şi câtor oameni răuvoitori le-ai arătat o dispoziţie blândă. 32. De ce îl tulbură sufletele nepricepute şi ignorante pe cel care are pricepere şi cunoaştere? Dar care suflet are pricepere şi cunoaştere? Acela care ştie începutul şi sfârşitul şi cunoaşte raţiunea care pătrunde întreaga substanţă, în tot decursul timpului, şi prin evoluţii o anumită perioadă ocârmuieşte universul. 33. Curând, foarte curând, vei fi cenuţă ori schelet, doar un nume sau nici măcar un nume ; dar numele e sunet şi ecou. Iar lucrurile care sunt mult preţuite în viaţă sunt goale, putrede şi neînsemnate, precum căţelandrii care se muşcă unii pe alţii, precum copilaşii care se ceartă, râd şi apoi dintr-o data încep să plângă. Dar fidelitatea, modestia, dreptatea şi adevărul fug cu toatele, spre Olimp dinspre întinderea pământului. Ce te mai ţine oare aici, de vreme ce obiectele simţurilor se schimbă uşor şi nu stau niciodată nemişcate, organele percepţiei sunt leneşe şi primesc cu uşurinţă impresii false, iar suflul vital însuşi e o emanare a sângelui. Dar a avea un bun renume într-o asemenea 30 lume e un lucru găunos. Atunci de ce nu-ţi aştepţi sfârşitul în linişte, fie ca aceasta înseamnă pieirea sau trecerea într-o altă stare? Şi până în clipa aceea, ce e îndeajuns? Ce altceva decât să venerezi zeii şi să-i binecuvântezi, să faci bine oamenilor şi să practici toleranţa şi înfrânarea; dar, cât despre toate cele ce sunt dincolo de limitele cărnii şi suflării, aminteşte-ţi că acestea nu sunt nici ale tale, nici în puterea ta. 34. Îţi poţi petrece viaţa într-o curgere uniformă de fericire, dacă poţi merge pe calea cea dreaptă, dacă poţi gândi şi acţiona în chipul cel drept. Aceste două lucruri sunt comune atât sufletului omenesc, cât şi sufletului fiecărei fiinţe raţionale; să nu se împiedice unele pe celelalte şi să aibă credinţa că binele constă în înclinarea spre dreptate şi practicarea ei; în aceasta lasă-şi dorinţa să-şi găsescă încununarea. 35. Dacă aceasta nu e răutatea mea, şi nici un efect al răutăţii mele. Iar binele comun nu are de suferit, de ce sunt tulburat? Şi ce este vătămarea binelui comun? 36. Nu te lăsa înşelat de aparenţa lucrurilor, ci ajută-i pe toţi potrivit capacităţii tale şi trăsăturilor lor; iar dacă ei susţin că au avut de pierdut în chestiuni care-ţi sunt indiferente, nu-ţi închipui aceasta ca pe o pagubă. Căci acesta este un obicei prost. Dar aşa cum bătrânul, când a plecat, a cerut înapoi sfârleaza fiului său adoptiv, amintindu-şi că era o sfârlează, şi tu fă la fel în cazul acesta. Când vorbeşti de pe podium cu dojană: - Ai uitat, oare, ce sunt lucrurile acestea? – Ai dreptate, dar sunt lucruri pe care oamenii aceştia le râvnesc din toată inima. – Şi atunci, din cauza lor, vrei să fii nebun şi tu? – Am fost odată un om plin de fericire, dar am pierdut-o, nu ştiu cum. – Dar fericire are cel ce şi-a făurit-o singur, prin propriul destin; iar un destin bun înseamnă o dispoziţie bună a sufletului, sentimente frumoase şi fapte bune. Cartea a şasea 1. Substanţa universului e ascultătoare şi supusă; iar raţiunea care o cârmuieşte nu are în ea însăşi nicio cauză de a face rău, căci nu are răutate, nici nu face rău vreunui lucru, nici nu vatămă nimic. Astfel, toate lucrurile sunt făcute şi desăvârşite potrivit raţiunii acesteia. 2. Să nu fie nicio deosebire pentru tine dacă ţi-e frig ori ţi-e cald, dacă îţi faci datoria; ori dacă eşti adormit ori mulţumit de somnul avut; dacă eşti vorbit de rău sau lăudat; dacă eşti pe moarte sau faci orice altceva. Căci faptul acesta, moartea, e unul din faptele vieţii: e îndeajuns, atunci, ca şi în cazul acesta să facem bine ceea ce stă în puterea noastră. 3. Priveşte întotdeauna în profunzime. Nu lăsa să-ţi scape nici calitatea specifică a vreunui lucru, nici valoarea sa. 31 4. Toate lucrurile existente se vor transforma curând şi fie vor fi reduse la vapori, dacă într-adevăr substanţa e una, fie se vor descompune şi se vor risipi. 5. Raţiunea care ocârmuieşte ştie care e propria sa dispoziţie, ce săvârşeşte şi cu ce material lucrează. 6. Cea mai bună cale de a te răzbuna împotriva răufacătorilor este de a nu deveni la fel ca ei. 7. Bucură-te de un singur lucru şi găseşte-ţi tihna în el, în trecerea de la o faptă folositoare interesului social la alta de acelaşi fel, gândindu-te întotdeuna la Zeu. 8. Principiul care ocârmuieşte este partea din om ce se trezeşte şi se întoarce şi, în acelaşi timp, se face aşa cum e şi cum voieşte să fie şi îşi reprezintă aşa cum voieşte tot ceea ce se întâmplă. 9. Fiecare lucru e înfâptuit în conformitate cu natura universului, căci, cu siguranţă, lucrurile nu sunt înfăptuite potrivit vreunei alte naturi, fie că ar fi o natură care să o cuprindă pe aceasta din afară, o natură cuprinsă în aceasta, ori o natură externă şi independentă. 10. Universul este fie dezordine, involuţie şi dispersare, fie unitate, ordine şi providenţă. Dacă e ca în primul caz, de ce îmi doresc eu să zăbovesc într-o combinaţie întâmplătoare de lucruri şi într-o asemenea dezordine? Şi de ce îmi pasă de orice altceva decât de felul în care, în cele din urmă, voi deveni ţărână? Şi de ce sunt tulburat, căci împrăştierea elementelor mele se va petrece orice aş face. Dar dacă cealaltă presupunere e adevărată, sunt liniştit, îl venerez şi am încredere în cel care ocârmuieşte. 11. Atunci când împrejurările te constrâng să te frămânţi într-un anume chip, întoarce-te grabnic la tine însuţi şi nu rămâne tulburat mai mult timp decât durează constrângerea; căci îţi vei stăpâni mai bine armonia lăuntrică dacă vei reveni la ea neîncetat. 12. Daca în acelaşi timp ai o mamă vitregă şi o mamă bună, trebuie să fii îndatoritor faţă de mama ta vitregă, însă trebuie să te intorci mereu la mama ta bună. Acum, gândeşte-te la curte şi la filozofie ca la mama ta vitregă şi mama ta bună; întoarce-te la filozofie adesea şi găseşte-ţi odihna în ea, căci astfel aceia pe care-i întâlneşti la curte îţi vor părea suportabili, iar tu le vei părea suportabil lor. 13. Când avem în faţa ochilor carne şi alte mâncăruri de felul acesta gândim că acesta e hoitul unui peşte, iar acesta e leşul unei păsări sau al unui porc; şi iarăşi, că acest vin de Falera e doar nişte zeamă de struguri, iar roba aceasta purpurie e doar lâna unei oi vopsită cu sângele de scoică; aşa sunt impresiile 32 noastre, iar ele ajung la lucrurile însele şi le pătrund, şi aşa vedem ce fel de lucruri sunt acestea. Exact la fel ar trebui să ne purtăm în tot cursul vieţii, şi acolo unde găsim lucruri ce par cât se poate de vrednice de aprobarea noastră, ar trebui să le despuiem, să privim la lipsa lor de valoare şi să le dezgolim de toate cuvintele prin care sunt ridicate în slăvi. Căci afişarea exterioară e o minunată pervertitoare a raţiunii, iar atunci când eşti cât se poate de sigur că te ocupi de lucruri care-ţi merită strădaniile, atunci eşti înşelat ce mai tare. Gândeşte-te la ce spunea Crates26 despre Xenocrates27 însuşi. 14. Majoritatea lucrurilor pe care le admiră cei mai mulţi se raportează la obiecte de tipul cel mai general, care sunt legate laolaltă prin coeziune sau organizare naturală, cum ar fi pietrele, lemnele, smochinii, viţa de vie, măslinele. Dar cele care sunt admirate de oamenii ceva mai rezonabili se raportează la lucruri ţinute laolaltă de un principiu viu, ca turmele ori cirezile de vite. Cele care sunt admirate de oamenii încă şi mai instruiţi sunt lucrurile ţinute laolaltă de un suflet raţional, totuşi nu de un suflet universal, ci raţional în masura în care un suflet este priceput la o anumită artă, ori expert într-un alt domeniu, ori pur şi simplu raţional în măsura în care posedă un număr de sclavi. Dar cel care preţuieşte sufletul raţional, un suflet universal şi potrivit pentru viaţa politică, nu ţine seama de nimic altceva decât de asta; şi mai presus de toate îşi păstrează sufletul într-o condiţie şi o activitate conforme cu raţiunea şi viaţa socială, şi lucrează spre atingerea acestui ţel dimpreună cu aceia de aceeaşi origine cu el. 15. Unele lucruri se grăbesc să capete existenţă şi altele se grăbesc să o părăsească; iar din ceea ce capătă existenţă, o parte deja disparută. Mişcările şi transformările reînnoiesc lumea necontenit, aşa cum cursul neîntrerupt al timpului reînnoieşte mereu durata infinită a epocilor. Aşadar, în curentul acesta neostoit, în care nimeni nu zăboveşte, pe care dintre lucrurile ce trec în grabă ar trebui să pună un preţ mai mare? Ar fi ca şi când un om s-ar îndrăgosti de una din vrăbiile care zboară pe deasupra, dar care îi dispare deja din privire. Ceva de felul acesta e viaţa fiecărui om, asemenea emanaţiei sângelui şi respiraţiei aerului. Căci aşa cum e să fi inspirat aer şi să-l fi dat înapoi, ceea ce facem în fiecare clipă, la fel e şi cu întreaga putere respiratorie, 26 Crates din Teba (sec. IV î. Chr.) – filozof cinic, discipol al lui Diogene, a avut o mare influenţă asupra lui Zeno din Citium, fondatorul şcolii stoice, căruia i-a arătat că posesiunile materiale nu au nicio importanţă pentru fericirea unei persoane 27 Xenocrates (m. 314 î. Chr. Atena) – filozof grec, discipol al lui Platon şi succesor al lui Speusippus la conducerea Academiei. După cum relatează Aristotel, în doctrina sa realitatea “derivă” din interacţiunea a două principii opuse: “Unul” şi “diada indeterminată”. Aceasta din urmă e răspunzatoare pentru multiplicitate ori diversitate, rău şi mişcare, în timp ce Unul e răspunzator de unitate, bine şi celelalte. În plus, filozoful împărţea întreaga realitate în trei domenii: sensibilele sau obiectele senzaţiei; inteligibilele, sau obiectele cunoaşterii adevărate, asemenea ideilor lui Platon; şi corpurile cereşti, care mediază între sensibile şi inteligibile şi, de aceea, sunt subiecte ale “opiniei”. În multe privinţe, a anticipat filozofia stoică (afirmând că originea filozofiei constă în dorinţa omului de a-şi lecui anxietăţile; pentru el, fericirea este definită ca dobândirea perfecţiunii, care este specifică omului; bucuria este dată de contactul cu lucrurile care îi sunt naturale; etica are primatul în raport cu speculaţia în filozofie), dar, spre deosebire de exponenţii acesteia, admitea că elementele externe sunt importante pentru fericire. 33 pe care ai primit-o de la naştere, ieri şi alaltăieri, pentru a o da înapoi elementului din care ai luat-o prima dată. 16. Nu trebuie preţuite nici transpiraţia, nici aceea a plantelor, nici respiraţia, ca la animalele domestice şi fiarele salbatice, nici impresiile primite de la aparenţele lucrurilor, nici faptul de a fi mânat de dorinţe asemenea unei marionete trase de sfori, nici adunatul în turmă, nici faptul de a te hrăni; căci acesta e la fel ca actul prin care ne separăm de partea nefolositoare a hranei noastre. Atunci ce merită preţuit? Să fii primit cu bătăi din palme? Nu. Nu trebuie să preţuim nici liguşirile, căci lauda care vine de la cei mai mulţi nu e decât o liguşire. Să presupunem, aşadar, că ai renunţat la bunul acesta lipsit de preţ numit faimă, ce rămâne vrednic de preţuire? După părerea mea, faptul de a te mişca şi de a te înfrâna în conformitate cu propria ta alcătuire, ţel spre care duc toate ocupaţiile şi artele. Căci fiecare meşteşug ţinteşte ca lucrul ce a fost făcut să fie adaptat lucrarii pentru care a fost făcut; şi atât podgoreanul care se îngrijeşte de viţa de vie, cât şi dresorul de cai ori de câini se îndreaptă spre ţelul acesta. Şi educaţia şi învăţătura tinerilor ţintesc spre un anume scop. În aceasta, aşadar, constă valoarea educaţiei şi învăţăturii. Iar dacă lucrurile acestea sunt făcute bine, nu vei căuta nimic altceva. Oare nu vei înceta să preţuieşti şi multe alte lucruri? Atunci nu vei fi nici liber, nici mulţumit de tine, nici lipsit de patimă. Caci din necesitate trebuie să fii invidios, pizmuitor şi bănuitor faţă de cei care-ţi pot lua acele lucruri, şi vei complota împotriva celor care au lucrurile pe care le preţuieşti. Din necesitate, cel care-şi doreşte oricare din aceste lucruri trebuie să se afle într-o stare de tulburare; şi, în plus, el trebuie să dea vina adesea pe zei. Dar, venerându-ţi şi onorându-ţi propria gândire, vei deveni mulţumit de tine, vei ajunge în armonie cu societatea şi în acord cu zeii, adică vei lăuda tot ceea ce hărăzesc şi rânduiesc ei. 17. Deasupra, dedesubt, peste tot împrejur sunt mişcările elementelor. Dar mişcarea virtuţii nu se află în niciuna dintre acestea: este ceva mai divin, şi înaintează cu bucurie pe calea sa, într-un chip greu de observat. 18. Cât de ciudat se poartă oamenii! Nu-i vor lauda pe cei care trăiesc în acelaşi timp cu ei, dimpreună cu ei; dar de faptul de a fi ei înşişi lăudati de posteritate, de către unii pe care nu i-au văzut şi nu-i vor vedea niciodată, pun mare preţ. Dar e în mare măsură ca şi cum ar trebui să fii amărât pentru ca aceia care au trăit înaintea ta nu ţi-au adus laude. 19. Dacă un lucru ţi-e greu să-l înfăptuieşti, nu crede că e cu neputinţă pentru un om; ci, dacă un lucru e posibil pentru un om şi în conformitate cu natura sa, gândeşte-te că poate fi înfăptuit şi de tine. 20. Să presupunem că în exerciţiile de gimnastică, un om te-a sfâşiat cu unghiile şi, repezindu-se asupra capului tău, ţi-a făcut o rană. Ei bine, nu arătăm niciodată semne de supărare, nici nu ne simţim jigniţi, nici nu-l bănuim apoi de trădare; ne păzim de el, dar nu ca de un duşman, nici cu suspiciune, doar ne îndepărtăm în linişte din calea lui. Fă astfel încât ca asemenea purtare 34 să ai şi în alte parţi ale vieţii tale; să trecem cu vederea multe lucruri la cele care sunt asemenea adversarilor din gymnasium. Căci stă în puterea noastră, după cum am spus, să ne dăm la o parte şi să nu simţim nici suspiciune, nici ură. 21. Dacă vreun om e în stare să mă convingă şi să-mi arate că nu gândesc ori nu mă port corect, mă voi schimba bucuros; căci eu caut adevărul, care n-a rănit niciodată pe nimeni. Dar e rănit cel care stăruie în greşeală şi neştiinţă. 22. Eu fac ceea ce se cuvine. Alte lucruri nu mă tulbură, căci sunt fie lucruri fără viaţă, fie lucruri fără raţiune, ori lucruri care s-au rătăcit şi nu mai ştiu drumul. 23. Cât despre animalele care n-au raţiune şi, în general, toate lucrurile şi obiectele, foloseşte-le cu un spirit liberal şi mărinimos, întrucât tu ai raţiune, iar ele nu. Dar faţă de fiinţele omeneşti, întrucât au raţiune, poartă-te cu un spirit social. Şi cu toate prilejurile invocă-i pe zei şi nu te lăsa încurcat socotind cât timp va trebui să o faci, căci chiar şi trei ore petrecute astfel sunt îndeajuns. 24. Prin moarte Alexandru Macedoneanul şi slujitorul său au fost aduşi în aceeaşi stare; căci fie au fost primiţi între aceleaşi principii germinative ale universului, fie au fost risipiţi la fel printre atomi. 25. Gândeşte-te câte lucruri se peterec în aceeaşi clipă indivizibilă în fiecare dintre noi, lucruri care privesc trupul şi lucruri care privesc sufletul ; şi aşa nu te vei mira dacă mult mai multe lucruri, sau mai degrabă toate lucrurile care capătă existenţă în cel ce este unul şi totul, pe care-l numim Cosmos, există în el în acelaşi timp. 26. Dacă te-ar întreba cineva vreodată cum se scrie numele Antoninus, ai pronunţa fiecare sunet cu voce încordată? Iar dacă ei se mânie, te vei mânia şi tu? Nu vei continua cu calm să pronunţi fiecare literă? Tot aşa, în viaţă, aminteşte-ţi că fiecare îndatorire e compusă din anumite părţi. Acestea sunt de datoria ta de a observa şi, fără a fi tulburat şi fără a te arăta mânios faţă de cei mânioşi pe tine, să continui pe calea ta şi să continui ce ai de făcut. 27. Cât de crud e să nu li se îngăduie oamenilor să lupte pentru lucrurile care li se par potrivite naturii lor şi folositoare! Şi totuşi, într-un fel tu nu le îngădui să facă asta, atunci când eşti supărat pentru că fac rău. Căci, cu siguranţă, ei se îndreaptă spre acele lucruri fiindcă le presupun potrivite naturii lor şi folositoare pentru ei. – Dar nu e aşa. – Învaţă-i atunci, şi arată-le fără să te mânii. 28. Moartea e o încetare a impresiilor primite prin simţuri, a tragerii sforilor care conduc poftele, a mişcărilor discursive ale gândurilor şi a îndeplinirii îndatoririlor faţă de trup. 35 29. E ruşinos ca sufletul să fie primul care dispare din această viaţă, atunci când trupul nu se lasă copleşit şi rezistă încă. 30. Ai grijă să nu fii transformat într-un Cezar, să nu fii pătruns de un asemenea spirit; căci astfel de lucruri se întâmplă. Păstrează-te simplu, bun, curat, serios, lipsit de afectare, un prieten al dreptăţii, un adorator al zeilor, blând, grijuliu, zelos în toate faptele cuvenite. Luptă-te să fii mereu aşa cum şi-a dorit filozofia să te facă. Venerează-i pe zei şi ajută-i pe oameni. Viaţa e scurtă. Există doar un rod al vieţii acesteia pământeşti, o dispoziţie pioasă şi activitatea pentru interesul social. Fă totul ca un discipol al lui Antoninus 28. Aminteşte-ţi de constanţa sa în fiecare faptă ce era conformă cu raţiunea, şi nepartinirea sa în toate cele, şi milostenia sa, şi seninătatea purtării sale, şi blândeţea sa, şi dispreţul pe care-l arată faimei găunoase, şi eforturile sale de a înţelege diverse lucruri; şi cum nu ar fi lăsat nimic să treacă înainte de a-l fi cercetat cu grijă şi de a-l fi înţeles cu claritate; şi cum se purta cu aceia care-l blamau pe nedrept, fără a-i blama la rândul său; cum nu făcea nimic în grabă; şi cum nu asculta calomniile, şi cât de precis analiza purtările şi faptele; şi nu era înclinat nici spre dojană, nu era nici timid, nici bănuitor, nici un sofist; şi cu cât de puţine se mulţumea în privinţa locuinţei, a patului, a îmbrăcămintei, hranei, slujitorilor; şi cât era de muncitor şi răbdător; şi cum putea, mulţumită regimului frugal, să se abţina până seara, necerând să se uşureze decât la ceasul obişnuit; şi fermitatea şi constanţa prieteniilor sale; şi cum îngăduia libertatea cuvântului pentru cei ce se opuneau vederilor lui; şi plăcerea pe care o simţea atunci când cineva îi arăta ceva mai bun; şi cât de religios era, fără să aibă superstiţii. Imită toate acestea pentru a avea, atunci când îţi va suna ceasul, o conştiinţă la fel de curată ca a lui. 31. Întoarce-te la simţurile tale treze şi revino-ţi în simţiri; şi atunci când te-ai trezit din somn şi ţi-ai dat seama că erau doar visuri cele ce te tulburaseră, acum, în ceasurile de trezie, priveşte la cauzele frământarilor tale aşa cum le-ai privit în vis. 32. Sunt alcătuit dintr-un biet trup şi suflet. Pentru trupul acesta neînsemnat, toate lucrurile sunt la fel, căci nu e în stare să perceapă diferenţele. Dar pentru înţelegere sunt uniforme doar lucrurile care nu sunt lucrarea ei. Oricare ar fi lucrarea ei, toate sunt în puterea sa. Iar dintre acestea, totuşi, numai cele ce sunt făcute cu referire la prezent; âat despre activităţile viitoare şi trecute ale minţii, chiar şi acestea sunt indiferente în clipa de faţă. 28 Antoninus Pius – nume complet Caesar Titus Aelius Hadrianus Augustus Pius (86-161 d. Chr.) – împărat roman între 138 şi 161. A fost al patrulea dintre cei “cinci împăraţi buni” care au călăuzit imperiul într-o perioadă de 84 de ani (96 - 180) de pace şi prosperitate. Prin voinţa lui Hadrian, al cărui succesor a fost, l-a adoptat pe Marcus Aurelius şi pe Lucius Verus. În timpul domniei lui Antoninus, Marcus Aurelius a deprins ştiinţa guvernării şi a primit funcţii publice, în 145 dobândind imperium şi tribunicia potestas, principalele puteri formale ale funcţiei de împărat, şi participând astfel la luarea celor mai importante decizii 36 33. Nici osteneala mâinii, nici cea a piciorului nu sunt împotriva naturii, atât timp cât piciorul şi mâna fac ceea ce trebuie. Aşadar, nici faptele omului nu sunt împotriva naturii, atît timp cât el îşi îndeplineşte datoria de om. Dar dacă lucrarea nu e împotriva naturii sale, nu e niciun rău pentru el. 34. De câte plăceri nu s-au bucurat tâlharii, paricizii ori tiranii! 35. Oare nu vezi cum mesteşugarii se înţeleg până la un punct cu aceia care nu sunt pricepuţi la mesteşugul lor – şi, cu toate acestea, rămân ataşati de principiile meseriei lor şi nu îndură să se abată de la ele? N-ar fi ciudat dacă arhitectul şi medicul ar avea mai mult respect pentru principiile meseriei lor decât are un om pentru propria lui raţiune, care e comuna lor şi zeilor? 36. Asia, Europa sunt doar unghere ale universului; marea întreagă e o picatură în univers; Athos e un fir de praf în univers; tot timpul prezent e un punct în eternitate. Toate lucrurile sunt mărunte, schimbătoare, supuse pieirii. Toate lucrurile vin de acolo, din acea putere diriguitoare universală, decurgând fie direct, fie unele din altele. Astfel, fălcile cascate ale leului, lucrurile otrăvitoare şi toate celelalte vătămatoare, ca spinii ori noroiul, sunt născute de ceea ce e măreţ si frumos. Nu-ţi închipui deci, că sunt de vreun alt fel decât ceea ce venerezi tu, ci formează-ţi o opinie justă despre sursa tuturor. 37. Cel care a văzut lucrurile din prezent le-a văzut pe toate, atât pe cele care au avut loc din eternitate, cât şi pe cele care vor fi într-un timp fără de sfârşit; căci toate lucrurile au aceeaşi origine şi aceeaşi formă. 38. Gândeşte-te adesea la conexiunea tuturor lucrurilor din univers şi la relaţia pe care o au unele cu celelalte. Căci într-un fel toate lucrurile sunt legate unele de celelalte, şi sunt prietenoase unele faţă de celelalte, pentru că un lucru vine în ordine după un altul, şi aceasta în virtutea mişcării active, concordanţei reciproce şi unităţii substanţei. 39. Adaptează-te la lucrurile care ţi-au fost sortite: iar pe oamenii cu care îţi împărtăşeşti soarta, iubeşte-i, dar fă-o din toată inima, cu sinceritate. 40. Fiecare instrument, unealtă, vas, dacă face lucrul pentru care a fost alcătuit, e bun, şi totuşi cel care l-a construit nu e aici. Dar înlăuntrul lucrurilor care sunt ţinute laolaltă de natură sălăşluieşte puterea care le-a creat; cu atât se cuvine să venerezi puterea aceea şi să te gândeşti că, dacă trăieşti şi acţionezi conform voinţei sale, totul în tine e în conformitate cu inteligenţa sa. Şi tot astfel, în univers, lucrurile care îi aparţin sunt în conformitate cu inteligenţa sa. 41. Despre oricare din lucrurile ce nu se află în puterea ta ai presupune că sunt bune ori rele pentru tine; cu necesitate, dacă ţi se întâmplă un lucru rău sau pierzi un lucru bun dintre acestea, vei da vina pe zei şi îi vei urî şi pe oameni, pe cei care sunt cauza nenorocirii ori a pierderii, ori pe cei pe care îi bănuieşti 37 că ar fi cauza; şi, într-adevăr, facem multe nedreptăţi, pentru că facem o deosebire între aceste lucruri. Dar dacă judecăm drept bune sau rele doar lucrurile care sunt în puterea noastră, nu rămâne niciun motiv de a da vina pe Zeu ori pentru a avea o atitudine duşmănoasă faţă de oameni. 42. Lucrăm cu toţii, dimpreună, spre acelaşi ţel, unii cu cunoaştere şi un plan, alţii fără a şti ce fac; aşa cum sunt şi oamenii în somn, despre care Heraclit, cred, spune că lucrează şi cooperează la lucrurile ce se petrec în univers. Dar oamenii cooperează în diferite feluri: şi cooperează din plin chiar şi aceia care dau vina pe cele ce se întâmplă şi cei care încearcă să li se opună şi să le împiedice; căci universul a avut nevoie până şi de oameni ca aceştia. Aşadar, îţi rămâne să înţelegi între ce fel de tovarăşi de lucru te aşezi; căci acela care ocârmuieşte toate lucrurile îţi va găsi, fără îndoială, folosinţa potrivită şi te va primi între cei a căror lucrare duce la îndeplinirea unui ţel. Dar să nu fii părtaş asemenea versului acela răutacios şi ridicol din piesa, de care vorbeşte Crisip. 43. Oare soarele se angajează să facă lucrarea ploii, ori Asclepios lucrarea zeiţei purtătorului de roade29? Şi cum e cu stelele, nu sunt ele diferite şi totuşi lucrează la îndeplinirea aceluiaşi scop? 44. Dacă zeii au hotărât în privinţa mea şi a lucrurilor care trebuie să mi se întâmple, au hotărât bine, căci nu e uşor să ne închipuim o zeitate fără prevedere; şi, cât despre vătămarea mea, de ce ar trebui ei să aibe vreo dorinţă în sensul acesta? Căci ce avantaj ar obţine din aceasta ei sau universul? Dar dacă nu au hotărât în privinţa mea individual, cu siguranţă au hotărât cel puţin în privinţa întregului, iar lucrurile care se petrec decurgând unele din altele în acest aranjament general ar trebui să le accept cu plăcere şi să fiu mulţumit de ele. Dar dacă zeii nu hotărăsc în nicio privinţă – ceea ce e rău să credem, sau, dacă o credem, nu ar trebui nici să la facem sacrificii, nici să ne rugăm , nici să jurăm pe ei, nici să nu facem altceva de genul acesta ca şi când zeii ar fi prezenţi şi ar trăi cu noi – dar dacă, totuşi, zeii nu hotărăsc în niciuna din chestiunile care ne privesc pe noi, înseamnă că pot să hotărăsc pentru mine şi pot cerceta ceea ce este util; şi e folositor fiecărui om ceea ce e conform cu propria sa alcătuire şi natură. Dar natura mea e raţională şi socială; iar cetatea şi ţara mea, atât timp cât sunt un antonim, e Roma, dar atât timp cât sunt un om, e lumea. Aşadar, numai lucrurile care sunt folositoare acestor cetăţi îmi sunt folositoare şi mie. 45. Orice i se întâmplă unui om e în interesul universalului: aceasta ar putea fi de ajuns. Dar, mai departe, vei observa ca pe un adevăr general, dacă vei observa, că orice e folositor pentru un om e de folos şi pentru ceilalţi oameni. Dar să luăm aici cuvântul folos în sensul obişnuit, care se referă la lucrurile de mijloc, nici bune, nici rele. 46. Aşa cum ţi se întâmplă în amfiteatru şi alte astfel de locuri, ca vederea continuă a aceloraşi lucruri şi uniformitatea fac spectacolul searbăd, aşa e şi în 29 Este vorba de zeiţa Demetra 38 întregul vieţii; căci toate lucrurile de deasupra, de dedesubt, dimprejur sunt aceleaşi şi provin din aceleaşi. Dar pentru cât timp? 47. Gândeşte-te mereu că toate soiurile de oameni, de toate ocupaţiile, din toate naţiile au murit, astfel ca gândurile tale să ajungă până la Philistion, Phoebus şi Origanion. Acum îndreaptă-ţi gândurile spre celelalte soiuri de oameni. În locul acela trebuie să-i aşezăm, acolo unde sunt atîţia mari oratori şi atâţia nobili filozofi, precum Heraclit, Pitagora, Socrate; atâţia eroi ai vremurilor trecute, după ei atîţia generali şi tirani; în afara de aceştia, pe Eudoxus30, Hipparh31, Arhimede şi alţi bărbaţi cu talente naturale ieşite din comun, mari minţi, iubitori de muncă, stăpânind nenumarate idei, încrezători, care-şi băteau joc până şi de viaţa pieritoare şi efemeră a omului, ca Menippus32 şi cei asemenea lui. Despre toţi aceştia, gândeşte-te că de mult sunt în ţărână. Ce rău le face aceasta lor, şi ce rău le face acelora ale căror nume sunt necunoscute? Doar un lucru merită cu adevărat, să-ţi duci viaţa în adevăr şi dreptate, cu o dispoziţie binevoitoare chiar şi faţă de cei mincinoşi şi de cei nedrepţi. 48. Atunci când vrei să-ţi faci plăcere, gândeşte-te la virtuţile celor care trăiesc cu tine; de pildă, activitatea unuia şi modestia altuia, purtarea liberală a unui al treilea şi vreo altă calitate a celui de-al patrulea. Căci nimic nu încâtă mai mult decât exemplele de virtute, atunci când sunt arătate în moravurile celor care trăiesc cu noi şi sunt prezente din abundenţă, atât cât este posibil. De aceea, trebuie să le păstrăm mereu în faţa ochilor. 49. Nu eşti nemulţumit, presupun, pentru că tragi la cântar doar atâtea litre şi nu trei sute. Atunci, nu fi nemulţumit că trebuie să traieşti numai atâţia ani şi nu mai mulţi; căci, aşa cum eşti mulţumit cu cantitatea de substanţă care ţi-a fost dată, fii mulţumit şi cu timpul. 50. Să încercăm să-i convingem pe oameni şi să acţionăm chiar şi împotriva voinţei lor, atunci când o cer principiile dreptăţii. Dacă folosind forţa, vreunul îţi stă în cale, caută-ţi refugiu în seninătate şi linişte, şi în acelaşi timp foloseşte obstacolul spre exercitarea altei virtuţi; şi aminteşte-ţi că ia încercat sub rezerva faptului că nu-ţi doreşti să faci lucruri imposibile. Atunci ce ai dorit? – Un efort ca acesta. – Dar îţi atingi obiectivul, dacă lucrurile spre care te-ai îndreptat s-au îndeplinit. 30 Eudoxus din Cnidus (c. 400 – c. 350 î. Chr.) – matematician şi astronom grec care a contribuit la progresul substanţial al teoriei numerelor şi a dat prima explicaţie sistematică a mişcării Soarelui, Lunii şi altor planete. A introdus geometria în ştiinţa astronomiei, precum şi interacţiunea dintre observaţie şi teorie. 31 Hipparh (n. Niceea, în Bitinia, m. după 172 î. Chr.) - matematician şi astronom grec care a descoperit precesia echinocţiilor, a calculat durata anului cu o precizie de 61/2 minute, a alcătuit primul catalog cunoscut al stelelor şi a dat o primă formulare trigonometriei 32 Menippus (sec. 3 î. Chr.) – filozof grec din Gadara (in prezent Umm Qays, Iordania), adept al filozofiei cinice şi fondator al unui gen literar cunoscut ca satira menipeeană. Deşi scrierile sale s-au pierdut, stilul său satiric, caracterizat prin ridiculizarea instituţiilor, ideilor şi convenţiilor este bine exemplificat de epigonii săi latini, Varro, Seneca şi Lucian. Un exemplu de satiră menipeeană este şi Satyricon-ul lui Petronius 39 51. Cel care iubeşte faima consideră activitatea altuia ca fiind spre binele său personal; iar cel care iubeşte plăcerea, consideră astfel senzaţiile sale ; dar cel care are o înţelegere limpede consideră propriile sale acte ca fiind spre binele său personal. 52. Stă în puterea noastră să nu avem nicio opinie despre un lucru şi să nu fim tulburaţi în sufletul nostru; căci lucrurile în sine nu au puterea naturală de a ne forma judecăţile. 53. Obişnuieşte-te să asculţi atent ce spune un altul şi, pe cât posibil, încearcă să pătrunzi în mintea vorbitorului. 54. Ceea ce nu e folositor pentru roi nu e folositor nici pentru albină. 55. Dacă marinarii l-ar vorbi de rău pe cârmaci, ori bolnavii pe medic, ar asculta ei oare de altcineva? Sau cum ar putea cârmaciul să asigure viaţa celor de pe vas, ori medicul – sănătatea celor pe care îi îngrijeşte? 56. Cât de mulţi dintre cei cu care am venit pe lume au părăsit-o deja! 57. Celor bolnavi de gălbinare mierea li se pare amară, celor muşcati de un câine turbat apa le provoacă spaimă, iar pentru copilaşi mingea e un lucru minunat. Atunci de ce m-aş mânia? Crezi oare că o opinie greşita are asupra sufletului o putere mai mică decât bila bolnavului de gălbinare ori otrava din trupul celui muşcat de câinele turbat? 58. Nimeni nu te va împiedica să trăiesti în conformitate cu raţiunea propriei tale naturi: nimic nu ţi se va întâmpla împotriva raţiunii naturii universale. 59. Ce fel de oameni sunt aceia cărora voiesc ceilalţi să le facă pe plac, şi în vederea căror scopuri, şi prin ce fel de fapte? Cât de curând le va acoperi timpul pe toate, şi pe cât de multe le-a acoperit deja! Cartea a şaptea 1. Ce este viciul? E ceea ce ai întâlnit adesea, şi ori de câte ori se întampla ceva, gândeşte-te ceea ce ai văzut adesea. Peste tot, deasupra şi dedesubt, vei găsi aceleaşi lucruri, de care sunt pline vechile istorii, cele din epoca de mijloc şi cele din zilele noastre, de care casele şi cetăţile sunt pline acum. Nimic nu e nou: toate lucrurile sunt atât de obişnuite, cât şi cu o viaţă scurtă. 2. Cum pot fi distruse părerile noastre, dacă impresiile care le corespund nu pier? Dar îţi stă în putere sa aţâţi impresiile acestea într-o flacără. Despre orice întâmplare sau lucru port avea părerea cuvenită. Dacă pot, de ce sunt tulburat? 40 Lucrurile care sunt în afara minţii mele nu au nicio relaţie cu mintea mea. – Aceasta să fie starea afectelor tale, şi vei rămâne drept. Stă în puterea ta să-ţi redobândeşti viaţa. Priveşte iarăşi lucrurile aşa cum obişnuiai să o faci; căci în aceasta constă redobândirea vieţii. 3. Zădarnică patimă a luxului, piesele jucate pe scenă, turmele de oi, cirezile de vite, întrecerile luptătorilor cu suliţa, un os aruncat căţelandrilor, o bucaţică de pâine azvârlită în iazul cu peşti, strădaniile furnicilor cărătoare de poveri, fuga de şoriceii speriaţi, păpuşi trase de sfori – toate sunt la fel. Atunci, e datoria ta, între asemenea lucruri, să ia o dispoziţie bună să nu ai un aer trufaş; să înţelegi că fiecare om pretuieşte exact atât cât preţuiesc lucrurile de care se preocupă. 4. În timpul discursurilor trebuie să fii atent la ceea ce se spune şi în fiecare mişcare a cuiva trebuie să observi ce face. Şi trebuie să vezi de îndată la ce scop tinde unul, iar celălalt observă cu atenţie ce semnifică vorbele sale. 5. Este înţelegerea mea suficientă pentru asta sau nu? Dacă e suficientă, o folosesc ca pe un instrument dat de natura universală. Dar dacă nu e suficientă, atunci fie mă retrag la lucrare şi îi las locul celui care o poate face mai bine, dacă nu e un motiv pentru care nu ar trebui să o fac; fie o îndeplinesc atât de bine pe cât pot, luându-l ca ajutor pe cel care, cu sprijinul principiului meu călăuzitor, poate face ceea ce e potrivit şi folositor pentru binele general. Căci orice pot face, fie de unul singur fie dimpreună cu un altul, ar trebui să fie îndreptat doar spre aceasta, spre ceea ce e folositor şi potrivit pentru societate. 6. Cât de mulţi, dupa ce au fost răsfăţati de faimă, au fost lăsaţi pradă uitării; şi cât de mulţi dintre cei care au celebrat faima altora sunt morţi de mult. 7. Nu te ruşina să primeşti ajutor; căci e treaba ta să-ţi faci datoria ca un soldat la asaltul unei cetăţi. Cum se face atunci că dacă, şchiop fiind, nu poţi urca singur pe parapet, o poţi face cu ajutorul altuia? 8. Nu lăsa lucrurile viitoare să te tulbure, căci vei ajunge la ele, dacă va fi necesar, având aceeaşi raţiune pe care o foloseşti acum pentru lucrurile prezente. 9. Toate sunt strâns legate unele de celalalte, iar legătura e sfântă; şi nu e aproape nimic care să nu fie legat cu oricare alt lucru. Căci lucrurile au fost rânduite astfel, şi se combină pentru a forma acelaşi univers. Căci există un univers alcătuit din toate lucrurile, şi un Zeu care pătrunde în toate, şi o substanţă, o lege, o raţiune comună în toate animalele inteligente, şi un adevăr; dacă e aşa, există şi o singură desăvârşire pentru toate animalele care sunt din aceeaşi stirpe şi participă la aceeaşi raţiune. 41 10. Tot ce e material dispare curând în substanţa întregului; şi tot ce e formal e foarte curând luat înapoi în raţiunea universală; iar amintirea tuturor e foarte curând înghiţită de timp. 11. Pentru animalul raţional, fiecare faptă e în conformitate cu natura şi în conformitate cu raţiunea. 12. Fii drept, neclintit, sau lasă-i pe alţii să te facă astfel. 13. Aşa cum e cu membrele trupului, care sunt unite într-unul, aşa e şi cu fiinţele raţionale ce există separat, căci au fost alcătuite pentru a lucra împreună. Iar percepţia acestui fapt îţi va fi şi mai limpede dacă îţi vei spune adesea: sunt un membre (melos) al unui sistem de fiinţe raţionale. Dar dacă spui că eşti o parte (meros), înseamnă că nu iubeşti oamenii din toată inima; binefacerea nu te încântă doar de dragul ei; o faci doar ca pe o conversaţie socială, şi nu că şi când ţi-ai face un bine ţie însuţi. 14. Lasă să cadă orice din afară asupra părţilor care pot simţi efectele acestei căderi. Căci părtile care au simţit lovitura se vor plânge, dacă doresc să o facă. Dar eu, în cazul în care nu consider ca ceea ce s-a întâmplat e un rău, nu mă simt vătămat. Şi stă în puterea mea să nu cred lucrul acesta. 15. Orice ce face ori spune cineva, trebuie să fiu bun, aşa cum aurul, smaraldul ori purpura ar spune întotdeauna: orice ce face ori spune cineva, trebuie să fiu smarald şi să-mi păstrez culoarea. 16. Facultatea călăuzitoare nu se tulbură pe sine; vreau să spun, nu se teme şi nu provoacă singură durere. Dar dacă oricine altcineva o poate speria sau îndurera, lasă-l să o facă. Fiindcă facultatea în sine nu se va transforma prin propria sa opinie. Lasă trupul să se îngrijească, dacă poate, că nu suferă de nimic, şi lasă-l să grăiască, dacă suferă. Dar sufletul însuşi, cel care e supus spaimei, durerii, care are puterea deplină de a forma o opinie despre aceste lucruri, nu va suferi nimic, căci nu se va abate niciodată spre o astfel de judecată. Principiul călăuzitor în sine nu doreşte nimic, decât dacă îşi făureşte o dorinţă pentru sine; de aceea, e ferit de tulburări şi nimic nu-l împiedică, decât dacă se tulbură şi-şi pune piedici singur. 17. Fericirea e un geniu bun, ori o bună raţiune călăuzitoare. Atunci ce cauţi aici, o, închipuire? Pleacă aşa cum ai venit, te implor pe zei, pentru că nu te doresc. Dar ai venit potrivit vechiului tău obicei. Nu sunt supărat pe tine: doar pleacă. 18. Se temea oare vreun om de transformare? Dar ce poate să existe fără transformare? Ce este atunci mai plăcut sau mai potrivit naturii universale? Şi tu poţi oare să faci baie dacă lemnul nu suferă o transformare? Şi te poţi tu hrăni, dacă hrana nu suferă o transformare? Şi poate orice lucru util să fie îndeplinit fără transformare? Oare nu vezi că şi pentru tine să te transformi înseamnă acelaşi lucru, şi e la fel de necesar pentru natura universală? 42 19. Prin substanţa universală, ca printr-un torent furios sunt purtate toate trupurile, fiind unite prin natura lor şi lucrând dimpreună cu întregul, asemenea părţilor trupului nostru. Câţi de felul lui Chrisip, Socrate, Epictet nu au înghiţit deja timpul? Lasă acelaşi gând să-ţi vină în minte în legatură cu fiecare om şi lucru. 20. Un singur lucru mă tulbură, să nu fac ceva de neîngăduit de alcătuirea omului, ori într-ul fel neîngăduit, ori ceea ce nu e îngăduit acum. 21. E aproape clipa când vei uita de toate; şi e aproape clipa când toate vor uita de tine. 22. E specific omului să-i iubească până şi pe aceia care fac rău. Iar aceasta se întâmplă, dacă atunci când fac rău afli că-ţi sunt neamuri şi că fac rău din neştiinţă fără voia lor, şi că în curând atât ei, cât şi tu veţi muri; şi, mai presus de toate, că răufăcătorul nu te-a vătămat în niciun fel, nici nu ţi-a făcut facultatea călăuzitoare mai rea decât era înainte. 23. Din substanţa universală, de parcă ar fi ceară, natura universală modelează acum un cal, şi când l-a spart pe acesta foloseşte materialul pentru un copac, apoi pentru un om, apoi pentru altceva; şi fiecare din acestea durează un timp foarte scurt. Dar nu e greu pentru vas să se spargă, aşa cum nu a fost greu deloc să fie alcătuit. 24. O privire încruntată este nefirească; atunci când e folosită des, urmarea e că tot farmecul dispare, şi în cele din urmă se stinge cu totul, astfel că nu mai poate fi readus la lumină. Încearcă să tragi concluzia, din chiar acest fapt, că e contrara raţiunii. Căci dacă până şi conştiinţa greşelii te părăseşte, ce rost mai are să trăieşti mai departe? 25. Natura care cârmuieşte întregul va transforma curând toate lucrurile pe care le vezi, iar din substanţa lor va face alte lucruri, şi iarăşi altele din substanţa lor, astfel ca lumea să fie pururi nouă. 26. Atunci când careva greşeşte faţă de tine, gândeşte-te de îndată cu ce părere despre bine ori rău a făcut el asta. Iar atunci când vei fi aflat, îţi va fi milă de el şi nici nu te vei mira, nici nu te vei mânia. Căci fie crezi la fel ca şi el că e un lucru bun, fie un altul de felul acesta. Atunci, e de datoria ta să îl ierţi. Dar dacă nu crezi că asemenea lucruri sunt bune sau rele, vai fi mai degrabă într-o dispoziţie bună faţă de cel care greşeşte. 27. Nu te gândi mai mult la ce nu ai decât la ce ai; ci, dintre lucrurile pe care le ai alege-le pe cele mai bune, şi apoi meditează cât de zelos le-ai fi căutat, dacă nu le-ai fi avut. În acelaşi timp, totuşi, ai grijă, ca fiind mulţumit de ele, să nu te obişnuieşti să le preţuieşti deasupra valorii lor, astfel să fii tulburat dacă vreodată nu le-ai avea. 43 28. Retrage-te în tine însuşi. Principiul raţional care ocârmuieşte are natura aceasta, că e mulţumit cu sine atunci când face ceea ce e drept, şi în felul acesta îşi menţine liniştea. 29. Înlătură-ţi din minte închipuirea. Încetează cu trasul sforilor. Mărgineşte-te la prezent. Înţelege bine ce ţi se întâmplă ţie sau altuia. Împarte şi distribuie fiecare obiect în partea formală şi cea materială. Gândeşte-te la ultimul ceas al vieţii. Fă astfel ca răul făcut de un om să rămână acolo unde a fost făcut. 30. Îndreaptă-ţi atenţia spre ceea ce se spune. Lasă-ţi înţelegerea să pătrundă în lucrurile care creează şi în lucrurile care le produc pe acestea. 31. Împodobeşte-te cu simplitate, modestie şi indiferenţă faţă de lucrurile care se găsesc între virtute şi viciu. Iubeşte omenirea. Urmează-l pe Zeu. Poetul spune ca Legea le cârmuieşte pe toate. – Şi este destul să-ţi aminteşteţi că Legea le cârmuieşte pe toate. 32. Despre moarte: Fie că este o dispersare, o separare, dacă lumea este alcătuită din atomi, fie este o dispariţie, o transformare, dacă lumea este un tot unitar. 33. Despre durere: Durerea de nesuportat ne ucide; dar cea care durează un timp îndelungat e suportabilă; mintea îţi păstrează liniştea retrăgându-se în sine, iar facultatea cârmuitoare nu devine mai rea. Dar părţile care sunt afectate de durere, lasă-le să-şi spună părerea despre ea, dacă o pot face. 34. Despre faimă: Priveşte la minţile celor care caută faima, observă ce sunt, ce fel de lucruri evită, şi ce fel de lucruri urmăresc. Şi gândeşte-te că, aşa cum grămezile de nisip puse una deasupra celeilalte ascund nisipurile care au fost, şi în viaţă evenimentele dinainte sunt acoperite în curând de cele care vin după ele. 35. De la Platon: “Acea inteligenţă largă, cuprinzătoare, care contemplă orice timp şi orice existenţă, poate oare să creadă că viaţa omului este ceva important?” – “Cu neputinţă.” – “Atunci va socoti un astfel de om moartea ceva cumplit?” – “Deloc.”33 36. De la Antistene34: Este regeşte să faci bine şi să primeşti vorbe de ocară. 33 Platon, Republica, Partea a III-a, 486 a; Platon, Opere, vol. V 34 Antistene (c. 445 - c. 365 î. Chr.) – filozof atenian, discipol al lui Socrate, considerat fondatorul şcolii cinice. Convingerea sa era că fericirea depinde de virtutea morală, iar virtutea aceasta poate fi întipărită prin învăţare. Deosebea între bunurile exterioare, cuprinzând elemente precum proprietatea personală, plăcerea simţurilor şi alte luxuri, şi bunurile interioare, incluzând adevărul şi cunoaşterea sufletului. Cei ispitiţi să-şi găsească plăcerea în bunurile exterioare erau sfătuiţi să se înfrâneze şi să accepte durerea fizică şi mentală ce însoţeşte strădania sufletului în cautarea propriei avuţii interioare. Ca metafora, îi plăcea să afirme ca stă pe podiumul ideilor şi credinţelor şi “latră” la prostia şi nedreptăţile societăţii. Şcoala cinică (gr. Kunikos, de la kuôn, kunos, caine) i-a supravieţuit mult timp. 44 37. E ruşinos ca înfăţişarea exterioară să fie supusă, să se rânduiască şi să se alcătuiască dupa cum porunceşte mintea, iar mintea să nu se rânduiască şi să se alcătuiască pe sine. 38. Nu e drept să ne supărăm pe lucruri, căci lor nu le pasă deloc de aceasta. 39. Zeilor nemuritori şi nouă, dă-ne bucurie. 40. Viaţa este secerată ca spicele coapte de grâu; un om se naşte; un altul moare. 41. Dacă zeilor nu le pasă de mine şi de copii mei, există un motiv pentru aceasta. 42. Căci binele e cu mine, ca şi dreptatea. 43. Nu te alătura celorlaţi în jelire, nu arăta emoţii zbuciumate. 44. De la Platon: Eu i-aş răspunde acestuia pe drept cuvânt:”Omule, nu judeci drept dacă găseşti cu cale că un om, cât de neînsemnat, care se apucă de ceva trebuie să-şi cântărească sorţii morţii şi ai vieţii, în loc să aibă în vedere numai ce va face, adică, dacă sunt sau nu drepte, dacă sunt sau nu vrednice de un om cinstit sau de un om păcătos.”35 45. “Iată un adevăr statornic, cetăţeni atenieni: de orice lucru s-ar apuca cineva – fie din propriul imbold, fie că l-a socotit bun, fie din porunca stăpânului – el trebuie, după parerea mea, să rămână acolo, să înfrunte orice primejdie, să nu pregete faţă de nimic, nici chiar faţă de moarte, afară numai de necinste.”36 46. Dar, o, fericitule, esti măcar sigur că toată nobleţea şi binele stau în a mântui şi a fi mântuit? Nu cred că trebuie îngăduit omului, care e cu adevărat om, să nu-l preocupe alt gând decât acela de a trăi o viaţă cât mai îndelungată; şi să fie aşa iubitor al ei; ci să se încreadă în această privinţă zeului, să mai creadă şi pe acele femei care spun că nimeni nu scapă de soarta ce-i este scrisă. Cred că ar trebui să cercetăm asupra acestui lucru: în ce chip poate trăi cineva vremea ce-i este dat s-o trăiască?37 47. Priveşte la cursul stelelor, ca şi când ai merge dimpreună cu ele; şi cugetă mereu la felul în care se transformă elementele unele în altele; căci asemenea gânduri curaţă murdăria vieţii pământeşti. 48. Iată o frumoasă zicere de-a lui Platon: Cel care vorbeşte despre oameni ar trebui să privească şi la lucrurile pământene, ca şi cum le-ar privi dintr-un loc mai înalt; ar trebui să le privească adunările, oştirile, muncile agricole, nunţile, petrecerile, naşterile, morţile, larma curţilor de judecată, locurile deşarte, 35 Platon, “Apărarea lui Socrate” 36 Platon 37 Platon 45 diversele naţii de barbari, sărbătorile, jelirile, pieţele, un amestec din toate lucrurile ţi o combinaţie rânduită a contrariilor. 49. Cugetă la trecut; atâtea mari schimbări ale supremaţiei politice. De asemenea, ai putea prevedea şi lucrurile ce vor fi. Căci cu siguranţă ele vor avea aceeaşi formă şi nu e cu putinţă să se îndepărteze de la ordinea lucrurilor ce există acum; la fel, dacă ai contemplat viaţa omenească timp de patruzeci de ani e acelaşi lucru ca şi când a fi contemplat-o zeci de mii de ani. Căci oare ce vei vedea mai mult? 50. Ce a crescut din pământ se va întoarce în pământ, dar ce s-a ivit din sămânţă cerească se-ntoarce iarăşi în tărâmurile cereşti. Aceasta e fie o rupere a legăturilor reciproce dintre atomi, ori o dispersare de acelaşi fel a elementelor lipsite de simţire. 51. Cu hrană, bautură şi viclene mesteţuguri vrăjitoreşti, Vrut-au să abată al vremurilor curs, spre a scăpa de moarte. Adierea trimisă din ceruri Trebuie s-o îndurăm fără crâcnire. 52. Un altul ar putea şti mai bine cum să-şi azvârle la pământ adversarul; dar nu e mai social, nici mai modest, nici nu are o disciplină mai bună pentru a face faţă celor ce se petrec, nici nu e mai binevoitor faţă de greşelile vecinilor. 53. Acolo unde orice lucrare poate fi făcută în conformitate cu raţiunea care e comună zeilorşsi oamenilor, nu avem de ce să ne temem: căci acolo unde putem obţine profit pe cale unei activităţi reuşite, care se desfăşoară potrivit alcătuirii noastre, nu avem de ce să ne aşteptăm la vreo pagubă. 54. Pretutindeni şi în toate timpurile stă în puterea ta de a-ţi accepta cu pioşenie condiţia actuală, de a te purta drept faţă de cei care te înconjoară şi de a-ţi exercita inscusinţa asupra gândurilor tale astfel ca nimic să se strecoare în ele fără a fi bine cercetat mai întâi. 55. Nu privi în jur pentru a descoperi principiile altora, ci priveşte drept la aceasta, la ce te călăuzeşte natura, atât natura universală prin lucrurile care ţi se întâmplă, cât şi propria ta natura prin faptele pe care trebuie să le faci. Dacă fiecare fiinţă ar trebui să facă ceea ce este în conformitate cu alcătuirea ei; şi toate celelalte lucruri au fost alcătuite de dragul fiinţelor raţionale, aşa cum, între lucrurile iraţionale, cele inferioare au fost făcute spre folosul celor superioare; însă fiinţele raţionale au fost făcute una spre folosul celeilalte. Aşadar, cel dintâi principiu din alcătuirea omului este cel social. Iar cel de-al doilea este de a nu ceda rugăminţilor trupului, căci este funcţiunea specială a mişcării raţionale şi inteligente de a se domina şi de a nu se lăsa niciodată depaşită de mişcarea simţurilor şi a poftelor, căci ambele sunt animalice; mişcarea inteligenţă îşi revendică superioritatea şi nu-şi îngăduie să fie copleşită de celelalte. Şi pe bună dreptate, căci natura a alcătuit-o pentru a 46 se folosi de ele. At treilea element al alcătuirii raţionale este faptul că nu greşeşte şi nu se înşeală niciodată. Atunci, principiul călăuzitor care ţine strâns aceste lucruri laolaltă să meargă drept înainte, căci astfel le posedă pe toate care sunt ale sale. 56. Gândeşte-te ca eşti mort şi ca ţi-ai încheiat viaţa de până acum; şi trăieşte în acord cu natura restul care-ţi mai este îngăduit. 57. Să iubeşti numai ce ţi se întâmplă şi e tors în firul destinului tău. Căci ce este mai potrivit decât asta? 58. În toate cele ce se întâmplă, păstrează-ţi în faţa ochilor pe cei cărora li s-au întâmplat aceleaşi lucruri şi aminteşte-ţi cum s-au supărat, s-au mirat de ele şi le-au criticat; şi acum unde sunt ei? Nicăieri. Atunci de ce să alegi să te porţi la fel? Şi de ce nu laşi aceste frământări, străine naturii, celor care le provoacă şi celor care sunt chinuiţi de ele? De ce nu eşti hotărât pe deplin să mergi pe calea cea dreaptă, care constă în a te folosi de lucrurile ce ţi se întâmplă? Căci atunci le vei folosi bine, şi ele vor fi pentru tine un material de lucru. Trebuie doar să fii atent la tine şi să hotărăşti să fii un om bun în fiecare din faptele tale. 59. Priveşte înlăuntrul tău. Acolo se află fântăna binelui, iar aceasta va izvorî pentru totdeauna, dacă vei săpa mereu. 60. Trupul ar trebui să fie solid, ferm şi să nu facă risipă de mişcări ori atitudini. Căci ceea ce oglindeşte mintea pe faţă, păstrând pe ea expresia inteligenţei şi a celorlalte trăsături, ar trebui să se ceară de la întregul trup. Dar toate acestea ar trebui făcute fără afectare. 61. Arta de a trăi se aseamănă mai mult cu cea a luptătorului decât cu cea a dansatorului, prin faptul că aceia care o practică trebuie să fie pregatiţi şi fermi pentru a întâmpina evenimentele ce se produc dintr-o dată şi cele neaşteptate. 62. Observă mereu cine sunt cei a căror aprobare vrei să o ai, şi care sunt principiile lor conducătoare. Căci atunci nu-i vei mai învinovăţi pe cei care greşesc fără voie, nici nu-ţi vei dori aprobarea lor, daca priveşti la sursa părerilor şi dorinţelor lor. 63. Fiecare suflet, spune filozoful, părăseşte fără voie adevărul38 ; aşadar, în acelaşi fel este lipsit de dreptate, cumpătare, binevoinţă şi toate de soiul acesta. Este cât se poate de necesar să-ţi aminteşti mereu asta, căci astfel vei fi mai îngăduitor. 64. La fiecare durere suferită, gândeşte-te că nu e nici ruşinoasş, nici nu-şi face mai rea inteligenţa ocârmuitoare, căci nu vatămă inteligenţa nici în latura ei raţională, nici în cea socială. În cazul celor mai multe dureri, lasă-te ajutat de 38 “Orice opinie adevărată este părăsit afară voie”, Platon, Republica, partea a II-a 47 remarca lui Epicur, că durerea nu e nici de nesuportat şi nici veşnică, dacă te gândeşti mereu ca are limite şi dacă nu-i adaugi nimic în închipuirea ta; şi aminteşte-ţi şi aceasta, că nu ne dăm seama că multe lucruri neplăcute pentru noi sunt la fel ca durerea, cum ar fi somnolenţa nemăsurată, uscăciunea dată de febră şi lipsa poftei de mâncare. Spune-ţi că, atunci când eşti nemulţumit de vreunul dintre aceste lucruri, de fapt cedezi durerii. 65. Ai grijă să nu arăţi celor neomeneşti aceleaşi sentimente pe care le nutresc ele faţă de oameni. 66. De unde ştim că Telauges39 nu era superior în caracter lui Socrate? Căci nu e îndeajuns că Socrate a avut o moarte mai nobilă, a purtat cu mai multă dibăcie dezbateri cu sofiştii, a petrecut noaptea în frig fără crâcnire şi atunci când a trebuit să-i întemniţeze pe Leon din Salamis a crezut că e mai nobil să refuze, că se plimba semeţ pe stradă – deşi acest ultim fapt e tare îndoielnic. Dar ar trebui să ne întrebăm ce fel de suflet deţinea Socrate, şi dacă el se putea mulţumi cu faptul de a fi drept faţă de oameni şi pios faţă de zei, fără a se mânia fără rost împotriva ticăloşiei omeneşti, fără a deveni sclav al ignoranţei cuiva, fără a se mira de ceea ce-i era hărăzit ca parte din univers, fără a suporta lucrul acesta cu greu şi fără a îngădui înţelegerii sale să împărtăşescă patimile cărnii. 67. Natura nu a amestecat întratât inteligenţa cu alcătuirea trupului încât să nu-ţi fi îngăduit puterea de a te defini limpede şi a aduce sub supunerea ta tot ce-şi aparţine; căci e foarte posibil să fii un om divin şi să nu fii recunoscut ca atare de nimeni. Păstrează mereu aceasta în minte; şi un alt lucru, anume că e nevoie întradevăr de foarte puţin pentru a duce o viaţă fericită. Şi pentru că ai ajuns la disperare căutând să devii un dialectician şi să stăpâneşti cu iscusinţă cunoaşterea naturii, nu renunţa, din această pricină, la speranţa de a fi liber, modest, sociabil şi supus Zeului. 68. Stă în puterea ta să trăieşti în afara oricărei constrângeri, în cea mai mare linişte a spiritului, chiar dacă toată lumea strigă împotriva ta cât pofteşte, şi chiar dacă fiarele sălbatice sfâşie în bucăţi carnea crescută în jurul tău. Căci nimic nu împiedică mintea, în acest vârtej, să-şi păstreze liniştea şi o judecată dreaptă despre toate lucrurile dimprejur şi să fie gata să se folosească de lucrurile care i se înfăţişează, astfel că judecata să poată spună lucrurilor care i se ivesc observaţiei sale: Tu eşti astfel în substanţa ta, chiar dacă în opiniile oamenilor apari ca fiind de alt fel; iar aptitudinea de folosire să spună celor care îi apar la îndemână: Tu eşti lucrul pe care îl căutam, căci cele mi se înfăţişează sunt întotdeauna un material pentru virtute, atât pentru cea raţională, cât şi pentru cea politică, şi, într-un cuvânt, pentru practicarea artei proprii omului sau divinităţii. Căci tot ce se întâmplă are o legatură fie cu divinitatea, fie cu omul, şi nu e nici nou, nici greu de mânuit, ci o materie obişnuită, pe care se poate lucra. 39 Ascet pitagoreic, mentor al lui Empedocle 48 69. Desăvârşirea caracterului moral constă în aceasta, în a-ţi petrece fiecare zi ca şi când ar fi ultima şi a în nu fi nici zbuciumat peste măsură, nici apatic ori făţarnic. 70. Zeii nemuritori nu se supără pentru că un timp atât de lung trebuie să-i rabde mereu pe oameni aşa cum sunt ei, şi mulţi dintre ei sunt răi; şi, pe lângă asta, au şi grijă de ei în toate felurile. Dar tu, care eşti sortit să sfârşeşti atât de curând, ai obosit cumva să-i rabzi pe cei răi, şi aceasta chiar când eşti unul dintre ei? 71. E ridicol pentru un om să nu fugă de propria-i răutate, ceea ce e totuşi cu putinţă, dar să fugă de răutatea altora, ceea ce e cu neputinţă. 72. Orice ar găsi facultatea raţională şi politică a omului ca nefiind nici inteligent, nici social, judecă, pe bună dreptate, ca fiind inferior sieşi. 73. Când ai făcut o faptă bună şi un altul a primit-o, de ce cauţi, aşa cum fac neghiobii, un al treilea lucru în afara de acestea, adică faima de a fi făcut o faptă bună ori obţinerea unei răsplăţi? 74. Nimeni nu oboseşte să primescă ceea ce îi e de folos. Dar e folositor să acţionezi în conformitate cu natura. Atunci, nu obosi să primeşti ceea ce e de folos făcând acel lucru şi altora. 75. Natura Unului s-a mişcat pentru a crea universul. Dar acum, tot ce se petrece vine pe cale de consecinţă ori continuitate, sau nici măcar lucrurile de căpetenie spre care puterea conducătoare a universului îşi îndreaptă propria mişcare nu sunt cârmuite de vreun principiu raţional. Dacă îţi aminteşti acest fapt, vei fi mai liniştit în multe privinţe. Cartea a opta 1. Cugetarea aceasta, că nu mai stă în puterea ta să-ţi trăieşti întreaga viaţă, sau măcar începând cu tinereţea, ca un filozof, tinde şi spre înlăturarea dorinţei de faima găunoasă; dar atât pentru mulţi alţii, cât şi pentru tine e limpede că sunteţi departe de filozofie. Te afli într-o asemenea stare de confuzie, încât nu-ţi mai este uşor să obţii renumele de filozof, iar planul vieţii tale se opune şi el acestui fapt. Aşadar, dacă ai înţeles cu adevărat ce înseamnă un astfel de mod de viaţă, alungă gândul: Cum le par oare celorlalţi? Şi fii mulţumit dacă-ţi vei trăi restul vieţii într-un chip atât de înţelept pe cât îl doreşte natura. Atunci, observă ce doreşte ea şi nu lăsa nimic să te distragă; căci ai avut experienţa multor rătăciri care nu te-au ajutat să găseşti fericirea nicăieri, nici în silogisme, nici în bogăţie, nici în renume, nici în plăceri sau în altă parte. Unde este ea atunci? În a face ceea ce pretinde natura omenească. Cum ar putea omul să facă aceasta? 49 Dacă are principii de la care să vină faptele şi simţămintele sale. Care principii? Cele legate de bine şi de rău: credinţa că pentru un om nu e nimic mai bun care să nu-l facă drept, cumpănit, bărbătos, liber; şi că nu e nimic rău care să nu cauzeze contrariul celor pomenite. 2. Cu prilejul fiecărei fapte, întreabă-te: Cum e aceasta în raport cu mine? Ar trebui oare să mă căiesc pentru ea? În scurt, timp voi fi mort şi toate se vor fi dus. Ce caut mai mult, dacă acum înfăptuiesc lucrarea unei fiinţe inteligente, a unei fiinţe sociale, a uneia care se află sub aceeaşi lege ca şi divinitatea? 3. Alexandru, Caius Cezar şi Pompeius, ce sunt ei în comparaţie cu Diogene, Heraclit şi Socrate? Căci ei cunoşteau bine lucrurile, cauzele lor şi materia lor, iar principiile călăuzitoare ale acestor oameni erau aceleaşi. Dar, cât despre ceilalţi, de câte lucruri au trebuit să se ocupe, şi cător lucruri le erau sclavi? 4. Gândeşte-te că oamenii fac oricum aceleaşi lucruri, chiar dacă tu ai plesni de ciudă. 5. Acesta e lucrul de căpetenie: Nu te lăsa tulburat, căci toate lucrurile sunt în acord cu natura universalului; şi în scurt timp nu vei fi nimeni şi nicăieri, asemenea lui Hadrian şi Augustus. În al doilea rând, priveşte cu atenţie la ceea ce ai de făcut şi în acelaşi timp aminteşte-ţi că e de datoria ta să fii un om bun, şi vorbeşte aşa cum ţi se pare că e mai bine, numai fă-o cu bună dispoziţie, cu modestie şi fără făţărnicie. 6. Aceasta are de făcut natura universalului: să ducă acolo lucrurile care sunt aici, să le transforme, să le ia de aici şi să le poarte dincolo. Toate lucrurile sunt transformare, astfel că nu trebuie să ne temem de nimic nou. Toate lucrurile ne sunt cunoscute; chiar şi felul în care sunt împărţite rămâne acelaşi. 7. Fiecare natură e mulţumită de sine atunci când merge bine pe calea sa; iar o natură raţională merge bine pe calea sa atunci când în gândurile sale nu încuviinţeaza nimic fals ori nesigur, atunci când îşi îndreaptă mişcările doar spre fapte sociale, atunci când îşi mărgineşte dorinţele şi aversiunile la lucrurile ce-i stau în putere şi atunci când i-a fost satisfacută cu tot ce i-a fost hărăzit de către natura comună. Căci fiecare natură particulară este parte a acestei naturi comune, aşa cum natura frunzei este parte a naturii plantei; doar că în plantă natura frunzei este parte a unei naturi care nu are nicio percepţie, nici raţiune, şi poate fi supusă piedicilor; dar natura omenească este parte a unei naturi care nu e supusă piedicilor, şi este inteligentă şi dreaptă, de vreme ce hărăzeşte fiecăruia, în părţi egale şi potrivit valorii sale, timpul, substanţa, cauza, activitatea şi împrejurarea. Dar cercetează, nu pentru a descoperi că fiecare lucru este egal în toate 50 privinţele cu orice alt lucru, atunci când e comparat cu el, ci luând toate părţile unui lucru laolaltă şi comparându-le cu toate părţile altuia. 8. Nu ai posibilitatea ori puterea de a citi. Dar ai posibilitatea ori puterea de a-ţi înfrâna trufia; ai posibilitatea de a fi superior plăcerii sau durerii; ai posibilitatea de a fi superior iubirii de faimă şi de a nu te supăra pe oamenii proşti şi nerecunoscători, ori măcar de a-ţi păsa de ei. 9. Fie ca nimeni să nu te mai audă vorbind rău viaţa de la curte ori propria-ţi viaţă. 10. Căinţa e un fel de dojenire e care şi-o aduce singur omul pentru că a trecut cu vederea ceva folositor, iar omul bun cu desăvârşire ar trebui să-l caute. Dar niciun astfel de om nu s-ar căli vreodată pentru că a refuzat o plăcere de-a simţurilor. Aşadar, plăcerea nu e nici bună, nici folositoare. 11. Lucrul acesta, ce este el în sine, în alcatuirea sa? Care sunt substanţa şi materialul său? Şi care e natura sa formală? Şi ce face el pe lume? Şi cât de mult timp durează? 12. Când te trezeşti anevoie din somn, aminteşte-ţi că în conformitate cu alcătuirea ta şi cu natura omenească se cuvine să îndeplineşti fapte sociale, în timp ce dormitul le e comun şi animalelor iraţionale. Dar ceea ce e în acord cu natura fiecăruia pare cu atât mai aproape de el, şi mai potrivit naturii sale, şi, într-adevăr, mai plăcut. 13. Neîncetat şi, dacă e cu putinţă, cu prilejul fiecărei impresii asupra sufletului, aplică-i principiile Fizicii, Eticii şi Dialecticii. 14. Cu oricine te-ai întâlni, întreabă-te de îndată: Ce părere are omul acesta despre bine şi rău? Căci, dacă despre plăcere şi durere, despre cauzele fiecăreia, despre faima şi nimicnicie şi despre moarte şi viaţă are anumite opinii, nu m-ar încânta şi nici nu m-ar mira dacă ar face anumite lucruri; şi-mi voi aminti că este constrâns să procedeze astfel. 15. Aminteşte-ţi că aşa cum e ruşinos să te miri că un smochin rodeşte smochine, la fel e şi să te miri că lumea produce anumite lucruri pe care e firesc să le producă; iar pentru medic şi cârmaci e ruşinos e să se mire dacă un om are febră sau vântul e potrivnic. 16. Aminteşte-ţi că a-ţi schimba opinia şi a-l urma pe cel care-ţi îndreaptă greşeala e la fel de compatibil cu libertatea ca şi a stărui în greşeală. Căci a ta este activitatea pe care o exerciţi în conformitate cu propria-ţi mişcare şi judecată, ca şi potrivit cu înţelegerea ta. 17. Dacă stă în puterea ta să faci un lucru, de ce îl faci? Dar dacă e în puterea altuia, pe cine învinovăţeşti? Atomii sau zeii? Şi într-un fel, şi în altul, ai 51 face o prostie. Nu trebuie să dai vina pe nimeni. Căci, dacă poţi, îndrepta cauza; dar dacă nu o poţi face, îndreaptă măcar lucrul însuşi; iar dacă nu o poţi face nici pe aceasta, la ce-ţi mai foloseşte să cârteşti? Căci nimic nu trebuie făcut fără noimă. 18. Ceea ce moare nu cade în afara universului. Dacă rămâne aici, se şi transformă aici, şi este dezagregat în propriile sale părţi, care sunt elementele universului şi ale tale. Şi acestea se transformă, la rândul lor, şi nu scot niciun murmur de cârtire. 19. Totul există pentru un anume ţel, aşa se întâmplă cu un cal sau o viţă de vie. De ce te miri? Chiar şi soarele va spune, exist pentru a îndeplini o anumită lucrare, iar ceilalţi zei vor spune la fel. Pentru ce scop exişti tu, atunci? Spre a te bucura de plăceri? Vezi dacă bunul simţ o îngăduie. 20. Natura a avut în vedere în toate nu doar începutul şi continuarea, ci nu mai puţin sfârşitul, asemenea omului care aruncă o minge. Atunci, la ce bun pentru minge să fie aruncată în sus, sau ce vătămare suferă dacă ajunge jos în cădere? Şi ce bine simte o picătură atâta timp cât rămâne întreagă, ori ce vătămare suferă atunci când se împrăştie în stropi mici? Acelaşi lucru se poate spune şi despre un izvor de lumină. 21. Răsuceşte-ţi trupul pe toate părţile şi vezi ce fel de lucru este; iar atunci cand îmbătrâneşte, ce fel de lucru devine şi cum e când e atins de boală. Au o viaţă scurtă atât lăudătorii, cât şi cei laudaţi, cei care-şi amintesc şi cei despre care-şi aduc aminte alţii; şi toate acestea într-un ungher al lumii; şi nici aici nu suntem toţi de aceeaşi părere, nu, nici măcar unul cu sinele său; şi întregul pământ este un punct. 22. Priveşte cu atenţie materia din faţa ochilor tăi, fie că este o opinie, o faptă ori cuvânt. Suferi aceasta pe drept, căci alergi mai degrabă să devii bun mâine, decât să fii bun astăzi. 23. Înfăptuiesc ceva? O fac cu gândul la binele omenirii. Mi se întâmplă ceva? Primesc faptul acela şi îl pun în legătură cu zeii şi cu izvorul tuturor lucrurilor, de la care provine tot ce se întâmplă. 24. Aşa cum îţi apare îmbăierea – ulei, sudoare, apă murdară, toate lucrurile dezgustătoare – aşa îţi pare şi fiecare parte a vieţii. 25. Lucilla40 l-a vazut apoi pe Verus41 murind, şi apoi Lucilla a murit la rândul ei. Secunda42 l-a văzut pe Maximus murind, şi apoi Secunda a murit la rândul ei. Epitynchanus l-a văzut pe Diotimus murind, şi apoi 40 Dimitia Lucilla – mama lui Marcus Aurelius 41 Annius Verus – tatîl lui Marcus Aurelius 42 Secunda – soţia filozofului Claudius Maximus 52 Epitynchanus a murit la rândul lui. Antoninus a văzut-o pe Faustina 43 murind, şi apoi Antoninus a murit la rândul lui. Aşa sunt toate. Celer l-a vazut pe Hadrian murind, şi apoi Celer a murit la rândul lui. Iar bărbaţii aceia cu mintea ascuţită, clarvăzători adevăraţi ori pretinşi, unde sunt ei? De pildă acei bărbaţi ageri, Charax, Demetrius Platonicianul şi Eudaimon, şi toţi ceilalţi asemenea lor. Toţi au fost pieritori, au dispărut cu mult timp în urmă. Într-adevăr, unii nu au fost amintiţi nici măcar pentru o scurtă vreme, iar alţii au devenit eroi de poveste, în timp ce alţii au dispărut chiar şi din poveşti. Aşadar, aminteşte-ţi că alcătuirea aceasta maruntă, tu însuţi, trebuie fie să se descompună, ori biata ta suflare trebuie să se stingă, ori trebuie să fii luat de aici şi dus în altă parte. 26. Mulţumirea omului este să înfăptuiască toate lucrarile proprii naturii omeneşti. Astfel, e în conformitate cu natura omului să fie binevoitor faţă de semenii săi, să dispreţuiască mişcările simţurilor, să-şi formeze o judecată dreaptă după aparenţe vrednice de crezut şi să observe mereu natura universului şi lucrurile care se petrec în el. 27. Exista trei relaţii între tine şi restul: una cu trupul care te înconjoară, cea de-a doua cu acea cauză divină din care provin toate cele ce se întâmplă tuturor, şi a treia cu cei care trăiesc împreună cu tine. 28. Durerea este un rău fie pentru trup – şi atunci lasă trupul să spună ce crede despre asta – fie pentru suflet; dar stă în puterea sufletului să-şi păstreze seninătatea şi liniştea şi să nu creadă că durerea este un rău. Căci fiecare judecată, mişcare şi aversiune se află înlăuntru, şi niciun rău nu se poate ridica atât de sus. 29. Şterge-ţi din minte închipuirile, spunându-ţi adesea: acum stă în puterea mea să nu las răutatea să existe în sufletul acesta, nici dorinţa şi nicio altă tulburare; ci, privind la lucruri, văd care este natura lor şi le folosesc pe fiecare potrivit valorii lor. – Aminteşte-ţi de puterea aceasta, pe care o ai de la natură. 30. Vorbeşte, atăt în senat cât şi în faţa fiecărui om, oricine ar fi el, în chipul cuvenit, fără vreo afectare; foloseşte o retorică limpede. 31. Curtea lui Augustus, soţia, fiica, urmaşii, strămoşii, sora, Agrippa44, rudele, intimii, prietenii, Areius, Mecena45, medicii şi preoţii care 43 Faustina – soţia lui Antoninus Pius; la moartea ei, în 140 sau 141, împăratul a fondat, în memoria sa, un aşezământ pentru fiicele săracilor, Puellae Faustiniae 44 Marcus Vipsanius Agrippa (63 î. Chr? – 12 d. Chr.) – om politic şi general roman, practic mâna dreaptă a lui Augutus. A avut un rol determinant în înfrangerea lui Marc Antoniu la Actium, în 31 î. Chr. În timpul domniei lui Augustus a înabuşit revolte, a fondat colonii (Berytus şi Heliopolis, în Liban) şi a administrat diverse părţi ale Imperiului Roman. Una dintre fiicele sale din căsătoria cu Iulia, fiica lui Augustus, a fost Agrippina, mama lui Nero 45 Gaius (Cilnius) Mecena (c. 70 î. Chr., 8 d. Chr.) – diplomat roman, consilier al împăratului Octavianus Augustus şi susţinător bogat al poeţilor, între care Virgiliu şi Horatiu. În timpul deselor absenţe ale lui 53 înfăptuiau jertfe – întreaga curte e moartă. Atunci îndreaptă-ţi gândurile spre alţii, fără a mai privi moartea unuia singur, ci a unei întregi stirpe, aşa cum s-a întâmplat la Pompei; şi la ceea ce stă scris pe morminte – Ultimul din neamul lui. Apoi gândeşte-te cât s-au străduit cei dinaintea lor să lase un urmaş; şi apoi la faptul că, în mod necesar, cineva trebuie să fie ultimul. Iar, acum, gândeşte-te la moartea unui neam întreg. 32. E de datoria ta să-ţi rânduieşti viaţa bine, până la cea mai maruntă faptă; iar dacă fiecare faptă îşi îndeplineşte menirea, pe cât e cu putinţă, fii mulţumit; şi nimeni nu te va împiedica astfel că fiecare faptă de-a ta să nu-şi îndeplinească menirea. – Dar ceva din afară va sta în cale. - Nimic nu va sta în calea capacităţii tale de a acţiona cu dreptate, cumpănire şi prudenţă. – Dar poate vreo altă putere activă va fi stânjenită. – Poate, dar având cunostinţă de obstacol şi mulţumindu-se să-ţi transferi energia spre ceea ce este îngăduit, de îndată îţi va apărea o alta posibilitate de acţiune în locul celei ce a fost împiedicată, una care se va adapta singură la rânduiala aceasta despre care vorbim. 33. Primeşte bogăţia ori bunăstarea fără trufie; şi gata să le lasi să dispară. 34. Dacă ai văzut vreodată o mână taiată, ori un picior, ori un cap, zăcând separate de restul trupului, ei bine, întocmai astfel îşi face sieşi acela care nu e mulţumit cu ce se întâmplă, şi se separă de ceilalţi sau acţionează împotriva interesului comun. Să presupunem că te-ai desprins de unitatea naturală – căci natura te-a făcut cu o parte a sa, dar acum te-ai desprins cu totul – cu toate acestea, există această posibilitate minunată, ca îţi stă în puteri să te uneşti iarăşi. Divinitatea nu a îngăduit niciunei alte părţi ca, dupa ce s-a separat, să se reunească din nou. Dar ţine seama de bunătatea cu care a făcut omul deosebit, căci i-a dat puterea de a nu se separa de universal; iar atunci când s-a separat, i-a îngăduit să se întoarcă şi să se reuneasca şi să-şi reia locul său de parte a întregului. 35. Aşa cum natura universalului a dat fiecărei fiinţe raţionale toate celelalte puteri pe care le are, şi noi am primit de la ea această putere. Căci, aşa cum natura universală converteşte şi fixează în locul său predestinat tot ce îi stă în cale şi i se împotriveşte, şi face din astfel de lucruri parte din ea, asa şi animalul raţional este în stare să facă din fiecare obstacol propriul său material, şi să-l folosescă în scopul pentru care a fost creat. 36. Nu te frământa găndindu-te la întregul vieţii tale. Nu-ţi lăsa gândurile să preia dintr-o dată toate necazurile pe care le aştepţi să ţi se întâmple, ci, cu fiecare prilej, întreabă-te: Ce e greu de îndurat în gândul acesta? Căci te vei ruşina să recunoşti. Pe urmă, aminteşte-ţi că nici viitorul. Nici trecutul nu-ţi provoacă durere, ci doar prezentul. Dar acesta se reduce la foarte Augustus din Roma, a împărţit cu Agrippa funcţia de vicegerent, având dreptul de a folosi sigiliul împăratului şi chiar de ai modifica ordinele. În cele din urmă a căzut în dizgraţie, toate favorurile imperiale îndreptându-se spre Agrippa 54 puţin, dacă îl limitezi şi îţi dojeneşti mintea dacă nu poate face faţă nici măcar unui asemenea fapt. 37. Oare Panthea ori Pergamus sunt îngropaţi în apropierea mormântului lui Verus? Oare Chaurias ori Diotimus îşi au mormântul lângă cel al lui Hadrian? Şi chiar dacă ar fi aşa, ar fi cei morti conştienţi de asta? Iar dacă morţii ar fi conştienţi, ar fi mulţumiţi? Iar dacă ar fi multumiţi, i-ar face asta nemuritori? Nu era cumva în rânduiala destinului ca şi aceste persoane să îmbătrânească şi apoi să moară? Ce ar fi făcut atunci aceia după ce vor fi murit aceştia? Toate nu sunt decât duhoare şi sânge adunate într-un sac de piele. 38. Dacă ai vederea ascuţită, priveşte şi judecă cu înţelepciune, spune filozoful. 39. În alcătuirea animalului raţional nu văd nicio virtute care să se opună dreptăţii; dar văd o virtute care se opune iubirii de plăceri, iar aceasta este cumpătarea. 40. Dacă-ţi înlături opinia despre ceea ce pare să-ţi provoace durere, te afli tu însuţi în deplină siguranţă. – Cine e acest ”tu însuţi”? – Raţiunea. – Dar eu nu sunt raţiunea. – Fie. Lasă atunci raţiunea însăşi să nu se tulbure pe sine. Dar dacă vreo altă parte din tine suferă, las-o să aiba propria opinie despre sine. 41. Piedicile din calea percepţiei simţurilor sunt un rău pentru natura animală. Piedicile din calea mişcărilor sunt, la fel, un rău pentru natura animală. Şi altceva este, în aceeaşi măsură, un obstacol şi un rău pentru alcătuirea plantelor. Aşa se face, atunci, că ceea ce e o piedică în calea inteligenţei e un rău pentru natura inteligentă. Aplică toate aceste lucruri la tine însuţi. Te afectează cumva durerea ori plăcerea senzuală? Simţurile se vor îngriji de asta. – Ai întâmpinat oare vreun obstacol în strădaniile tale? Dacă, într-adevăr, te străduiai în mod absolut, fără reţineri, cu siguranţă obstacolul acesta este un rău pentru tine, luat ca animal raţional. Dar dacă ţii seama de cursul obişnuit al lucrurilor, nu ai fost vătămat, nici măcar stânjenit. Totuşi, nimeni nu poate pune piedici în calea lucrurilor ce sunt proprii înţelegerii, căci nici focul, nici fierul, nici vreun tiran, nici maltratarea nu o ating în vreun fel. O dată ce a fost creat ca o sferă, continuă să existe ca o sferă. 42. Nu se cuvine să-mi provoc durere, căci niciodată nu am provocat cu bună ştiinţă durere altcuiva. 43. Diferiţi oameni sunt încântaţi de diferite lucruri. Dar pe mine mă încântă să-mi păstrez facultatea conducătoare sănătoasă, fără a mă îndepărta de oameni ori de lucrurile care li se întâmplă oamenilor, ci privind la toate şi 55 primindu-le pe toate cu ochi binevoitori şi folosind totul potrivit valorii sale. 44. Ai grijă să-ţi asiguri timpul prezent pentru tine: căci aceia care urmăresc mai degrabă faima postumă cred că oamenii de după ei vor fi exact la fel ca aceiaşi pe care nu-i pot suporta acum; şi unii, şi ceilalţi sunt muritori. Şi ce are a face pentru tine dacă oamenii aceştia, care vor trăi apoi, vor rosti un sunet ori altul, sau vor avea o opinie sau alta despre tine? 45. Ia-mă şi aruncă-mă unde voieşti, căci aşa îmi voi păstra partea divină liniştită, adică mulţumită, dacă se va putea simţi şi purta în conformitate cu propria sa alcătuire. Este oare această schimbare de loc un motiv suficient pentru ca sufletul meu să fie nefericit şi într-o stare mai proastă decât înainte, deprimat, lărgit, stafidit, speriat? Şi ce motiv suficient pentru asta vei găsi tu? 46. Nimic dintre cele ce i se pot întâmpla unui om nu sunt altceva decât accidente omeneşti, aşa cum boului i se întâmplă doar ceea ce acordă naturii sale bovine, iar viţei de vie ce se acordă naturii sale, iar pietrei ceea ce e propriu unei pietre. Atunci, dacă fiecărui lucru i se întâmplă doar ceea ce e atât de obişnuit, cât şi natural, de ce să te plângi? Căci natura comună nu aduce nimic care să nu poată fi îndurat de tine. 47. Dacă vreun lucru din afară îţi provoacă durere, nu lucrul e cel care te necăjeste, ci propria ta judecată despre el. Şi stă în puterea ta să-ţi ştergi din minte acum această judecată. Dar dacă ceva din propria ta dispoziţie îţi provoacă durere, ce te împiedica să-ţi îndrepţi opinia? Şi chiar dacă eşti îndurerat cum nu faci un anumit lucru care ţi se pare corect, de ce nu acţionezi mai degrabă, decât să te plângi? – Dar dacă în cale se iveşte vreun obstacol de netrecut? – Nu te întrista, căci cauza pentru care nu a fost făcut nu depinde de tine. – Dar nu merită să trăieşti dacă lucrul acesta nu poate fi depăşit. – Ia-ţi rămas bun de la viaţă mulţumit, că acela care moare în plină activitate şi este mulţumit de lucrurile care reprezintă obstacole. 48. Aminteşte-ţi că facultatea conducătoare e de neînvins atunci când, adunându-se pe sine, e mulţumită dacă nu face nimic din ceea ce nu alege să facă, chiar dacă asta înseamnă să reziste încăpăţânării. Ce va fi atunci când va forma o judecată despre orice, ajutată de raţiune şi în mod deliberat? De aceea, mintea eliberată de pasiuni e o citadelă, căci omul nu are alt loc mai singur spre care să se îndrepte, unde să-şi găsească refugiu, loc inexpugnabil pe vecie. Acela care nu a văzut toate acestea e un ignorant; dar cel care le-a vazut şi nu aleargă spre acest refugiu e nefericit. 49. Nu-ţi spune nimic mai mult decât ce afli de la primele aparente. Să presupunem că ţi s-a relatat că o anumită persoană te vorbeşte de rău. Aceasta ţi s-a spus; dar că ai fi fost vătămat în vreun fel, nu ai aflat. Văd 56 că fiul meu e bolnav; asta văd cu ochii mei; dar că ar fi în primejdie, asta nu văd. Aşadar, întotdeauna rămâi la primele aparenţe şi nu adăuga nimic dinlăuntrul tău, şi nimic nu ţi se va întâmpla. Sau adăuga ceva, ca un om care ştie tot ce se întâmplă pe lume. 50. Castravetele e amar. Aruncă-l. – Sunt mărăcini pe drum. – Ocoleşte-i. – Atât e de ajuns. Nu adăuga: Şi de ce au fost făcute aceste lucruri pe lume? Căci vei fi făcut de ruşine de cineva care e obişnuit cu natura, aşa cum te-ar face de ruşine un tâmplar şi un pantofar dacă i-ai vorbi de rău pentru că vezi în atelierele lor resturi de la lucrurile pe care le fac. Şi totuşi ei au locuri în care aruncă aceste resturi, pe când natura universală nu are niciun spaţiu exterior; dar partea minunată a artei sale este că, deşi s-a delimitat de sine, ea schimbă în ea însăşi tot ce e înlăuntrul ei ce pare să decadă şi să îmbătrânească şi să devină inutil, şi face iarăşi alte lucruri noi chiar din acestea, astfel că nu pretinde nici substanţa din afară, nici nu doreşte un loc în care să arunce ceea ce decade. Aşadar, e mulţumită cu propriul său spaţiu, cu propria sa materie şi cu propria sa artă. 51. Nu fi delăsător în faptele tale, nici în conversaţii nu fi lipsit de metodă, în gândurile tale nu fi rătăcitor, nu lăsa să apară în sufletul tău mulţumirea îndreptată spre interior ori efuziunea îndreptată spre exterior, iar în viaţa nu fi atât de ocupat încât să nu mai ai timp liber. Să presupunem că oamenii te ucid, te căsăpesc, te blesteamă. Ce pot face aceste lucruri ca să-ţi împiedice mintea să rămână curată, înţeleaptă, trează, dreaptă? De pilda, dacă un om ar sta lângă un izvor pur, limpede şi l-ar blestema, izvorul nu încetează să dea apă bună de băut; iar dacă ar azvârli în el pământ ori murdărie, le va risipi şi le va înlătura repede, şi nu va fi deloc tulbure. Cum poţi ajunge să deţii o fântână veşnică? Formându-se neîncetat, în fiecare ceas, pentru a fi liber, mulţumit, simplu şi modest. 52. Cel care nu ştie ce este lumea nu ştie unde se aflş el însuşi. Iar cel care nu ştie în ce scop există lumea nu ştie nici cine este el, nici ce este lumea. Dar cel care a dat greş în vreunul din aceste lucruri nu poate spune nici măcar în ce scop există el. Atunci ce crezi despre cel care evită sau caută lauda celor care aplaudă, a celor care nu ştiu nici unde sunt nici ce sunt? 53. Doreşti să fii lăudat de unul care se blesteamă pe sine de trei ori în fiecare ceas? Ai dori să placi unuia care nu se place nici măcar pe sine? Oare se mulţumeşte pe sine ce-l care se căieşte pentru aproape fiecare faptă a sa? 54. Nu lăsa ca doar rasuflarea ta să fie în armonie cu aerul care te împresoară, ci lasă-ţi şi inteligenţa să fie în armonie cu inteligenţa care cuprinde toate lucrurile. Căci puterea inteligenţei pătrunde la fel în toate parţile şi în toate lucrurile pentru care cel care voieşte să şi-o atragă, ca şi puterea aerului pentru cel care o poate inspira. 57 55. În general, viciul nu dăunează deloc universului; şi în particular, viciul unui om nu-i dăunează altuia. ÎI daunează numai aceluia căruia îi stă în putere să se elibereze de sub stăpânirea viciului, de îndată ce va alege să o facă. 56. Voinţei mele libere, voinţa liberă a semenului meu îi este la fel de indiferentă la fel ca respiraţia ori trupul acestuia. Căci, deşi suntem făcuţi special unul spre folosul celuilalt, puterea conducătoare a fiecăruia dintre noi e independentă, căci altfel viciul vecinului meu mi-ar dăuna şi mie, fapt pentru care divinitatea nu l-a dorit, pentru ca nefericire mea să nu depindă de un altul. 57. Soarele pare că se revarsă de sus, şi, într-adevăr, e difuzat în toate direcţiile, dar nu e risipit, nu se pierde. Căci difuzia înseamnă extindere; de aceea, razele sale sunt numite extensii (aktines) deoarece sunt prelungite (apo tou ekteinesthai). Dar cineva poate judeca ce fel de lucru este o rază dacă priveşte la lumina sorelui ce trece printr-o deschizătură strâmtă într-o camera întunecată; aceasta este prelungită în linie dreaptă, ca şi când ar fi împărţită când întâlneşti orice corp solid ce-i stă în cale şi ar intercepta aerul din spatele acestuia. Dar acolo lumina rămâne fixată şi nu alunecă, nici nu cade. Aşa ar trebui să fie şi revărsarea şi difuzia înţelegerii, şi nu ar trebui să fie în niciun fel o risipire, o pierdere, ci o prelungire, şi nu ar trebui să aibă nicio ciocnire violentă cu obstacolele care-i stau în cale; n-ar trebui nici să cadă, ci să fie fixată şi să-l lumineze pe cel care o primeşte. Căci va fi lipsit de lumină cel care nu va recunoaşte acest fapt. 58. Cel care se teme de moarte se teme fie de pierderea tuturor senzaţiilor, fie de dobândirea unui tip diferit de senzaţie. Dar, dacă nu vei avea nicio senzaţie, nu vei simţi nicio vătămare; iar dacă vei dobândi un alt fel de senzaţie, vei fi un tip diferit de fiinţă şi nu vei înceta să trăieşti. 59. Oamenii există unul pentru celălalt. Atunci, dă-le învăţătură sau rabdă împreună cu ei. 60. Într-un fel se mişcă săgeata, într-un alt fel se mişcă mintea. Într-adevăr, atât când este folosită cu precauţie, cât şi când este folosită la cercetare, mintea se mişcă drept înainte, spre scopul său. Cartea a noua 1. Cel care acţionează nedrept acţionează fără pietate. Căci, de vreme ce natura universală a creat animalele raţionale unele pentru celelalte, pentru a se ajuta potrivit meritelor lor, dar în nicun caz pentru a se răni unele pe altele, cel care îi încalcă voinţa este, în mod limpede, vinovat de 58 impietate faţă de cea mai înaltă zeitate; căci natura universală este natura lucrurilor care sunt, iar lucrurile care sunt au legatură cu toate lucrurile ce dobândesc existenţa. Mai departe, această natură universală se numeşte adevăr şi este cauza primordială a tuturor lucrurilor ce sunt adevărate. Aşadar, cel care minte cu bună ştiinţă se face vinovat de impietate prin faptul că, înşelând, acţionează nedrept; la fel şi acela care minte fără intenţie, prin faptul că intră în dezacord cu natura universală şi tulbură ordinea luptând împotriva naturii lumii; căci luptă împotriva ei cel care se îndreaptă spre ceea ce e contrar adevărului, deoarece el şi-a primit puterile de la natură şi, dacă nu ţine seama de ea, nu poate deosebi minciuna de adevăr. Şi, într-adevăr, cel care urmăreşte plăcerea, ca fiind bună, şi evită durerea, ca fiind rea, se face vinovat de impietate. Căci, în mod necesar, un astfel de om trebuie să critice adesea natura universală, acuzând-o că atribuie lucrurile celor buni şi celor răi în contra meritelor lor, deoarece adesea cei răi se bucură de plăcere şi deţin lucrurile care procură plăcerea, pe când cei buni au parte de durere şi de lucrurile care provoacă durere. Şi mai mult, cel care se teme de durere se va teme uneori şi de unele dintre lucrurile ce se vor întâmpla în lume, şi chiar şi aceasta este o impietate. Iar cel care urmăreşte plăcerea nu se va înfrâna de la nedreptate, iar aceasta este o impietate cât se poate de clară. Acum în priviţa lucrurilor faţă de care natura universală arată un interes egal – căci nu le-ar fi creat, dacă n- ar fi fost preocupată în aceeaşi măsură de ele – cei care doresc să urmeze natura ar trebui să gândească la fel ca ea şi să arate o preocupare egală. Aşadar, în privinţa durerii, a plăcerii, a morţii ori vieţii, onoarei şi dezonoarei, pe care natura universală le foloseşte în mod egal, cel care nu este afectat în mod egal de toate face dovadă de lipăa de pietate. Şi spun că natura universală le foloseşte în mod egal, în loc să spună ca ele li se întâmplă la fel celor care sunt produşi în serii continue şi celor care vin după ei prin graţia unei anumite mişcări originare a Providenţei, astfel că natura a dat de la ea un anume început la această rânduire a lucrurilor, după ce a conceput anumite principii despre lucrurile ce aveau să fie şi a determinat puterile ce produc fiinţele, transformările şi alte asemenea tipuri de succesiune. 2. Cea mai fericită soartă a unui om ar fi să părăsescă omenirea fără a fi apucat să guste minciuna, făţărnicie, traiul în lux şi fala. Dar aproape la fel de bine este ca cineva să-şi dea ultima suflare după ce a avut parte îndeajuns de toate aceste lucruri, după cum sună zicala. Ai hotărât să stărui în viciu, iar experienţa încă nu te-a făcut să fugi de această molimă? Fiindcă distrugerea înţelegerii e o molimă, în mai mare masură decât vreo altă pervertire şi transformare a atmosferei care ne înconjoară. Căci această pervertire este o molimă pentru animale atât timp cât sunt animale; Dar cealaltă este o molimă pentru oameni atât timp cât sunt oameni. 3. Nu dispreţui moartea, ci fii mulţumit de ea, de vreme ce şi aceasta este unul din lucrurile pe care le voieşte natura. Căci, aşa cum a fi tânăr, a înainta în vârstă, a creşte, a ajunge la maturitate, a avea dinţi, barbă şi păr 59 cărunt, a zămisli, a fi însărcinată, a naşte şi toate celalate sunt acţiuni naturale pe care la aduc anotimpurile vieţii, la fel e şi descompunerea. Aşadar, stă în caracterul unui om care cugetă să nu fie nici nepăsător, nici nerăbdător sau dispreţuitor faţă de moarte, ci să o aştepte ca pe una din acţiunile naturii. Aşa cum astăzi aştepti vremea când copilul va ieşi din pântecele soaţei tale, fii gata pentru vremea când sufletul tău va ieşi din înveliş. Dar dacă pretinzi şi o alinare mai pe placul oamenilor de rând, te vei împăca cel mai bine cu moartea observând obiectele de lângă care vei pleca şi moravurile celor cu care sufletul nu se va mai amesteca. Căci în niciun caz nu e drept să te superi pe oameni, ci e de datoria ta să-ţi pese de ei şi să te porţi cu blândeţe; şi totuşi, trebuie să-ţi aminteşti că nu vei pleca dintre oameni care au aceleaşi principii ca şi tine. Căci acesta este singurul lucru dacă e să existe vreunul, care ne-ar putea duce pe calea opusă şi ne-ar lega de viaţă: să ni se îngăduie să trăim cu aceia care au aceleaşi principii ca şi noi. Dar acum vezi ce mare necaz apare din înţelegerile care trăiesc împreună, astfel că ai putea spune: Vino degrabă, o, moarte altfel s-ar putea întâmpla ca şi eu să uit de mine. 4. Cel care greşeşte, greşeşte faţă de sine însuşi. Cel care se poartă fără dreptate îşi face sieşi o nedreptate, deoarece devine un om rău. 5. Adesea acţionează nedrept cel care nu face un anumit lucru, nu doar cel care face un anumit lucru. 6. Opinia ta actuală, întemeiată pe înţelegere, şi purtarea ta actuală îndreptată spre binele social, şi dispoziţia ta actuală de mulţumire faţă de tot ce se întâmplă – acestea sunt de ajuns. 7. Şterge orice închipuire, stăpâneşte-ţi dorinţele, înăbuţă-ţi poftele, păstrează facultatea conducătoare în puterea ta. 8. Animalelor care nu au raţiune le-a fost sortită o singură viaţă; dar animalelor raţionale le-a fost sortit un singur suflet inteligent aşa cum există un singur pământ pentru toate lucrurile ce au o natură pământească, şi vedem printr-o singură lumină şi respirăm un singur aer, noi, toţi cei care avem capacitatea de a vedea şi toţi cei care avem viaţă. 9. Toate lucrurile care i-au parte la ceva ce le este comun se îndreaptă spre ceea ce este de acelaşi fel cu ele. Tot ce e pământesc se îndreaptă spre pământ, toate cele lichide curg dimpreună, şi tot ce e aerian face la fel, astfel că au nevoie de o forţă care să le ţină separate. Într-adevăr, focul se înalţă pe seama focului elementar, dar este atât de dornic să se împreuneze cu tot focul existent, încât fiecare substanţă cât de cât uscată se aprinde cu uşurinţă, deoarece este mai puţin unită cu ceea ce reprezintă un obstacol în calea aprinderii. În consecinţă, tot ceea ce face parte din natura inteligentă comună se mişcă la fel spre cele ce sunt de acelaşi soi, ori chiar mai departe. Căci, aşa cum este superioară faţă de toate celelalte lucruri, în 60 aceeaşi măsură este mai dornică de a se amesteca şi a se împleti cu cele ce-i sunt înrudite. La fel, între animalele lipsite de raţiune găsim roiuri de albine, cirezi de vite şi cuiburi de păsărele şi, într-un fel, iubiri; căci chiar şi animalele au suflete, iar puterea care le reuneşte se exercită la nivel superior, mod în care nu a fost observată la plante, pietre sau arbori. Dar printre animalele raţionale există comunităţi politice şi prietenii, familii şi întruniri; iar în razboaie există tratate şi armistiţii. Iar în lucrurile care sunt încă şi mai sus, chiar dacă sunt separate unele de celelalte, există un anume fel de unitate, ca în cazul stelelor. Astfel, urcarea la un nivel mai înalt poate produce o simpatie chiar la lucrurile ce sunt separate. Aşadar, observă ce se petrece acum. Căci numai animalele inteligente şi-au uitat această dorinţă şi înclinaţie reciprocă, şi doar în ele nu se vede proprietatea de a curge împreună. Dar cu toate ca oamenii luptă să evite aceasta uniune, ei sunt prinşi şi ţinuti de ea, căci natura lor e prea puternică pentru ei; şi vei vedea ce spun eu numai dacă observi cu atenţie. Aşadar, mai curând vom vedea ceva pământesc care intră în contact cu ceva nepământesc decât un om separat pe deplin de un altul. 10. Atât omul, cât şi zeitatea şi universul dau roade, fiecare în anotimpul potrivit. Dar dacă din obişnuinţă s-au statornicit anumite nume pentru viţa de vie şi celelalte asemănătoare, aceasta nu înseamna nimic. Raţiunea dă roade atât pentru toţi, cât şi pentru sine, iar din ea se produc alte lucruri, de acelaşi fel ca şi raţiunea însăşi. 11. Dacă eşti în stare, îndreaptă-i pe cei care greşesc, învăţându-i; dar dacă nu poţi, aminteşte-ţi că bunăvoinţa ţi-a fost dată chiar în acest scop. Şi zeii sunt binevoitori faţă de asemenea persoane; şi pentru unele scopuri chiar le ajută să dobândească sănătate, bogăţie, renume, atât sunt de buni. Iar lucrul acesta stă şi în puterea ta; sau, spune, ce te împiedică? 12. Străduieşte-te, dar nu ca unul bătut de soartă, nici ca unul care are să fie comăatimit ori admirat: ci îndreaptă-ţi voinţa spre un singur lucru, spre a te pune în mişcare şi a te stăpâni, după cum o cere raţiunea socială. 13. Astăzi am scăpat de toate necazurile, sau mai degrabă am zvârlit afară toate necazurile, căci nu se găseau în afară, ci înlăuntrul meu şi în părerile mele. 14. Toate lucrurile sunt la fel, obişnuite în experienţă, efemere în timp şi lipsite de valoare în materie. Acum, totul este la fel ca pe vremea celor pe care i-am îngropat. 15. Lucrurile stau în faţa fiinţei noastre raţionale, aşa cum sunt ele, fără să ştie nimic despre ele, fără să exprime vreo judecată. Ce este, atunci, aceea care face judecăţi despre ele? Facultatea conducătoare. 61 16. Nu în pasivitate, ci în activitate se află partea rea şi cea bună a animalului raţional, aşa cum virtutea şi viciul său nu se află în pasivitate, ci în activitate. 17. Pentru piatra care a fost aruncată în sus nu e niciun rău care să coboare, după cum nu e niciun bine care să se fi ridicat o dată cu ea. 18. Pătrunde înlăuntrul principiilor călăuzitoare ale oamenilor şi vei vedea de ce judecători te temi şi în ce fel se judecă ei pe sine. 19. Toate lucrurile se schimbă: tu însuţi te afli într-o transformare continuă şi, într-un fel, într-o distrugere continuă, ca şi întregul univers. 20. E de datoria ta să laşi fapta greşită altuia acolo unde este. 21. Încetarea activităţii, oprirea mişcării şi a opiniei, şi ăntr-un sens moartea lor, nu reprezintă un rău. Întoarce-ţi acum gândurile spre cercetarea vieţii tale, spre viaţa ta ca prunc ca tânăr, ca bărbat, ca bătrân, căci şi în acestea fiecare transformare a fost o moarte. E ceva de care să te temi? Îndreaptă-ţi acum gândurile spre viaţa trăită sub oblăduirea bunicului tău, apoi spre viaţa traită sub îngrijirea mamei, apoi spre cea trăita după sfaturile tatălui tău; şi, pe măsura ce vei găsi multe alte deosebiri, schimbări şi sfârşituri, întreabă-te: Este acesta un lucru de care să mă tem? La fel, atunci, nici încetarea, oprirea şi schimbarea întregii tale vieţi nu sunt un lucru de care să te temi. 22. Grăbeşte-te să-ţi cercetezi propria facultate conducătoare, pe aceea a universului şi pe aceea a semenului tău: pe a ta, pentru a o putea face dreaptă; pe a universului, pentru a-ţi putea aminţi din ce faci parte; şi pe aceea a semenului tău, pentru a putea şti dacă a acţionat din ignoranţă ori cu bună ştiinţă, şi pentru a vedea dacă facultatea lui conducătoare e înrudită cu a ta. 23. Aşa cum tu eşti o parte componentş a sistemului social, fş astfel ca fiecare faptă a ta să fie parte componentă a vieţii sociale. Aşadar, orice faptş de-a ta care nu se raportează fie imediat, fie pe departe la un ţel social îţi frânge viaţa în bucăţi şi nu-i îngăduie să fie una, şi e de natura unei răzmeriţe, ca atunci când, într-o adunare populară, un om care se poartă dupa cum îl duce capul stă deoparte de acordul general. 24. Precum certurile copilaşilor şi jocurile lor, precum bietele duhuri care bântuie în preajma trupurilor moarte, aşa e totul; şi astfel, ceea ce e expus în reprezentările sălaşurilor celor morţi ne izbeşte privirea mai limpede. 62 25. Cercetează calitatea formei unui obiect, desprinde-o cu totul de partea sa materială şi apoi contempl-o; apoi socoteşte timpul cel mai îndelungat cât e facută în mod natural această formă anumită să dureze. 26. Ai îndurat necazuri nesfârşite prin aceea ca n-ai fost mulţumit de facultatea ta conducătoare, atunci când face lucruri pe care natura a alcătuit-o să le facă. Dar de ajuns despre asta. 27. Când un altul te învinovăţeşte ori te urăşte, ori când alţii spun despre tine lucruri jignitoare, apropie-te de bietele lor suflete, pătrunde înlăuntrul lor şi vezi ce fel de oameni sunt ei. Vei descoperi că nu e niciun motiv să te necăjesti că oamenii aceia au o anumită părere desre tine. Oricum ar fi, trebuie să ai o dispoziţie bună faţă de ei, căci prin natură îţi sunt prieteni. Şi zeii îi ajută în multe feluri, prin vise, prin semne, spre atingerea acelor lucruri pe care pun preţ. 28. Mişcările periodice ale universului sunt aceleaşi, în sus şi în jos de la o epocă la alta. Şi fie inteligenţa universală se pune în mişcare pentru fiecare efect separat, şi dacă e aşa, fii mulţumit cu ceea ce constituie rezultatul activităţii ei; fie se pune în mişcare dintr-o dată, şi tot restul apare pe cale de consecinţă într-un fel; fie elementele indivizibile stau la originea tuturor lucrurilor. – Într-un cuvânt dacă exista un zeu, totul e bine; iar dacă stăpâneşte întâmplarea, nu te lăsa şi tu cârmuit de ea. În curând, pământul ne va acoperi pe toţi: apoi şi pământul se va transforma, iar lucrurile care vor rezulta din transformare vor continua să se schimbe de-a pururi, şi acestea iarăşi. Căci dacă un om va reflecta asupra schimbărilor şi transformărilor care se urmează unele pe altele ca un val după altul şi asupra rapidităţii lor, va dispreţui tot ce e pieritor. 29. Cauza universală e ca un torent de iarna: târăşte totul dupa ea. Dar cât de nevrednici sunt toţi aceşti bieţi oameni care se angajează în chestiunile politice şi, după cum cred ei, se joacă de-a filozofii! Toţi sunt oameni de nimic. Atunci, omule, fă ceea ce pretinde natura acum. Pune-te în mişcare, daca îţi stă în puteri, şi nu te uita în jur pentru a vedea dacă observă cineva; nici nu te aştepta la Republica lui Platon: ci fii mulţumit dacă lucrul cel mai mărunt merge bine, şi nu gândi despre un asemenea fapt ca fiind neînsemnat. Căci cine poate schimba părerile oamenilor? Şi fără schimb de păreri, ce e altceva decât sclavia oamenilor care gem în timp ce se prefac că se supun? Vino acum şi povesteşte-mi despre Alexandru şi Filip şi Demetrius din Phaleron.46 Ei înşişi trebuie să judece dacă au descoperit ceea ce pretindea natura comună şi dacă s-au instruit în conformitate cu aceasta. Dar dacă s-au purtat ca eroi de tragedie, nimeni 46 Demetrius din Phaleron, numit şi Demetrius Phalereus (c. 350 – c. 280 î. Chr.) – orator, om politic şi filozof atenian. Ca guvernator al Atenei, a favorizat clasele înstărite şi a aplicat ideile unor teoreticieni ai politicii, între care Aristotel. În momentul reinstaurării democraţiei, în 307, s-a refugiat la Teba şi apoi în Egipt, unde a dobândit o reputaţie ca orator la curtea lui Ptolemeu I 63 nu m-a condamnat să-i imit. Simplă şi modestă e lucrarea filozofiei. Nu mă atrage spre nepăsare şi trufie. 30. Priveşte de deasupra peste nenumăratele turme de oameni şi nenumăratele lor solemnităţi, şi călătoriile nesfârşit variate prin furtuni şi zone liniştite, şi peste deosebirile dintre cei care se nasc, trăiesc laolaltă şi mor. Şi ţine seama şi de viaţa pe care au trăit-o alţii în timpurile vechi, şi de viaţa pe care o vor trăi după tine, şi de viaţa pe care se trăieşte acum în naţiunile barbare, şi de cât oameni nu-ţi cunosc nici măcar numele, şi de câţi îl vor uita în curând, şi de felul în care poate cei care te laudă acum te vor acuza în curand, şi de faptul că nu au vreo valoare nici renumele postum, nici faima, nici orice altceva. 31. Fie astfel încât sî existe sufletul să nu-ţi fie tulburat de lucrurile pricinuite de cauze din afară; şi fie astfel încât să existe dreptate în lucrurile făcute în virtutea cauzei lăuntrice, adică să existe mişcare şi acţiune care să se sfârşească în fapte sociale, căci aceasta e în acord cu natura ta. 32. Poţi îndepărta din cale multe lucruri nefolositoare dintre cele care te tulbură, căci ele depind în întregime de opinia ta; şi vei regăsi din nou un spaţiu amplu pentru tine cuprinzând întregul univers în mintea ta, contemplând veşnicia timpului şi observând transformarea rapidă a fiecărui lucru, cât de scurt e timpul de la naştere la descompunere şi timpul nemărginit dinaintea naşterii, ca şi timpul la fel de nemărginit de după descompunere. 33. Toate cele pe care le vezi vor pieri grabnic, iar cei care au fost spectatori ai descompunerii lor vor pieri şi ei curând. Iar cel care moare la vârsta cea mai înaintată va fi adus în aceeaşi condiţie ca şi acela care a murit înainte de vreme. 34. Care sunt principiile călăuzitoare ale acestor oameni, şi de ce fel de lucruri se preocupă ei, şi din ce motive iubesc ei ori aduc onoruri? Închipuie-ţi ca le vezi sufletele despuiate. Când cred că pot vătăma prin criticile lor, ori pot face bine prin lauda lor, cât sunt de naivi! 35. Pierderea nu e nimic altceva decât o transformare. Dar natura universală găseşte plăcerea în transformare, şi din supunere faţă de ea toate lucrurile sunt făcute bine, şi din veşnicie s-au făcut în aceeaşi forma şi în vremuri nesfârşite va fi la fel. Atunci, ce spui tu? Ca toate lucrurile au fost şi vor fi rele, şi că nu s-a găsit niciodată vreo putere, în ataţia zei, pentru a îndrepta lucrurile acestea, ci lumea a fost osândită să se afle într- un rău neîncetat? 36. Putreziciunea materiei se află la temelia tuturor lucrurilor! Nu rămâne decât apă, praf, oase, murdărie. Sau iarăşi, stâncile de marmura 64 sunt ca nişte cocoloaşe ale pământului, aurul şi argintul sunt depuneri sedimentare; veşmintele sunt doar fire de lână, vopseaua de purpură e sânge; şi tot restul e de acelaşi fel. Iar răsuflarea ta e, de asemenea, un alt lucru de acelaşi fel, schimbându-se neîncetat dintr-una în alta. 37. Destul cu viaţa aceasta nenorocită, cu şiretlicurile ei cârtitoare şi maimuţăreli! De ce eşti tulburat? Ce e nou în asta? Ce te nelinişteşte? E vorba de forma lucrului? Ori e materia? Dar în afară de acestea nu e nimic. Atunci, faţă de zei devin-o, în sfârşit, mai simplu şi mai bun. E la fel dacă cercetăm lucrurile acestea timp de o sută ori trei sute de ani. 38. Dacă vreun om a greşit, răul îi apartine. Dar poate că nu a greşit. 39. Fie că toate lucrurile provin dintr-o singură sursă inteligentă şi se află împreună ca într-un trup, iar partea nu ar trebui să critice ceea ce se face în folosul întregului; fie sunt doar atomi, şi nimic altceva decât amestec şi împrăştiere. Atunci, de ce eşti tulburat? Spune-i facultăţii conducătoare: Eşti moartă, eşti pervertită, eşti făţarnică, ai devenit o fiară, stai în turmă şi te hrăneşti dimpreună cu restul! 40. Fie că nu au nicio putere, fie au. Atunci, dacă nu au nicio putere, de ce te rogi lor? Dar dacă au putere, de ce nu te rogi să-ţi dea facultatea de a nu te teme de oricare dintre lucrurile de care te temi, ori de a nu dori vreunul dintre lucrurile pe care le doreşti, ori de a nu fi îndurerat de nimic, decăt să te rogi ca oricare dintre aceste lucruri să nu se întâmple ori să se întâmple? Dar, poate vei spune, zeii le-au aşezat în puterea ta. Atunci, nu e mai bine să foloseşti ceea ce e în puterea ta ca un om liber decât să doreşti într-un mod nevolnic asemenea unui sclav, ceea ce nu îţi stă în putere? Aşadar, începe să te rogi pentru astfel de lucruri, şi vei vedea. Unul se roagă aşa: Cum voi putea să mă culc cu femeia aceea? Tu ar trebui să te rogi aşa: Cum aş putea scăpa de omul acesta? Tu vei spune: Cum aş putea să nu doresc să scap de el? Iar un altul: De nu mi-aş pierde fiul! Pe când tu te vei ruga: Cum s-ar putea să nu-mi fie teamă să-l pierd? Îndreaptă-ţi rugăciunile în felul acesta şi vezi ce urmează. 41. Epicur spune: Când zăceam bolnav nu vorbeam despre suferinţele mele trupeşti, nici nu aminteam despre astfel de subiecte celor care mă vizitau; ci am continuat să discut despre natura lucrurilor ca şi înainte, având mereu ca idee principală pe aceasta: cum se poate face că mintea, în timp ce participă la mişcările care se petrec în carnea nevrednică, să fie liberă de tulburări şi să-şi păstreze bunul propriu, gândirea? Nici nu le-am dat medicilor, spune el, posibilitatea de a adopta un aer solemn, de parcă ar fi făcut ceva măreţ, ci viaţa mea a mers mai departe în bună dispoziţie. Fă ceea ce a făcut şi el atât când eşti bolnav, cât şi în orice altă împrejurare; căci un principiu al tuturor şcolilor de filozofie este să nu părăseşti filozofia orice ţi s-ar întâmpla, şi să nu porţi discuţii de nimic nici cu neştiutorii, nici cu cei care nu au dobândit deprinderea naturii, ci să te 65 preocupi doar de ceea ce faci acum şi de instrumentul cu ajutorul căruia o faci. 42. Când eşti ofensat de purtarea lipsită de ruşine a cuiva, întreabă-te de îndată: E oare cu putinţă ca oamenii fără ruşine să nu existe pe lume? Nu e cu putinţă. Atunci, nu cere ceea ce nu e cu putinţă. Căci acesta e unul din acei oameni lipsiţi de ruşine care, cu necesitate, trebuie să existe pe lume. Fie ca aceleaşi consideraţii să se afle în mintea ta în cazul şarlatanului, al necredinciosului şi al fiecărui om care greşeşte în vreun fel. Căci, în clipa în care îţi aminteşti că e cu neputinţă ca oameni de soiul acesta să nu existe, devii mai binevoitor faţă de fiecare. De asemenea, e folositor să observi, de îndată ce ţi se iveşte ocazia, ce virtute i-a dat natura omului pentru a se opune fiecărei fapte greşite. Căci ea i-a dat omului, ca antidot împotriva celui prost, blândeţea, iar împotriva unui alt soi de om o anume alta putere. Şi în toate cazurile e cu putinţă pentru tine să-l îndrepţi prin învăţătură pe cel care s-a abătut de la calea sa; căci fiecare dintre cei care greşesc îşi ratează ţelul şi rătăceşte drumul. În plus, prin ce ai fost vătămat? Căci îţi vei da seama că niciunul dintre cei pe care eşti supărat nu a făcut nimic prin care mintea ta să devină mai rea, ci ceea ce e rău şi vătămator pentru tine îşi are temelia doar în mintea ta. Şi ce rău se face, sau ce e ciudat, dacă un om care nu a fost instruit se poartă ca un om neinstruit? Gândeşte-te dacă nu cumva ar trebui să te învinovăţeşti mai degrabă pe tine, pentru că nu te-ai aşteptat ca un asemenea om să greşească astfel. Căci aveai la îndemână mijloacele oferite de raţiune pentru a presupune că e probabil ca el să comită o asemenea greşeală, şi totuşi ai uitat şi eşti uimit că a greşit. Dar mai presus de toate, atunci când învinovăţeşti pe cineva pentru că ar fi necredincios ori nerecunoscător, îndreaptă-ţi privirea spre tine însuţi. Căci greşeala este în mod limpede a ta, fie că te-ai încrezut că un om cu o asemenea înclinaţie şi-ar ţine făgăduiala, fie că, atunci când i-ai acordat bunătatea ta, nu i-ai acordat-o în mod absolut, ori în vreun alt fel încât să primeşti tot profitul de pe urma faptei tale. Căci ce vrei mai mult atunci când îi faci cuiva un serviciu? Nu eşti mulţumit că ai făcut ceva în conformitate cu natura ta, şi cauţi oare să fii plătit pentru asta? De parcă ochiul ar cere o răsplată pentru că vede, sau picioarele pentru că merg. Căci, aşa cum membrele acestea sunt alcătuite pentru un scop anume, şi lucrând potrivit alcătuirilor lor obţin ceea ce e al lor, tot astfel omul este alcătuit de natură pentru faptele de bunavoinţă ori în alt fel care sa ducă spre îndeplinirea interesului comun, acţioneaza în conformitate cu alcătuirea sa şi obţine ceea ce e al său. Cartea a zecea 1. Oare, suflete al meu, nu vei fi niciodată atât de bun, simplu, unitar şi dezgolit, mai uşor de văzut decat trupul care te înconjoară? Nu te vei bucura oare niciodată de o dispoziţie afectuoasă şi mulţumită? Nu vei fi 66 niciodată plin, fără nicio dorinţă de vreun fel, fără a tânji după nimic, fără a dori niciun lucru, însufleţit sau neînsufleţit, care să-ţi aducă bucuria plăcerilor? Şi fără a dori o vreme în care să te desfeţi mai îndelung, ori un loc al tău, ori un climat mai plăcut, ori o societate de oameni cu care să trăieşti în armonie? Dar vei fi tu mulţumit cu condiţia ta actuală, cu tot ceea ce e în jurul tău, şi te vei încredinţa pe tine că ai totul şi că aceasta vine de la zei, că toate cele care-i mulţumesc pe ei sunt bine şi vor fi bine pentru tine, că şi orice dăruiesc ei pentru izbavirea fiinţei desăvârşite, ceea ce e bun, drept şi frumos, care genereaza şi tine laolaltă toate lucrurile, şi conţine şi reuneşte toate lucrurile ce sunt descompuse pentru producerea celorlalte lucruri asemenea? Nu vei fi niciodată astfel încât să trăieşti în comuniune cu zeii şi oamenii şi nici să nu le găseşti vreo vină, nici să nu fii învinuit de ei? 2. Observă ce pretinde natura, atât timp cât eşti cârmuit doar de ea; apoi fă lucrurile acelea şi acceptă-le, dacă natura ta, atât timp cât eşti o fiinţă vie, nu va fi înjosită de ele. Şi apoi trebuie să observi ce pretinde natura ta ca fiinţă vie. Şi cu toate acestea ţi le poţi îngădui, dacă natura ta, ca animal raţional, nu va fi înjosită de ele. Dar animalul raţional este, prin consecinţă, şi un animal politic. Aşadar, foloseşte regulile acestea şi nu te lăsa tulburat de nimic altceva. 3. Tot ceea ce se întâmplă să petrece fie aşa încât, prin felul în care te-a alcătuit natura, să-l poţi îndura, fie aşa încât să nu-l poţi îndura. Daca ţi se întâmplă aşa încât, prin felul în care te-a alcătuit natura, să-l poţi îndura, nu te plânge, ci suportă aşa cum te-a alcătuit natura să suporţi. Dar dacă se întâmplă aşa încât, prin felul în care te-a alcătuit natura, nu poţi îndura, nu te plânge, căci va pieri după ce te-a consumat. Aminteşte-ţi, oricum, că ai fost alcătuit de natură pentru a îndura orice, depinzând de propria ta părere daca îl faci de îndurat sau de neîndurat, gândind că e fie interesul, fie datoria ta de a o face. 4. Dacă un om se înşeală, instruieşte-l cu blândeţe şi arată-i unde greşeşte. Dar dacă nu poţi, învinovăţeşte-te, sau nu te învinovăţi nici măcar pe tine. 5. Orice ţi s-ar putea întâmpla, a fost pregătit pentru tine din veşnicie; iar înlănţuirea cauzelor torcea din veşnicie firul fiinţei tale şi a celor ce i se întâmplă ei. 6. Fie că universul e o îngrămădire întâmplătoare de atomi, fie că natura este un sistem, să rămână stabilite lucrurile acestea: în primul rând, sunt o parte din întreg care e ocârmuit de natură; în al doilea rând, sunt legat în mod intim de părţile care sunt de acelaşi fel ca şi mine. Căci amintindu-mi aceasta, atât timp cât sunt o parte, nu voi fi nemulţumit de niciunul dintre lucrurile care-mi revin din întreg; căci nimic nu este vătămator pentru parte, dacă e spre folosul întregului. Căci întregul nu 67 conţine nimic care să nu fie spre folosul său; Toate naturile au, într-adevăr, acest principiu comun, dar natura universului are în plus principiul acesta, că nu poate fi obligat nici măcar de o cauză externă să genereze ceva vătămator pentru ea. Amintindu-mi, aşadar, că sunt o parte a unui asemenea întreg, voi fi mulţumit de tot ce se întâmplă. Şi în măsura în care sunt cumva legat intim de părţile care sunt de acelaşi fel ca mine, nu voi face nimic împotriva interesului social, ci mă voi îndrepta spre lucrurile care sunt de acelaşi fel cu mine, îmi voi călăuzi toate strădaniile spre interesul comun şi le voi îndepărta de la contrariul acestuia. Acum, dacă lucrurile acestea sunt făcute astfel, viaţa trebuie să curgă înainte fericit, aşa cum ai putea observa că e fericită viaţa unui cetăţean care acţioneaza în folosul cetăţenilor săi şi e mulţumit cu orice îi hărăzeşte cetatea. 7. Părţile întregului, mă refer la ceea ce e cuprins în mod natural în univers, trebuie cu necesitate să piară; dar faptul acesta trebuie înteles în sensul că trebuie să sufere o transformare. Dar dacă aceasta ar fi atât un rău, cât şi o necesitate pentru părţi, întregul nu ar continua să existe într-o condiţie bună, părţile fiind supuse transformării şi lăcătuite astfel încât să piară în diferite feluri. Căci, ori natura a hotărât ea însăşi să facă rău lucrurilor care sunt părţi ale ei, să le supună răului şi să le facă să cadă pradă răului în mod necesar, fie asemenea rezultate s-au întâmplat fără ştiinţa ei. Într-adevăr, ambele supoziţii sunt vrednice de crezare. Dar dacă un om ar lasă vreodată la o parte natura (ca putere cauzatoare de efecte) şi ar vorbi despre lucrurile acestea ca fiind naturale, chiar şi atunci ar fi caraghios să afirme în acelaşi timp că părţile întregului sunt, prin natura lor, supuse transformării, şi să fie surprins sau iritat, ca şi când s-ar întâmpla ceva contra naturii. Şi aceasta mai ales că descompunerea înseamnă eliberarea elementelor din care e alcătuit fiecare lucru. Căci există fie o împrăştiere a elementelor din care e compus orice lucru, fie o transformare din solid ăn pământesc şi din pământesc în aerian, astfel că părţile sunt luate înapoi în raţiunea universală, indiferent dacă aceasta este consumată de foc la anumite perioade sau este reînnoită prin transformări perpetue. Şi nu-ţi închipui că partea solidă şi cea aeriană îţi aparţin de când ai fost creat. Ci toate acestea s-au cumulat doar ieri şi alaltăieri, aşa cum s- ar putea spune, din hrana consumată şi aerul inspirat. Aşadar, ceea ce s-a acumulat suferă transformări, nu ceea ce a adus pe lume mama ta. Dar să presupunem că ceea ce a adus pe lume mama ta te leagă foarte strâns de celaltă parte, care are calitatea specială a transformării; în fapt, aceasta nu e în niciun fel o obiecţie la cele zise mai înainte. 8. Cand îţi asumi aceste nume, bun, modest, sincer, raţional, cumpănit şi mărinimos, ai grijă să nu le schimbi; iar dacă ţi s-ar întâmplă să pierzi, reveni grabnic la ele. Şi aminteşte-ţi că termenul Raţional a fost menit să însemne o atenţie îndreptată spre fiecare lucru, cât de mărunt, şi lipsa neglijenţei; iar Cumpănirea este acceptarea de bunăvoie a lucrurilor care-ţi sunt atribuite de natura comună; iar Mărinimia este ridicarea părţii inteligente deasupra senzaţiilor aducătoare de plăcere ori durere ale cărnii, 68 şi deasupra lucrului aceluia neînsemnat numit faimă, şi deasupra morţii şi altor lucruri de acelaşi fel. Atunci, dacă te menţii în posesia acestor nume, fără a dori să fii chemat cu ele de alţii, vei fi o altă persoană şi ve intra într-o alta viaţă. Căci a continua să fii aşa cum ai fost şi până acum, şi a fi sfâşiat în bucăţi şi pângărit într-o asemenea viaţă, stă în caracterul unui om foarte prost şi al unuia îndrăgostit peste măsură de viaţa lui, asemenea luptătorilor pe jumătate devoraţi de fiarele salbatice care, deşi acoperiţi de răni , se roagă să fie lăsaţi să se bată şi a doua zi, cu toate că vor fi expuşi în aceeaşi stare aceloraşi gheare şi colţi. De aceea, păstrează-te în posesia acestor câtorva nume: şi dacă eşti în stare să o faci, te vei simţi ca şi când vei fi dus în insulele fericiţilor. Dar dacă vei vedea că nu te ridici la nivelul lor şi-ţi scapă din mână, du-te cu tot curajul într-un ungher unde să le poţi păstra, sau chiar părăseşte viaţa pe dată, nu cu patimă, ci cu simplitate, cu modestie şi în libertate, după ce ai facut măcar acest lucru vrednic de laudă în viaţa ta, că ai părăsit-o astfel. Pentru reamintirea acestor nume îţi va fi de mare ajutor daca ţi-ai aminti de zei şi de faptul că ei nu voiesc să fie liguşiţi, ci îşi doresc ca toate lucrurile raţionale să fie făcute asemenea lor; de asemenea, ar fi bine dacă ţi-ai aminti că ceea ce face lucrarea unui smochin e un smochin, ce face lucrarea unui câine e un câine, ce face lucrarea unei albine e o albină, iar ce face lucrarea unui om e un om. 9. Pantomima, războiul, uimirea apatia îţi vor şterge zilnic din minte principiile sacre. Cât de multe lucruri îţi închipui fără a studia natura şi cât de multe treci cu vederea? Dar e de datoria ta să fii atent şi să faci astfel totul, încât în acelaşi timp puterea de a face faţă împrejurărilor să fie desăvârşită, facultatea comtemplativă să fie exercitată, iar încrederea care provine din cunoaşterea fiecărui lucru, oricât de mărunt, să fie păstrată fără a o arăta, dar şi fără a o ascunde. Căci oare când te vei bucura de simplitate ori de măreţie, şi când te vei bucura de cunoaşterea a ceea ce este fiecare lucru, cât de neînsemnat, şi a locului sau în univers, şi când te vei bucura să ştii cât timp e sortit să existe şi din ce lucruri e alcătuit, şi cui îi poate aparţine, şi cine poate să-l ofere şi să-l ia înapoi? 10. Un paianjen e mândru când a prins o muscă, un om când a prins un biet iepure de câmp, un altul când a prins un peştişor în plasă, un altul când a prins bouri sălbatici, un altul când a prins urşi, iar un altul când a prins sarmaţi. Nu sunt aceştia tâlhari, dacă cercetezi părerile lor? 11. Dobândeşte modul contemplativ de a vedea cum toate lucrurile se transformă într-altul, şi aplică-l constant, şi fă mereu exerciţii cu această parte a filozofiei. Căci nimic nu e potrivit în asemenea măsura pentru a produce mărinimia. Un astfel de om s-a dezbarat de trupul său şi, cum vede că trebuie, nimeni nu ştie cât de curând, să plece dintre oameni şi să lase totul aici, se dedică în întregime înfăptuirii cu dreptate tuturor acţiunilor sale şi, în privinţa a tot ce se întâmplă, cedează în faţa naturii universale. Dar, cât despre ce se va spune sau crede oricine despre el, sau ce va face împotriva lui, el nu se gândeşte niciodată la asta, mulţumindu-se 69 cu aceste două lucruri: să facă totul cu dreptate şi să fie satisfăcut cu ceea ce i s-a hărăzit; şi lasă la o parte toate ocupaţiile care-l distrag ori îl ţin ocupat, şi nu doreşte nimic altceva decât să meargă până la capăt pe calea cea dreaptă prin lege şi pentru a-l urma pe Zeu. 12. Ce nevoie e de teama banuitoare, de vreme ce stă în puterea ta să cercetezi ce trebuie făcut? Şi dacă vezi limpede, mergi pe calea aceasta mulţumit, fără a te întoarce înapoi; dar dacă nu vezi limpede, opreşte-te şi ia-ţi cei mai buni sfătuitori. Iar dacă vreun lucru ţi se opune, continuă pe măsura puterilor tale şi cu atenţia cuvenită, să te ţii de ceea ce pare să fie drept. Căci cel mai bine e să atingi scopul acesta, iar dacă nu reuşeşti, fie că eşecul tău să apară atunci când faci aceasta încercare. Cel care urmează raţiunea în tot ce face e atât de liniştit, cât şi activ în acelaşi timp, precum şi voios şi calm. 13. De îndată ce te trezeşti din somn, întreabă-te dacă are vreo însemnătate pentru tine că un altul face ceea ce e drept. Nu va avea nicio însemnătate. Nu ai uitat, presupun, că aceia care îşi iau un aer trufaş atunci când aduc laude ori învinuiri altora sunt la fel când dorm sau mănâncă, şi nu ai uitat ce fac ei, ce ocolesc şi ce urmăresc, cum fură şi cum jefuiesc, nu cu mâinile şi picioarele, ci cu partea lor cea mai de preţ, cu ajutorul căreia se produc, atunci când omul alege acest lucru, fidelitatea, modestia, sinceritatea, dreptatea şi geniul bun? 14. Celei care le dăruieşte şi le ia înapoi pe toate, naturii, omul instruit şi modest îi spune: Dăruieşte ce voieşti; ia înapoi ce voieşti. Şi nu spune acestea cu trufie, ci cu supunere şi în deplină mulţumire. 15. E scurtă părticica ce ţi-a rămas din viaţă. Trăieşte-o ca şi când ai fi pe un munte. Căci nu e nicio deosebire dacă un om trăieşte aici sau acolo, dacă traieşte peste tot în lume ca într-o cetate. Fă-i pe oameni să vadă, fă-i să cunoască un om care traieşte în acord cu natura. Dacă nu-l pot suporta, lasă-i să-l ucidă. Căci e mai bine pentru el decât să traiască aşa cum trăiesc oamenii. 16. Nu mai vorbi despre felul în care ar trebui să fie un om bun, ci fii astfel. 17. Contemplă mereu întregul timpului şi întregul substanţei, şi gândeşte-te că toate lucrurile sunt, faţă de substanţă, asemenea seminţelor de smochină, iar faţă de timp, asemenea răsucirii unui sfredel. 18. Priveşte la tot ce există şi observă că e deja în curs de descompunere şi transformare, gândeşte-te că e vorba de putrefacţie ori împrăştiere, ori că totul e astfel alcătuit de natură încât să piară. 70 19. Gândeşte-te ce sunt oamenii atunci când mănâncă, dorm, zămislesc, se uşurează şi aşa mai departe. Şi apoi ce fel de oameni sunt atunci când se arată poruncitori şi trufaşi, ori mânioşi şi dispreţuitori din locul lor înălţat. Dar gândeşte-te cât de mulţi dintre ei se umileau ca nişte sclavi, cu puţin timp în urmă, şi pentru ce o făceau; şi mai găndeşte-te în ce condiţie vor fi după scurtă vreme. 20. E spre binele fiecărui lucru ceea ce aduce natura universală fiecăruia. Şi e spre binele sau în clipa în care este adus de natură. 21. “Pământul iubeşte ploaia”, după cum “iubeşte sublimul văzduh”: iar unversul adoră să facă tot ceea ce este rânduit să fie. Îi spun atunci universului: iubesc dimpreună cu tine ceea ce iubeşti şi tu. Şi nu se spune oare şi că un anume lucru “e obişnuit să se facă”? 22. Fie trăieşti aici şi te-ai obişnuit deja cu asta, sau pleci, şi aceasta a fost din voinţa ta; fie mori şi nu mai ai nicio datorie. Dar în afară de lucrurile acestea nu e nimic. Atunci, păstrează-ţi buna dispoziţie şi seninătatea. 23. Să-ţi fie întotdeauna limpede că bucata aceasta de pământ e la fel ca oricare alta; şi că toate lucrurile de aici sunt la fel cu lucrurile de pe vârful muntelui, ori de pe ţărmul mării, sau de oriunde vrei tu. Şi aşa vei găsi că sunt pline de adevăr spusele lui Platon, că a şedea între zidurile unei cetăţi e la fel cu a sta în ţarcul unui păstor pe munte. 24. Ce e acum pentru mine facultatea mea călăuzitoare? Ce natură îi atribui? Şi în ce scop o folosesc? E oare lipsită de înţelepciune? E oare lăsată liberă şi ruptă de viaţa socială? E oare topită în carne şi amestecată cu ea astfel încât să se mişte dimpreună cu aceasta? 25. Cel care pleacă fără învoire da le stăpânul sau e un fugar; dar legea e stăpână, iar cel care încalcă legea e un fugar. Iar cel care e întristat ori mânios ori înspăimântat, e nemulţumit pentru că lucrurile care i-au fost hărăzite de cea care le cârmuieşte pe toate au fost sau vor veni într-un anume fel; dar cea care le cârmuieşte pe toate e Legea, şi îi dă fiecăruia ce i se cuvine. Aşadar, cel care se teme ori e întristat ori e mânios e un fugar. 26. Un bărbat sădeşte o sămânţă într-un pântec şi pleacă, apoi o preia o alta cauză, lucrează la ea şi face un copil. Ce poate ieşi dintr-un asemenea material! Iarăşi, copilul trece hrana pe gât şi apoi o alta cauză o preia şi creează organele de simţ şi de mişcare, viaţa, tăria şi toate celelalte aptitudini omeneşti, atât de numeroase şi de stranii. Să observăm, aşadar, lucrurile ce se produc într-un mod ascuns, şi să privim forţa creatoare aşa cum privim puterea care poartă lucrurile în sus şi în jos, nu cu ochii, dar într-un chip nu mai puţin limpede. 71 27. Gândeşte-te mereu cum toate lucrurile au fost, în vremurile trecute, la fel cum sunt acum; şi gândeşte-te că vor fi la fel iarăşi. Şi lasă să treacă prin faţa ochilor tăi drame întregi şi scene de aceeaşi formă, fie că le-ai cunoscut din experienţă sau din istoriile vechi; de pildă, întreaga curte a lui Hadrian, şi întreaga curte a lui Antoninus, şi curţile lui Filip, Alexandru şi Cresus; căci toate acestea erau drame ca acelea pe care le vedem acum, doar că aveau actori diferiţi. 28. Imaginează-ţi că fiecare om care e întristat de ceva ori nemulţumit e asemenea unui porc înjunghiat care se zbate şi ţipă. Tot la fel ca porcul acesta e şi cel care se plânge în pat, în tăcere, de la legăturile în care suntem ţinuţi. Şi gândeşte-te că numai animalului raţional i-a fost dat să urmeze din proprie voinţă ceea ce se întâmplă; dar a urma pur şi simplu e o necesitate impusă tuturor. 29. De fiecare dată când faci ceva, opreşte-te şi întreabă-te dacă moartea e un lucru cumplit pentru că te privează de lucrul pe care-l faci. 30. Când eşti iritat de greşeala cuiva, întoarce-te spre tine însuţi de îndată şi gândeşte-te în ce mod asemănător greşeşti tu; de pildă, crezând că banii sunt un lucru bun, ori plăcerea, ori puţină faimă şi aşa mai departe. Căci, meditând la acestea, vei uita rapid de mânia ta, dacă vei adăuga şi aceasta consideraţie, ca omul e constrâns: căci ce altceva putea face? Sau, dacă poţi, îndepărtează-l de constrângere. 31. Cand eşti la Satyron Socraticul, adu-ţi aminte de Eutyches sau de Hymen; când meditezi asupra lui Euphrates, închipuie-ţi-l pe Eutychion sau pe Silvanus; când te duce gândul la Alciphron, aminteşte-ţi de Tropaeophorus; când reflectezi la Xenophon, cugetă la Crito sau Severus; iar când te uiţi la tine însuţi, gândeşte-te la orice lat Caesar, şi în cazul oricui altcuiva procedează la fel. Apoi meditează la aceasta, unde sunt toţi oamenii aceia? Nicăieri, sau nimeni nu ştie unde. Astfel, vei privi mereu la cele omeneşti de parcă ar fi fum şi nimic altceva; mai ales dacă te gândeşti în acelaşi timp că ceea ce s-a transformat o dată nu va mai exista niciodată în scurgerea nesfârşită a vremii. Cât despre tine, în ce particică neînsemnată a timpului se desfăşoară existenţa ta! Şi de ce nu eşti mulţumit să petreci aceasta scurtă durată potrivit rânduielii? Ce materie şi posibilitate pentru activitatea ta ocoleşti? Căci ce altceva sunt toate aceste lucruri, dacă nu exerciţii ale raţiunii, care scrutează cu atenţie şi cercetează în adâncul naturii lor ca lucrurile acestea să fie ale tale, aşa cum stomacul puternic îşi însuşeşte toată hrana, aşa cum văpaia face flăcări şi strălucire din tot ce e aruncat în ea. 32. Nimeni să nu poată spune cu dreptate despre tine că nu eşti simplu ori nu eşti bun; din contră, să fie privit drept mincinos oricine ar crede asemenea lucruri despre tine; iar faptul acesta e în întregime în puterea ta. Căci cine e acela care să te împiedice să fii bun şi simplu? Numai tu poţi 72 hotărî să nu mai trăieşti, decât să fii lipsit de aceste însuşiri. Fiindcă nici raţiunea nu-ţi mai îngăduie să trăieşti dacă eşti aşa. 33. Ce merită să fie făcut ori spus, faţă de substanţa materială a vieţii noastre, în modul cel mai potrivit cu raţiunea? Orice ar fi, stă în puterea ta să-l faci ori să-l rosteşti, şi nu pretexta ca întâmpini piedici. Nu vei înceta să te lamentezi până când mintea ta nu va fi într-o asemenea condiţie încât înfăptuirea lucrurilor ce sunt conforme cu alcatuirea omului, în chestiunea care ţi se iveşte în faţă, să fie pentru tine la fel cum e luxul pentru cei care se bucură de plăceri; căci un om ar trebui să considere o delectare tot ce e în puterea lui să facă potrivit propriei sale naturi. Şi el are puterea aceasta peste tot. Unui cilindru nu-i e dat să se mişte pretutindeni prin propria sa forţă, nici focului nici apei, nici vreunui alt lucru care e cârmuit de natură sau vreunui suflet iraţional, deoarece lucrurile care le pun la încercare şi stau în calea lor sunt numeroase. Dar inteligenţa şi raţiunea pot depăşi tot ce li se opune, potrivit alcătuirii lor naturale şi modului în care voiesc să dispună. Aşează dinaintea ochilor tăi uşurinţa aceasta cu care raţiunea va trece prin toate lucrurile, ca focul care se ridică spre cer, ca piatra care cade pe pământ, ca un cilindru care se rostogoleşte pe o suprafaţă înclinată, şi nu caută nimic altceva. Căci toate celelalte obstacole fie afectează doar trupul, care e un lucru lipsit de viaţă, fie nu lovesc şi nu vatămă în vreun alt fel decât prin formarea părerilor şi cedarea raţiunii. Altfel, dacă ar avea vreun efect vătămator, cel care l-ar simţi ar deveni rău de îndată. Acum, în cazul tuturor lucrurilor care au o anumită alcătuire, orice vătămare i s-ar întâmpla vreunuia, cel care e afectat devine, în consecinţă, mai rău; dar într-un caz identic, omul devine atât de bun, dacă se poate spune aşa, cât şi mai vrednic de laudă folosindu-se cum se cuvine de aceste accidente. Şi, în sfârşit, aminteşte-ţi că nimic nu îl vatămă pe cel care e cu adevărat un cetăţean, decât ceea ce vatămă cetatea; de asemenea nimic nu vatămă cetatea, decât ceea ce vatămă legea; iar dintre lucrurile numite nenorociri, niciuna nu vatămă legea. Aşadar, ceea ce nu vatămă legea nu vatămă nici cetatea, nici cetăţeanul. 34. Celui ce e pătruns de adevăratele principii îi e de ajuns şi cel mai scurt cuvânt de învăţătură, şi orice învăţătură comună, pentru a-i aminti că n-ar trebui să sufere mâhnire şi teama. De pildă: “Frunzele, pe unele vântul le împrăştie pe pământ... Aşa e şi cu neamul omenesc.” Frunze sunt şi copiii tăi; şi tot frunze sunt cei care strigă de parcă ar fi vrednici de încredere şi aduc laude, ori dimpotrivă zvârl cu blesteme, ori în taina cârtesc şi aduc învinuiri; la fel, tot frunze sunt cei care vor primi şi vor transmite mai departe faima unui om peste vremuri. Căci toate lucrurile de felul acesta “sunt plăsmuite de anotimpul primăverii”, după cum spune poetul; apoi vântul le împrăştie pe jos, după care pădurea dă naştere altor frunze în locul lor. Dar toate lucrurile au parte de o existenţă scurtă, şi totuşi tu le ocoleşti şi le urmăreşti pe toate de parcă ar fi veşnice. În scurt timp, vei închide ochii; iar pe cel care te-a purtat la mormânt îl va plânge un altul, în curând. 73 35. Ochiul sănătos ar trebui să vadă toate lucrurile vizibile şi nu să spună: “Aş dori să văd lucruri verzi”; căci aceasta e starea unui ochi atins de boală. Iar simţurile sănătoase ale auzului şi mirosului ar trebui să fie gata să perceapă tot ce poate fi auzit şi mirosit. Iar stomacul sănătos ar trebui să fie, faţă de orice hrană, ca şi o moară faţă de toate grânele care i se aduc la măcinat. La fel, raţiunea sănătoasă ar trebui sa fie pregatită pentru tot ce se întâmplă; dar cel care spune: “Fie ca dragii mei copii să traiască, şi fie ca toţi oamenii să mă laude orice aş face”, este ca un ochi care caută doar lucruri verzi, ori ca dinţii care caută doar lucruri moi. 36. Niciun om nu e atât de norocos încât, atunci când e pe moarte, să nu fie pe lângă el unii multumiţi de ce are să se întâmple. Să presupunem că era un om bun şi înţelept, oare nu va fi măcar careva să-şi spună: “În sfârşit, putem răsufla uşuraţi, căci am scăpat de învăţătorul acesta? E adevarat că nu a fost aspru cu niciunul dintre noi, dar mi-am dat seama că, pe tăcute, ne condamna”. Asta se spune despre un om bun. Dar în cazul nostru câte alte lucruri nu sunt pentru care mulţi să vrea să se descotorosescă de noi! Te vei gândi la aceasta când vei fi pe moarte şi vei pleca mai mulţumit gândind astfel: Părăsesc o asemenea viaţă, în care până şi apropiaţii în numele cărora m-am străduit atât de mult, pentru care m-am rugat şi de care am avut grijă, până şi ei vor să mă vadă plecat, sperând că poate să obţină astfel vreun mic avantaj. Atunci de ce ar trebui careva să se agaţe de o şedere mai îndelungată aici? Totuşi, din această pricină nu pleca având o dispoziţie mai puţin binevoitoare faţă de ei, ci păstrându-ţi caracterul şi fiind prietenos, binevoitor şi blând; şi, pe de altă parte, nu pleca de parcă ai fi smuls, ci , aşa cum, atunci când un om are o moarte liniştită, sufletul e separat cu uşurinţă de trup, şi plecarea ta dintre oameni ar trebui să fie la fel, căci natura te-a unit cu ei şi te-a asociat cu ei. Dar oare acum ea dizolva uniunea? Ei bine, e ca şi cum aş fi separat de rude, fără a fi târât ori obligat; căci şi aceasta e un lucru în conformitate cu natura. 37. Obişnuieşte-te pe cât de mult cu putinţa ca, de câte ori o personă înfăptuieşte ceva, să te întrebi: În ce scop face acest om lucrul acesta? Dar începe cu tine, şi cercetează-te pe tine mai întâi. 38. Adu-ţi aminte că cel care trage sforile e lucrul ascuns înlăuntru: aceasta e puterea de convingere, aceasta e viaţa, acesta, dacă se poate spune asa, e omul. Atunci când te contempli pe tine nu include niciodată cutia care te înconjoară şi instrumentele legate de ea. Căci ele sunt asemenea unui topor, deosebindu-se doar prin faptul că cresc pe trup. Căci, într-adevăr, părţile acestea nu au mai mare folos fără cauza care le mişcă şi le stăpâneşte decât suveica ţesătorului, condeiul scriitorului şi biciul căruţaşului. 74 Cartea a unsprezecea 1. Acestea sunt proprietăţile sufletului raţional: se vede pe sine, se analizează pe sine şi se modelează pe sine aşa cum voieşte; se bucură de fructul pe care îl rodeşte – căci de fructele plantelor şi de produsele asemănătoare ale animalelor se bucură alţii – şi îşi obţine propriul scop, oriunde ar fi fixată limita vieţii. Nu e ca într-un dans, ca într-o piesă de teatru ori în alte astfel de lucruri, unde întreaga acţiune e neterminată dacă e întreruptă în vreun fel; ci, oricând ar fi oprit şi în orice parte a vieţii sale, sufletul rational îndeplineşte ce avea de făcut pe deplin, rotund, astfel încât să poată spune: Am ce e al meu. Şi mai departe traversează întregul univers, şi vidul înconjurător, şi supraveghează forma acestuia, şi se extinde în nemarginirea vremii, şi acoperă şi cuprinde reînnoirea periodică a tuturor lucrurilor, şi înţelege că aceia care vor veni după noi nu vor vedea nimic nou, după cum nici aceia dinaintea noastră nu au văzut nimic mai mult; într-un fel, cel care are patruzeci ani, dacă are vreo putere de înţelegere cât de cât, a văzut, în virtutea uniformităţii care domneşte peste tot, toate lucrurile care au fost şi toate cele care vor fi. Şi acestea sunt însuşiri ale sufletului raţional, dragostea faţă de semeni, sinceritatea, modestia şi faptul de a nu preţui nimic mai mult decât pe sine însuşi, care este şi proprietatea Legii. Astfel, raţiunea dreaptă nu se deosebeşte deloc de raţiunea dreptăţii. 2. Vei pune puţin preţ pe cântecele desfătătoatre, dansuri şi pancratium47, dacă vei descompune melodia în cele câteva sunete care o alcătuiesc şi te vei întreba, luându-l pe fiecare în parte, dacă te afli sub stăpânirea lui; căci ruşinea te va împiedica s-o mărturiseşti. În privinţa dansului, cu fiecare mişcare şi atitudine vei face la fel, ca şi în cazul pancratium-ului. Aşadar în toate lucrurile, în afara de virtute şi de faptele de virtute, aminteşte-ţi să te apleci asupra părţilor separate şi, prin această împărţire, să ajungi să le preţuieşti puţin ; de asemenea, aplică regula aceasta şi întregii tale vieţi. 3. Ce suflet e acela care e pregătit, daca în orice clipă poate să fie separate de trup, fie să dispară, ori să fie dispersat, ori să continuie să existe ; pregatirea aceasta vine din judecata omului însuşi, nu doar dintr-o simplă încăpăţânare, ca în cazul creştinilor, ci cu multă consideraţie şi demnitate şi este exprimată într-un mod convingător, fără aere de tragedian. 4. Am făcut ceva pentru interesul general? Ei bine, atunci, mi-am primit răsplata. Fie ca faptul acesta să fie totdeauna în mintea ta, şi nu te opri niciodată de la a face bine în felul acesta. 47 În greceşte, Pankration – concurs sportiv din Grecia antică în care se combinau luptele şi boxul; a fost introdus la a XXIII-a Olimpiada, în 684 î. Chr. 75 5. Care e arta ta? De a fi bun. Şi cum se poate înfăptui aceasta bine altfel decât prin principii generale, unele despre natura universului, şi altele despre alcătuirea cuvenită a omului? 6. La început, tragediile au fost puse în scenă ca un mijloc de a le reaminti oamenilor de lucrurile care li se întâmplă, şi de faptul că e în acord cu natura ca lucrurile să se petreacă astfel, şi că, dacă eşti încântat de ceea ce se arată pe scena cea mare. Căci vezi ca lucrurile acestea trebuie înfăptuite astfel, şi că le rabdă şi cei care strigă “O, Cithairon 48”. Şi, într- adevăr, unele lucruri sunt spuse bine de către autorii dramatici, mai ales acesta: “Dacă zeii ne neglijează pe mine şi pe copiii mei, şi faptul acesta are un motiv.” Sau “Nu trebuie să ne lăsăm măcinaţi de cele ce se întâmplă.” Şi “Seceră roadele vieţii cum seceri spicele coapte de grâu.” Şi alte lucruri de acelaşi fel. După tragedie a fost introdusă vechea comedie, care avea o libertate sporită a cuvântului şi prin graiul lipsit de ocolişuri a fost folositoare pentru a le reaminti oamenilor să se ferească de trufie. Tot în acelaşi scop, Diogene obişnuia să preia vorbele acestor scriitori. Observă apoi cum era comedia de mijloc, şi iarăşi, cu ce scop a fost introdusă noua comedie, care a alunecat treptat spre o pantomimă lipsiăa de adâncime. Că unele lucruri bune sunt spuse chiar şi de aceşti autori, toată lumea ştie: dar întregul plan al unei asemenea poezii şi dramaturgii, spre ce scop ţinteşte? 7. Cât de limpede se vede că nu există nicio altă condiţie a vieţii atât de potrivită pentru filozofare ca aceea în care se întâmplă să fii acum. 8. O ramură desprinsă de ramura alăturată trebuie, cu necesitate, să fie desprinsă şi de întregul copac. La fel, un om care s-a separat de un alt om s-a separat de întreaga comunitate socială. Când e vorba de ramură, un altul o retează, dar un om se separă prin propria-i faptă de semenul său atunci cand îl urăste, şi, îndepărtându-se de el, nu ştie că în acelaşi timp s-a desprins de întregul sistem social. Dar el are, fără îndoială, privilegiul acesta de la Zeus, care a modelat societatea, căci stă în puterea noastră să creştem spre a ne împreuna cu ceea ce se află în apropierea noastră şi să devenim o parte care contribuie la alcătuirea întregului. Totuşi, dacă se întâmplă adesea, acest timp de separare îngreunează readucerea la unitate şi refacerea condiţiei anterioare pentru cel care se desprinde. În sfârşit, ramura care de la început a crescut dimpreună cu arborele şi a continuat să aibă o singură viaţă cu acesta nu e la fel cu aceea care, după ce a fost taiată, e altoită; despre aceasta, grădinarii spun că ea creşte o dată cu restul arborelui, dar nu are aceeaşi sevă ca el. 9. Aşa cum cei care încearcă să-ţi stea în cale atunci când procedezi în conformitate cu dreapta raţiune nu vor putea să te îndepărteze de la acţiunea ta, nu-i lăsa nici să-ţi înlăture sentimentele binevoitoare pe care le 48 Cithairon – muntele pe care a fost abandonat Oedip de către tatăl său, Laius; potrivit lui Sofocle (Oedip rege), Oedip a strigat « O, Cithairon ! » atunci când şi-a dat seama de comiterea incestului şi a paricidului. 76 nutreşti faţă de ei; astfel, veghează în mod egal asupra ambelor chestiuni, nu doar la cea a judecăţii şi acţiunii neabătute, ci şi la aceea a blândeţii şi îngăduinţei faţă de cei care încearcă să te împiedice sau să te necajească în vreun alt fel. Căci şi aceasta este o slăbiciune, să te superi pe ei, ca şi să te abaţi de la cursul tău de acţiune şi să cedezi din teamă; căci sunt dezertori din postul lor şi omul care o face din teamă, şi omul care se îndepărtează de acela care, prin natură, îi e rudă şi prieten. 10. Nu e nicio natură care să fie inferioară artei, caci artele imită natura lucrurilor. Dar dacă e aşa, natura cea mai desăvârşită şi mai cuprinzătoare dintre toate nu poate fi lipsită de mesteşugul artei. Toate artele fac lucrurile inferioare în vederea celor superioare; aşadar, şi natura universală procedează la fel. Şi, într-adevăr, aceasta este originea dreptăţii, şi în dreptate îşi au temelia celelalte virtuţi: căci dreptatea nu va fi respectată dacă ne vom preocupa de lucrurile mediocre sau dacă vom fi uşor de înşelat, nechibzuiţi şi schimbători. 11. Dacă lucrurile care te tulbură prin aceea că le urmăreşti ori le eviţi nu vin la tine, trebuie, într-un anume fel, să te îndrepţi tu spre ele. Lasă-ţi atunci judecata în privinţa lor să se odihnească, şi ele vor rămâne liniştite, iar tu nu vei mai fi văzut nici urmărindu-le stăruitor, nici căutând să le ocoleşti. 12. Forma sferică a sufletului se păstrează astfel atunci când acesta nu se extinde, năzuind spre vreun ţel, nici nu se contractă înlăuntrul său, nici nu se risipeşte şi nici nu se stinge în sine, ci primeşte lumina cu ajutorul căreia vede adevărul, adevărul tuturor lucrurilor şi adevărul aşa cum este în sine. 13. Să presupunem că un om m-ar dispreţui. Să-l lăsăm să aibe el grijă de asta. Dar eu voi avea grijă de altceva, să nu fiu descoperit făcând ori spunând ceva nevrednic de dispreş. Mă urăşte cumva cineva? Îl priveşte. Dar eu voi fi blând şi binevoitor faţă de fiecare, şi voi fi gata să-i arăt unde greşeşte, nu cu dojană, nici pentru a-mi arăta răbdarea, ci cu nobleţe şi cinste, asemenea marelui Phocion49, dacă nu cumva şi el se prefăcea. Căci părţile interioare ar trebui să fie astfel, iar un om nu ar trebui să fie văzut de zei nici nemulţumit, nici plângându-se de ceva. Căci ce e rău pentru tine dacă faci acum ce e plăcut propriei tale naturi şi eşti mulţumit cu ceea ce în clipa de faţă se potriveşte naturii universului, de vreme ce eşti o fiinţă omenească aşezată la postul tău pentru ceea ce este spre avantajul comun să poată fi făcut cumva? 49 Phocion (c. 402-318 î. Chr.) – om politic şi general atenian, conducştor al Atenei între 322 şi 318. Discipol la lui Platon şi prieten apropiat al filozofului platonician Xenocrates, a rămas celebru pentru moderaţia şi cinstea sa. Deşi a luptat cu eroism pentru apărarea cetăţii, în cele din urmă a susţinut o pace defavorabilă cu Imperiul Macedonean. 77 14. Oamenii se dispreţuiesc unii pe ceilalţi şi se linguşesc unii pe ceilalţi; şi, doresc să se înalţe unii deasupra celorlalţi, şi se ploconesc, totuşi, unii în faţa altora. 15. Cât de debil şi făţarnic e cel care spune: Am hotărât să tratez cu tine în mod cinstit. – Ce faci, omule? Niciodată nu trebuie să faci anunţul acesta. Faptele o vor dovedi în curand. Cuvintele ar trebui să fie scrise limpede pe frunte. Caracterul omului, aşa cum e el, se vede îndată în ochii săi, aşa cum cel care e iubit citeşte într-o clipită totul în ochii iubiţilor săi. Omul care e cinstit şi bun ar trebui să fie exact ca unul care miroase puternic, astfel ca trecătorul, de îndată ce se apropie de el, să poată mirosi dacă îl alege sau nu. Dar pretenţia de simplitate e ca un băţ putrezit. Nimic nu e mai dezonorant decât o prietenie lupească. Ocoleşte-o pe aceasta mai presus de toate. Cei buni, simpli şi binevoitori arată toate trăsăturile acestea în ochii lor, şi nu te poţi înşela defel. 16. Pentru a trăi în cel mai bun chip cu putinţă, puterea aceasta se află în sufletul tău, dacă el poate fi indiferent faţă de lucrurile ce sunt indiferente. Şi va fi astfel, dacă va privi fiecare din aceste lucruri separat şi laolaltă, şi dacă îşi aminteşte că niciunul dintre ele nu produce în noi o opinie despre el, nici nu vine de la noi; ci lucrurile acestea rămân nemişcate, şi noi suntem cei care producem judecăţile despre ele, şi, după cum am putea spune, le scriem în noi înşine, stând în puterea noastră să nu le scriem şi stând în puterea noastră, dacă din întâmplare aceste judecăţi s- au strecurat pe nesimţite în minţile noastre, să le ştergem cu totul; şi dacă ne amintim şi că o asemenea atenţie va fi doar pentru un timp scurt, după care viaţa va ajunge la capăt. În plus, la ce folos să facem toate acestea? Căci dacă lucrurile acestea sunt în acord cu natura, găseşte bucurie în ele şi-ţi va fi uşor; dar dacă sunt contrare naturii, caută ceea ce e conform cu propria ta natură şi străduieşte-te spre ţelul acesta, chiar dacă nu-ţi aduce faimă; căci fiecărui om i se îngăduie să-şi caute propriul bine. 17. Cuget de unde vine fiecare lucru, şi din ce e alcătuit, şi în ce se transformă, şi ce fel de lucru va fi după ce se va fi transformat, şi gândeşte-te că prin transformare nu a suferit niciun rău. 18. Dacă vreunii te-au jignit, gândeşte-te mai întâi: Care este relaţia mea cu oamenii, că am fost creaţi unii în folosul altora; şi în altă privinţă, m-am născut ca să stau în fruntea lor, ca un berbec în fruntea turmei sau ca un taur în fruntea cirezii. Dar cercetează chestiunea pornind de la primele principii, adică: Dacă toate lucrurile nu sunt doar atomi, natura e cea care le rânduieşte pe toate: dacă e aşa, lucrurile inferioare există în interesul celor superioare, iar acestea unele în folosul celorlalte. În al doilea rînd, gândeste-te ce fel de oameni sunt ei la masă, în pat şi aşa mai departe; şi, în special, sub ce constrângeri se află ei, în privinţa opiniilor lor; cât despre faptele lor, gândeşte-te cu ce mândrie fac ei ceea ce fac. 78 În al treilea rând, dacă oamenii fac cu dreptate ceea ce fac, n-ar trebui să fim nemulţumiţi; dar dacă nu fac cu dreptate, e limpede ca procedează astfel fără voie şi din neştiinţă. Căci, aşa cum fiecare suflet e lipsit de adevăr fără voia sa, tot aşa, fără voia sa, e lipsit de puterea de a se purta cu fiecare om potrivit meritelor sale. Astfel, oamenii sunt mâhniţi când sunt numiti nedrepţi, nerecunoscători şi lacomi, când, deci, se spune despre ei ca greşesc faţă de semenii lor. În al patrulea rând, găndeşte-te că şi tu greşeşti în multe privinţe, şi că eşti un om la fel ca ceilalţi; şi chiar dacă te înfrânezi de la unele greşeli, tot ai înclinaţia de a le comite, deşi fie din laşitate, fie din preocuparea faţă de renumele tău ori din alt motiv meschin, te înfrânezi de la asemenea greşeli. În al cincilea rând, găndeşte-te că nu înţelegi nici măcar dacă oamenii greşesc sau nu, căci multe lucruri sunt făcute cu o anumită raportare la împrejurări. Şi, pe scurt, un om trebuie să înveţe o mulţime pentru a putea avea o judecată corectă asupra faptelor altuia. În al şaselea rând atunci când eşti iritat sau mâhnit din cale-afară, gândeşte-te că viaţa omului e doar o clipă, şi după un scurt timp cu toţii vom fi morţi, întinşi pe catafalc. În al şaptelea rând nu faptele oamenilor ne tulbură, ci faptele acelea îşi au temelia în principiile călăuzitoare ale oamenilor, ci propriile noastre opinii sunt cele care ne necăjesc. Îndepărteaza atunci opiniile acestea şi hotărăşte să alungi judecata ta despre o faptă ca şi când ar fi ceva aducător de durere, şi mânia ta va dispărea. Cum aş putea să îndepărtez aceste opinii? Cugetând că niciun act greşit de-al altuia nu pogoară ruşinea asupra ta: căci, dacă singurul lucru rău este cel ruşinos, atunci cu necesitate ai făcut multe lucruri rele, ai fi devenit un tâlhar sau ceva de felul acesta. În al optulea rând, cugetă cu mult mai multă durere ne provoacă mânia şi indignarea trezite de asemenea fapte, decât faptele însele, de care ne mâniem şi ne indignăm. În al nouălea rând, gândeşte-te că o dispoziţie bună e de neînfrânt, dacă e reală şi nu constă într-un zâmbet afectat şi jucarea unui rol. Căci ce-ţi pot face omul cel mai violent, dacă tu în continuare ai o dispoziţie bună faţă de el şi, dacă se iveşte prilejul, îl dojeneşti uşor şi îi îndrepţi greşelile cu calm chiar în clipa în care încearcă să-ţi facă rău, zicând: Nu aşa, copilul meu. – Şi arată-i cu mult tact, şi cu ajutorul principiilor generale, că lucrurile stau altfel, şi că nici măcar albinele nu se poartă ca el, nici alte animale care sunt în mod natural gregare. Şi nu trebuie să faci asta cu vreun dublu inteles ori în chip de mustrare, ci cu afecţiune şi fără niciun fel de ranchiună în suflet; şi nu ca şi când i-ai ţine o lecţie, nici pentru ca vreun privitor să te poate admira, ci adresându-te doar lui, chiar dacă mai sunt şi alţii prin preajmă. Aminteşte-ţi aceste nouă reguli, ca şi când le-ai fi primit în dar de la Muze, şi începe, în sfârşit, să fii om cât mai ai de trăit . Dar trebuie să eviţi în aceeaşi măsură să linguşeşti oamenii şi să te mânii pe ei, căci ambele fapte sunt împotriva interesului social şi au un efect vătămător. Şi, când vei fi în culmea mâniei, să-ţi aduci aminte de adevărul acesta, că a fi mâniat de patima nu e bărbăteşte, dar ca blândeţea şi politeţea, întrucât sunt mai 79 plăcute firii omeneşti, sunt şi mai bărbăteşti, iar cel care are calităţile acestea are putere, nervi tari şi curaj, nu acela care e supus capriciilor pasiunii şi e nemulţumit. Căci în aceeaşi măsura în care mintea unui om e mai aproape de lipsa unei patimi, în aceeaşi măsura e mai aproape de tărie; iar, aşa cum simţul durerii e o caracteristică a slăbiciunii, aşa e şi mânia. Căci acela care cedează durerii şi acela care cedează mâniei, amândoi sunt răniţi şi amândoi se supun. Acum, dacă vrei, primeşte şi un al zecelea dar de la cârmuitorul Muzelor, Apollo: a te aştepta ca oamenii răi să nu facă rău e o nebunie, căci acela care se aşteapta la aceasta îşi doreşte un lucru imposibil. Dar a le îngădui oamenilor să se poarte astfel faţă de alţii, şi să te aştepti ca ţie să nu-ţi facă niciun rău, este o atitudine iraţională şi tiranică. 19. Există patru aberaţii principale ale facultăţii superioare de câte ar trebui să te păzeşti întotdeauna, iar când le observi, ar trebui să le înlături pe dată şi să spui cu fiecare prilej: gândul acesta nu e necesar; acesta tinde să distrugă uniunea socială; ceea ce vrei să spui nu provine din gânduri adevărate; căci ar trebui să te consideri între cele mai absurde lucruri faptul că un om nu grăieşte după adevăratele sale gânduri. Dar cea de-a patra aberaţie apare atunci când îţi faci reproşuri pentru ceva, căci aceasta e o dovadă a faptului că partea divină din tine a fost copleşită şi a cedat părţii mai puţin onorabile şi pieritoare, trupului, şi plăcerilor lui grosolane. 20. Suflul tău vital şi toate părţile de natura focului care sunt amestecate în tine, deşi prin natura lor au tendinţa de a se înălţa, supunându-se dispoziţiei universului sunt copleşite aici, în masa compactă a trupului. Şi, de asemenea, partea de natură pământească şi cea de natură lichidă, deşi au tendinţa lor e de a cădea, sunt înălţate şi ocupă o poziţie care nu le este naturală. Aşadar, în felul acesta părţile elementare ascultă de univers, căci atunci când au fost fixate cu forţa într-un loc rămân acolo până când universalul va da iarăşi semnalul pentru descompunere. Nu e oare ciudat că doar partea ta inteligentă să fie nesupusă şi nemulţumită de locul ei? Şi totuşi nicio forţă nu o apasă, ci doar lucrurile care sunt conforme cu natura ei; cu toate acestea, nu se supune, ci e dusă în direcţia opusă. Căci mişcarea spre nedreptate, necumpătare, mânie, întristare şi teamă nu e altceva decât fapta unuia care se abate de la natură. De asemenea, atunci când facultatea călăuzitoare e nemulţumită de cele ce se întâmplă, îşi părăseşte postul, ca un dezertor: căci e alcatuită pentru pietate şi venerarea zeilor nu mai puţin decât pentru dreptate. Căci şi aceste calităţi sunt cuprinse în termenul generic de mulţumire cu alcătuirea lucrurilor, şi, într-adevăr, sunt anterioare faptelor de dreptate. 21. Cel care nu are întotdeauna unul şi acelaşi ţel în viaţă nu poate unul şi acelaşi pe tot parcursul vieţii. Dar ce am spus nu e îndeajuns decât dacă adaug ce ar trebui să fie ţelul acesta. Căci, aşa cum nu există o singură părere despre toate lucrurile care, într-un fel sau altul, sunt considerate de majoritate ca fiind bune, ci doar despre anumite lucruri, 80 adică lucrurile care privesc interesul comun, tot aşa ar trebui să ne propunem un ţel legat de interesul comun social şi politic. Căci acela care- şi îndreaptă toate strădaniile spre acest ţel va face toate faptele sale la fel şi astfel va fi întotdeauna acelaşi. 22. Gândeşte-te la şoarecele de câmp şi la cel de oraş, şi la agitaţia şi spaima continuă a acestuia din urmă. 23. Socrate obişnuia să numească opiniile multora Lamiae50, gogoriţe de speriat copii. 24. La spectacolele lor publice, lacedomonieinii obişnuiau să le dea străinilor locuri la umbră, dar ei înşişi se aşezau oriunde. 25. Socrate i-a cerut iertare lui Perdiccas51 pentru că nu s-a dus la el când l-a chemat, zicând: E pentru că nu vreau să am cea mai rea pieire dintre toate, adică nu aş vrea să primesc o favoare şi apoi să nu o pot întoarce. 26. În scrierile filozofilor din Efes se afla învăţătura aceasta, să te gândeşti mereu la vreunul dintre bărbaţii vremurilor trecute care a practicat virtutea. 27. Pitagoreicii ne cereau ca în fiecare dimineaţă să privim spre ceruri spre a ne aminti de corpurile care fac mereu aceleaşi lucruri şi îşi fac lucrarea în acelaşi fel, şi, de asemenea, pentru a ne aminti de puritatea şi de goliciunea lor. Căci stelele nu sunt acoperite de văluri. 28. Gândeşte-te ce fel de om era Socrate când s-a acoperit cu o piele de miel după ce Xantipa i-a luat mantia şi a plecat, şi ce le-a spus Socrate prietenilor lui cărora le era ruşine de el şi s-au îndepărtat de el când l-au văzut îmbrăcat astfel. 29. Nici în scris, nici în citit nu vei putea alcătui reguli pentru alţii înainte de a învăţa tu însuţi să te supui regulilor. Faptul acesta e cu atât mai adevărat în viaţa. 30. Eşti doar un sclav: exprimarea liberă nu e pentru tine. 31. Inima mea se veselea în sine. 32. Virtutea o vor blestema, rostind cuvinte grele. 50 Cf. Platon, Criton; în mitologia greacă clasică, Lamiae era un demon feminin care devora copii. De asemenea, în unele legende apare ca un demon care, sub forma unei femei frumoase, seducea tinerii pentru a-i devora 51 Fiul lui Perdiccas, Arhelaus (rege al Macedoniei între 413 şi 399 î. Chr.) era cel care obişnuia să invite artişti şi filozofi renumiţi în noua sa capitală, Pella. 81 33. A căuta smochine-n timpul iernii e fapta unui nebun: tot la fel e cel care-şi caută copilul, atunci când nu i se mai îngăduie s-o facă. 34. Când un om îşi săruta copilul, spune Epictet, ar trebui să-şi şoptească sieşi: “Mâine se poate întâmpla să mori.” – Dar acestea sunt vorbe de rău augur. “Nicio vorbă nu e de rău augur”, spune Epictet, “dintre cele care exprimă o lucrare a naturii; sau, dacă ar fi aşa, ar fi de rău augur să vorbim şi despre secerarea spicelor de grâu.” 35. Agurida, strugurele copt, stafida, toate sunt transformări, nu în nimic, ci în ceva ce nu există încă. 36. Nimeni nu ne poate jefui de voinţa libera. 37. Epictet mai spunea: Un om trebuie să descopere reguli pe care să le încuviinţeze; iar în privinţa mişcărilor sale, trebuie să aiba grijă ca acestea să fie făcute potrivit împrejurărilor, să fie în acord cu interesele sociale, să ţină seama de valoarea unui obiect; cât despre dorinţa senzuală, trebuie să se ţină departe de ea; cât despre aversiune, nu trebuie s-o arate faţă de lucrurile care nu se află în puterea lui. 38. Aşadar, spunea el, disputa nu se referă la vreo chestiune comună, ci la a fi nebun sau nu. 39. Socrate obişnuia să spună: Ce doriţi? Suflete raţionale sau iraţionale? – Suflete raţionale. – Ce fel anume? Sănătoase sau betege? – Sănătoase. – Atunci de ce nu le căutaţi? – Pentru că le avem deja. – Atunci de ce vă luptaţi şi vă duşmăniţi? Cartea a douăsprezecea 1. Toate lucrurile acelea la care vrei să ajungi pe o cale întortocheată le poţi avea acum, dacă nu ţi le refuzi, adică dacă nu vei ţine seama de tot trecutul şi-ţi vei încredinţa viitorul în mâinile providenţei şi-ţi vei trăi prezentul numai în conformitate cu pietatea şi dreptatea. În conformitate cu pietatea înseamnă să poţi fi mulţumit cu soarta care-ţi este hărăzită, căci natura ţi-a urzit-o ţie şi pe tine te-a alcătuit pentru aceasta soartă. În conformitate cu dreptatea înseamnă să poţi rosti întotdeauna adevărul liber şi fără ascunzişuri şi să faci lucrurile ce sunt plăcute legii şi potrivit valorii fiecăruia. Şi nu lăsa răutatea altuia să te împiedice, nici opinia, nici glasul lui, nici senzaţiile cărnii netrebnice care a crescut împrejurul tău; căci partea pasivă va avea grijă de asta. Oricare ar fi clipa când te vei găsi aproape de a părăsi lumea aceasta, dacă, lăsând la o parte tot restul, vei respecta doar facultatea călăuzitoare şi geniul dinlăuntrul tău, şi dacă te vei 82 teme nu pentru că vei înceta, la un moment dat, să traieşti, ci pentru că n-ai început încă să trăieşti în acord cu natura – atunci vei fi un om vrednic de universul care te-a produs, şi vei înceta să fii un strain în ţinutul său de baştină, şi nu te vei mai minuna de lucrurile care se întâmplă zilnic de parcă ar fi ceva neaşteptat, şi nu vei mai depinde de un lucru ori de altul. 2. Zeul vede principiile călăuzitoare ale tuturor oamenilor despuiate de îmbrăcămintea lor materială, de scoarţă şi de impurităţi. Căci, cu partea sa intelectuală, atinge direct inteligenţa care s-a scurs din el în aceste trupuri. Iar dacă te obişnuieşti şi tu să procedezi astfel, vei scăpa de multele tale necazuri. Căci acela care nu priveşte la carnea nevrednică ce-l împresoară, cu siguranţă nu se va obosi să caute podoabe, o locuinţă frumoasă, faimă şi alte lucruri exterioare epatante de felul acesta. 3. Trei sunt părţile din care eşti alcătuit: trupul respiraţia care îţi întreţine viaţa şi inteligenţa. Dintre acestea, primele două sunt ale tale, în masura în care e de datoria ta să ai grijă de ele; însă doar cea de-a treia e cu adevărat a ta. De aceea, dacă vei desprinde de tine, adică de înţelegerea ta, orice fac ori spun ceilalţi, şi orice ai făcut ori ai spus tu însuţi, şi orice lucruri viitoare te tulbură pentru că s-ar putea întâmpla, şi orice element al trupului care te înconjoară ori al respiraţiei care prin natură e asociată cu trupul tău, element care e legat de tine independent de voinţa ta liberă, şi dacă vei desprinde de tine orice vârtej exterior care te împresoară, astfel cu puterea intelectuală, debarasată de lucrurile sorţii, să poată trăi pură şi liberă, făcând ceea ce e drept şi acceptând ceea ce se întâmplă şi spunând adevărul; daca vei desprinde, zic, de facultatea ta călăuzitoare lucrurile ce-i sunt alipite de impresiile simţurilor, şi lucrurile timpurilor care vor veni şi ale timpurilor trecute, şi vei deveni asemenea sferei lui Empedocle, desăvârşit rotundă, ce într-o surâzătoare linişte îşi găseşte odihna, dacă te vei lupta să trăieşti numai ceea ce e cu adevărat viaţa ta, adică prezentul, atunci vei putea să treci prin partea aceea de viaţă care-ţi rămâne până în clipa morţii în chip nobil, fără tulburare, supus doar propriului tău geniu, care sălăşluieşte în tine. 4. Adeseori m-am minunat cum se face că fiecare om se iubeşte pe sine mai mult decât pe restul oamenilor, şi cu toate acestea pune un preţ mai mic pe propria opinie decât pe opinia celorlalţi. Dacă un zeu ori un învăţător înţelept s-ar înfăţişa unui om şi i-ar cere să nu se gândească la nimic şi să nu planuiască nimic ce n-ar putea exprima de îndată ce l-ar concepe, omul acela n-ar putea suporta nici măcar o zi. Atât de mult respectăm ce vor crede semenii noştri despre noi faţă de ceea ce vom crede noi despre noi. 5. Cum se poate ca zeii, după ce au aranjat toate lucrurile bine, şi cu mare bunăvoinţă faţă de omenire, să fi trecut cu vederea doar aceasta, ca unii oameni, oameni foarte buni şi oameni care, am putea spune, au avut cea mai deplină comuniune cu divinitatea, şi prin fapte pioase şi 83 îndeplinirea riturilor religioase au fost cât se poate de intimi cu divinitatea, o dată ce mor nu vor mai exista niciodată iarăşi, ci vor pieri cu desăvârşire? 6. Obişnuieşte-te chiar şi cu lucrurile care te aduc la deznădejde, întrucât par că nu le poţi îndeplini. Căci până şi mâna stângă, care, nu poate fi folosită pentru celelalte lucruri din lipsa de exerciţiu, tine hăţurile cu mai multă vigoare decât dreapta, fiindcă a fost obişnuită cu aceasta. 7. Gândeşte-te în ce condiţie ar trebui să fie un om, atât în trupul, cât şi în sufletul său, când este luat în stăpânire de moarte; şi gândeşte-te la scurtimea vieţii, la abisul nemărginit al vremurilor trecute şi viitoare, la slăbiciunea întregii materii. 8. Contemplă principiile formative ale lucrurilor despuiate de acoperăminte, precum şi scopurile acţiunilor; gândeşte-te ce e durerea, ce e plăcerea, ce sunt moartea şi faima; cum fiecare e pentru sine cauza propriei nelinişti; cum niciun om nu e împiedicat de un altul; consideră că totul e opinie. 9. În aplicarea principiilor tale, trebuie să fii ca un atlet 52, nu ca un gladiator; căci gladiatorul îşi scapă sabia şi e ucis; dar celălalt are întotdeauna mâna liberă la dispoziţie, şi nu trebuie să facă nimic altceva decât să o folosească. 10. Află ce sunt lucrurile în sine, împărţindu-le în materie, formă şi scop. 11. Ce putere are omul de a nu face decât ceea ce va încuviinţa Zeul, şi de a accepta tot ce voieşte Zeul să-i dea! 12. În privinţa celor ce se întâmplă în conformitate cu natura, n-ar trebui să-i învinovăţim nici pe zei, căci ei nu fac rău nici cu bună ştiinţă, nici fără voie, nici pe oameni, căci ei nu fac nimic rău decât fără voie. În consecinţă, nu ar trebui să acuzăm pe nimeni. 13. Cât de caraghios şi cât de străin e cel care e surprins de ceea ce se întâmplă în cursul vieţii! 14. Fie că există o necesitate fatală şi o rânduiala de neînfrânt, fie un fel de Providenţă, ori o confuzie fără ţel şi fără călăuzitor. Dacă, aşadar, există o necesitate de neînvins, de ce încerci să i te opui? Dar dacă există o Providenţă care îngăduită să fie împăciuită, fă astfel încât să fii demn de ajutorul divinităţii. Dar dacă există o confuzie fără cârmuitor, fii mulţumit că într-o asemenea furtună ai în tine o anumită inteligenţă călăuzitoare. Şi 52 Este vorba de un participant la pancartium, deci de un practicant al baxolui şi luptelor 84 chiar dacă vijelia te duce cu sine, las-o să ia carnea, respiraţia, orice altceva; căci inteligenţa, cel puţin, nu o va lua. 15. Lumina lămpii străluceşte fără a-şi pierde splendoarea până când se stinge; oare adevărul care se află în tine, şi dreptatea şi cumpătarea se vor stinge înainte de moartea ta? 16. Când un om pare să fi căzut în greşeală, întreabă-te: Cum pot şti dacă fapta lui este greşită? Şi chiar dacă a greşit, cum pot şti că nu s-a osândit pe sine, devenind unul care îşi sfâşie propria faţă? Consideră că acela care nu vrea ca omul rău să cădă în greşeală e asemenea celui care nu vrea ca roadele smochinului să fie zemoase, nu vrea ca pruncii să ţipe, caii să necheze şi ca orice alt lucru să nu fie aşa cum i-o impune necesitatea. Căci ce trebuie să facă un om care are un asemenea caracter? Aşadar, dacă eşti uşor de mâhnit, încearcă să vindeci înclinaţia omului acestuia. 17. Daca o faptă nu e dreaptă, nu o îndeplini; dacă un lucru nu e adevărat, nu-l rosti; totdeauna, fie ca astfel de imbolduri să vină de la tine. 18. Întotdeauna observă ce lucru este acela care, ivindu-se în faţa ta, îţi produce o impresie, şi cercetează-l împărţindu-l în elementul formal, cel material, în scop şi timpul cât trebuie să dureze. 19. Dă-ţi seama, în sfârşit, că ai înlăuntrul tău ceva mai bun şi mai divin decât lucrurile care sunt cauzele diferitelor tale patimi şi care te mânuiesc trăgând sforile, de parcă ar fi o păpuşă. Ce e acum în mintea mea? Este oare teamă, suspiciune, dorinţă, ori altceva de felul acesta? 20. În primul rând, nu fă nimic fără chibzuinţă, nici fără un scop. În al doilea rând, fă astfel încât faptele tale să nu se raporteze la nimic altceva decât un scop social. 21. Gândeşte-te că, mult timp înainte ca tu să nu fii nimeni şi nicaieri, nu vor fi nimic nici vreunul dintre lucrurile care există acum, pe care le vezi, nici vreuna dintre fiinţele care trăiesc acum. Căci toate lucrurile sunt alcătuite de natură astfel încât să se transforme, să fie întoarse şi să piară pentru ca lucrurile aflate într-o succesiune continuă să poată exista. 22. Consideră ca totul este opinie, iar opinia stă în puterea ta. Atunci, înlătură-ţi opinia când vrei şi, asemenea unui marinar care a trecut de promontoriu, te vei regăsi calm, totul va fi stabil într-un golf fără valuri. 23. O activitate, oricare ar fi ea, dacă încetează în clipa cuvenită pentru ea, nu suferă niciun rău pentru că s-a încheiat; nici cel care a înfăptuit-o nu suferă vreun rău din pricina ca activitatea a încetat. În acelaşi mod, atunci, întregul care constă din toate faptele noastre, şi care e viaţa noastră, dacă 85 încetează în clipa cuvenită pentru el, nu suferă vreun rău din pricină că s-a sfârşit; nici acela care-şi termină în clipa cuvenită şirul tuturor activităţilor nu are vreun prilej de nefericire. Dar vremea cuvenită şi limita sunt fixate de natură, uneori, ca în vechime, de natura specifică a omului, dar întotdeauna de natura universală, iar prin transformarea părţilor acesteia întregul univers continuă să existe veşnic tânăr şi desăvârşit. Iar tot ce e folositor universalului e întotdeauna bun şi se petrece la momentul potrivit. De aceea, încheierea vieţii fiecărui om nu e un rău, deoarece nu e un fapt ruşinos, de vreme ce e independent de voinţa aceluia şi nu se opune interesului general, ci e un lucru bun, de vreme ce apare în clipa cuvenită şi aduce foloase universalului şi e congruent cu acesta. Prin urmare, devine purtător al spiritului divin cel care se îndreaptă către aceleaşi ţeluri ca şi zeul, călăuzit de puterea sa de cunoaştere. 24. Totdeauna trebuie să ai în minte aceste trei principii. În ceea ce faci, nu fă nimic fără chibzuinţă sau altfel decât dreptatea însăşi ar face; ci, în privinţa celor ce ţi s-ar putea întâmpla din afară, gândeşte-te că se petrec fie din întâmplare, fie în acord cu providenţa, iar tu nu trebuie să dai vina pe întâmplare, nici să acuzi providenţa. În al doilea rând, gândeşte-te la ce este fiecare fiinţă, de când e doar o sămânţă până când îşi primeşte sufletul, şi de la primirea unui suflet până când îl dă înapoi, şi din ce lucruri e alcătuită fiecare fiinţă şi în ce lucruri se descompune. În al treilea rând, dacă dintr-o dată ai fi înălţat deasupra pământului şi ai privi în jos la fiinţele omeneşti, şi ai observa cât de mare e varietatea lor, şi în acelaşi timp ai vedea dintr-o scrutare ce mare e numărul fiinţelor care se află peste tot, în aer şi în eter, gândeşte-te că, ori de câte ori ai fi înălţat, ai vedea aceleaşi lucruri, aceleaşi forme şi aceeaşi scurtime a duratei. Sunt oare acestea lucruri de care să fii mândru? 25. Înlătură orice opinie şi vei fi salvat. Dar cine te împiedică să o înlături? 26. Când eşti tulburat de ceva, uiţi de faptul că toate lucrurile se petrec în acord cu natura universală; şi uiţi că greşeala unui om nu înseamnă nimic pentru tine; şi, mai departe, uiţi că tot ce se întâmplă s-a întâmplat dintotdeauna astfel şi se va întâmpla întotdeauna astfel şi acum se întâmplă astfel pretutindeni; mai uiţi şi cât de strânsă e rudenia dintre un om şi întregul neam omenesc, căci aceasta e o comunitate, nu de sânge ori de sămânţă, ci de inteligenţă. Şi mai uiţi şi de faptul că inteligenţa fiecărui om e un zeu, şi o emanaţie din divinitate, şi mai uiţi şi că nimic nu aparţine omului, ci odrasla, trupul şi însuşi sufletul său vin de la zeitate; uiţi şi de faptul că totul este opinie; şi, în sfârşit, uiţi că fiecare om trăieşte doar timpul prezent, şi numai pe acesta îl are de pierdut. 27. Aminteşte-ţi mereu de cei care s-au plâns de orice, de cei care au atras atenţia prin faima, nenorocul, duşmănia ori soarta lor, de orice fel; apoi, gândeşte-te unde sunt cu toţii acum. Fum, cenuşă şi o legendă, sau 86 poate nici măcar o legendă. Aşadar, adu-ţi aminte toate acestea, de felul cum Fabius Catullinus trăia la ţară, iar Lucius Lupus în grădinile sale, Stertinius la Baiae, Tiberius la Capri şi Rufus la Velia; şi, în sfârşit, gândeşte-te la zelul cu care se urmăreşte tot ceea ce e legat de trufie; şi la cât de lipsite de preţ sunt toate cele pentru care oamenii se luptă din toate puterile; şi cu cât mai filozofică este atitudinea celui care, în toate împrejurările, se arată drept, cumpătat, ascultător faţă de zei, şi face acestea cu toată simplitatea; căci mândria care îşi arată trufaş lipsa de mândrie e cel mai greu de îndurat dintre toate. 28. Celor care mă întreabă: Unde i-ai văzut tu pe zei, sau cum te-ai încredinţat că există, astfel încât să-i venerezi astfel? Le răspund, în primul rând, că zeii pot fi văzuţi chiar şi cu ochii; în al doilea rând, nu mi-am văzut nici sufletul, şi totuşi îl preţuiesc. Aşadar, în privinţa zeilor, mă încredinţez că există din faptul că le simt mereu puterea, şi de aceea îi venerez. 29. Salvarea vieţii constă în aceasta, în a cerceta totul în amănunţime, a vedea care e partea sa materială, care e partea sa foamală: cu întregul tău suflet să faci dreptate şi să rosteşti adevărul. Ce rămâne în afară de a te bucura de viaţă alăturând un lucru bun de altul astfel încât să nu laşi nici cel mai mic spaţiu între ele? 30. Există o singură lumină a soarelui, cu toate ca e întreruptă de ziduri, munţi şi alte lucruri nemărginite. Există o singură substanţă comună, cu toate că e împărţită în nenumărate corpuri care au calităţile lor deosebite. Există un singur suflet, cu toate ca e împărţit într-un număr nesfârşit de naturi şi forme particulare. Există un singur suflet inteligent, cu toate că pare să fie împărţit. Acum, în lucrurile pe care le-am pomenit, toate celelate părţi, că acelea ce sunt aer şi materie, nu au simţăminte şi nicio atracţie reciprocă; şi totuşi, chiar şi pe aceste părţi le ţine laolaltă principiul inteligent, făcându-le să graviteze în jurul aceluiaşi centru. Dar, într-o manifestare particulară, intelectul pare să se îndrepte spre ceea ce e de acelaşi fel cu el şi se combină cu acesta, iar simţământul comuniunii nu întâmpină nicio piedică. 31. Ce doreşti? Să-ţi continui existenţa? Ori doreşti să ai senzaţii? Să te mişti? Să creşti? Şi apoi să-ţi încetezi creşterea? Să-ţi foloseşti graiul? Să gândeşti? Care dintre toate acetea ţi se pare lucrul cel mai vrednic de a fi râvnit? Dar dacă ţi-e uşor să pui un preţ mai mic pe toate acestea, îndreaptă-te spre ceea ce rămâne, să asculţi de raţiune şi de zei. Dar nu e potrivit ca preţuirea raţiunii şi a zeului să fii tulburat de faptul că, prin moarte, omul va fi lipsit de celelalte lucruri. 32. Ce mică e partea din tipul tău nemărginit şi de nepătruns care i-a fost hărăzită fiecăruia! Căci aceasta e înghiţită în curând de veşnicie. Şi cât de mică e partea din întreaga substanţă! Şi cât de mică e partea din sufletul 87 universal! Şi pe ce bucăţică restrânsă din întregul pământ te târăşti! Cugetând la toate acestea, consideră ca nimic nu e măreţ, decât să te porţi aşa cum te călăuzeşte natura, şi să înduri ceea ce aduce natura comună. 33. Cum se foloseşte pe sine facultatea călăuzitoare? Căci totul decurge de aici. Dar tot restul, fie că se află sau nu în puterea voinţei tale, nu e decât cenuşa lipsită de viaţă şi fum. 34. Această reflecţie e cea mai potrivită pentru a ne călăuzi să dispreţuim moartea: chiar şi aceia care cred că plăcerea e bună şi durerea e un rău dispreţuiesc, la rândul lor, moartea. 35. Cel pentru care e bun doar ceea ce vine la momentul cuvenit, şi pentru care e acelaşi lucru dacă a făcut mai multe sau mai puţine fapte conforme cu raţiunea dreaptă, şi pentru care nu e nicio deosebire dacă poate contempla lumea pentru o vreme mai îndelungată sau mai scurtă – pentru omul acesta nici moartea nu e ceva cumplit. 36. Omule, ai fost un cetăţean al lumii, această mareaţă cetate; ce deosebire e pentru tine dacă ai trăit astfel vreme de cinci ani ori de trei, căci ceea ce se potriveşte cu legile este drept pentru toţi. Unde e greutatea, atunci, dacă nu un tiran ori un judecător nedrept te alungă din cetate, ci natura care te-a adus în ea? E la fel ca şi când un pretor care a angajat un actor îl alungă de pe scenă. “Dar nu am terminat cele cinci acte, ci doar trei dintre ele.” – Grăieşti cu dreptate, dar în viaţă cele trei acte alcătuiesc întreaga dramă; căci modul trebuie să fie drama desăvârşită e hotărâtă de cel care a fost odinioară cauza alcătuirii ei, şi acum a sfârşitului ei: dar tu nu eşti cauza niciuneia dintre ele. Pleacă, deci, mulţumit, căci şi acela care te trimite este mulţumit. 88 